
CAPITOLUL 1 


Eu, mă știți? Ador femeile care au o gură mare, e atât de 
confortabil! 

Giniţi ce bine aranjează Bărbosul lucrurile: chiar acum ţin una- 
n braţe. Pentru că, zău așa, dacă-i vorba de bot, miss Gloria 
Victis posedă unul care i-ar da ameteli unui speolog: mai ales 
când cască. 

Altfel, persoana de care vă zic e în regulă. Poţi regreta 
eventual lipsa ei de sâni, dar ar însemna să fii de-a dreptul 
cusurgiu. Gagicile sunt ca prioritatea de dreapta, asta se 
respectă. Chiar să aibă oleacă de mustață și bulanele ca spiţele 
de bicicletă, trebuie totuși să le cedezi fotoliul în autobuz, nu? În 
caz contrar, curtoazia franțuzească ar semăna urgent cu poza 
ecvestră a domnului Johnson (nu ăla care face motoare, ăla care 
dă rateuri). Când respectul față de gagică se pierde într-un 
popor, debandada e aproape, fraților. Faceţi-vă douășpe noduri 
la batistă, ca să nu uitaţi asta. 

Ci ziceam deci că miss Gloria e o damă interesantă, înaltă, 
subțire, voioasă, cu păr cânepiu, piele aurie și geantă din 
crocodil. In plus, are ochii verzi, ceea ce e foarte practic atunci 
când vrei să fii luat drept albinos de către un daltonist. Și acum, 
să vi-o închei dintr-o trăsătură de condei, cum ar spune taica 
Dumas tatăl. Gloria nu este nici mai mult, nici mai puţin, decât 
unica fiică a lui Vic Victis, regele perlelor de cultură sub celofan. 
Un pârlit care valorează probabil în jur de zece miliarde de dolari 
în franci vechi. Dar, cum bine mi-a zis colonelul Marcel Bluwal, 
într-o zi când beam un păhărel împreună: „Nu trebuie să-ți baţi 
joc de cei bogaţi, căci nu știi niciodată ce poţi ajunge”. 

Am întâlnit-o pe miss Victis asta alaltăieri, la un cocktail în 
Palm Beach. Ea căuta un foc, eu aveam o brichetă. Eram sortiţi 
să ne-înțelegem. Nu mă pricep prea bine la blănuri, dar pot să 
vă spun că etola ei de zibelină ar fi fost de ajuns pentru 
acoperirea deficitului bugetar. Cât despre bijuteriile ei, trebuia 
să-ţi pui ochelari de soare ca să le priveşti fără riscul de-a ţi se 
dezlipi retina. Ne-am plăcut. Nu că aș fi sensibil la parai. E 
dezinteresarea în persoană, San-A, știți doar? Dar mă-ncălţa să 
văd cum trăiește o gagică în al cărei cont în bancă soarele nu 

apune niciodată. Speram s-o văd făcând niște chestii amuzante: 
cumpătând turnul Eiffel sau Gioconda, de exemplu; sau măcar 
închiriind Palatul de Justiţie ca să înfiinţeze o crescătorie de 
elefanţi albi. Dar nu: ea se mulțumea să ducă o viaţă de huzur 
și, atunci când mergeam să radem o sticlă de șampanie, 
mandea era acela care o plătea dintr-o leafă anemică de caraliu. 

În timp ce ţopăiam, abdomen lângă abdomen, copila îmi înşira 
părerile ei despre Franţa. Găsește că suntem un neam de 
cârcotași. A început la vamă, impresia asta, atunci când 
gorobetții au făcut gât în legătură cu parașocurile Cadillac-ului ei, 
care sunt din platină. Degeaba le explica ea că alesese acest 
sistem de protecţie pentru că e mai eficient, cârâiau atât de 
tare, domnii vameși, că a fost nevoită să sune la consulat ca să 
se înăbușe scandalul. Zice că o ţară în care nu-ţi mai poți 
permite parașocuri din platină este o ţară decadentă. 

Poate că are dreptate, Gloria, în definitiv. Nu-i place nici 
modul în care chelnerii din restaurante îţi răspund că dacă 
maioneza e tăiată, n-ai decât să ţi-o torni în chiloţi. Asta-i 
rănește convingerile religioase. E puritanismul protestant 
întruchipat, puștoaica asta. Și apoi mai sunt o grămadă de alte 
lucruri care o dezamăgesc: casele de la periferie, atât de 
mediocre, polițiștii, atât de prost înţoliţi, încât par întotdeauna a- 
și fi petrecut noaptea într-un coș de gunoi; șoferii de taxi 
scandalagii; rasolul de vițel care la noi nu e servit cu gem de 
coacăze: cocoșul în sos de vin care aici nu se mănâncă stropit 
cu mentă; Luvrul care a fost înălbit; catedrala Notre-Dame care 
s-a înnegrit, etc... Pe scurt, e timpul să fac efortul de a încerca 
să restabilesc prestigiul francez în mintea Gloriei Victis. 

Aplic metoda de urgenţă: plivire catifelată, voce stomacală, 
mină plimbăreaţă. Dreapta mea îi cotrobăie prin decolteu la 
spate ca laba unui maseur. Are omoplaţii cam ascuţiţi, în 
paranteză fie spus! S-o ferească Sfântul să-i vină ideea de-a se 
culca pe o saltea pneumatică, pentru că ar risca o dezumflare. 

l-am spus că sunt poliţist de elită și ea mi-a răspuns că un 
caraliu francez, pe lângă un caraliu american, e calendarul 
Poștei față de un Modigliani. Cum vedeţi, miss Fason le spune 
pe șleau. Așa că astă-seară am hotărât să-i arăt diferenţa care 
există la pat între un caraliu francez și un caraliu de dincolo de 
Atlantic. 

Ne aflăm într-un bar, pe coasta de Azur. Orchestra cântă sub 

palmieri. Ringul de dans în aer liber e luminat de spoturi. La 
picioarele noastre, Mediterana scânteiază în lumina lunii. Eu, 
care cunosc America, pot să vă spun că n-am găsit acolo 
niciodată un peisaj ca ăsta. li cer gagicutei să admită și ea 
admite. 

Orchestra cântă „E vina primăverii”, un imn adus acneei 
juvenile. Asta-ţi strecoară în rezervorul de senzații niște 
furnicături  paradiziace. Chestia asta, credeţi-mă, nu se 
dansează, se masează. 

— Ce puternic ești! se extaziază, pe bună dreptate, micuța 
mea îngâmfată. 

— Și încă, subliniez, eu, azi nu mi-am luat untura de pește. 

Miresme șofranate și marine se îmbină în nările noastre 
fremătătoare. E ora fiorului. 

— Unde suntem, aici? se răsfaţă Gloria. 

— Undeva între Cannes și Saint-Raphaël, frumoaso își adaug: 
E bine să fii undeva, nu? Aveam un chef nebun să-ți pun mâna 
undeva... 

Superba bucată simfonică se oprește, perechile rămân lipite 
un timp, cât să-și dea seama că muzichia are pauză, după care 
se-ntorc la mesele lor. 

— Ce-ar fi să facem o plimbare de-a lungul litoralului? sugerez 
eu, în chip de bărbat ale cărui cunoștințe geografice sunt la fel 
de vaste ca Siberia. 

— Dacă vrei tu! 

Personal, o găsesc destul de supusă, la ora asta, pe micuța 
capricioasă. Asta e chestia reconfortantă, fraţilor. Chiar și cea 
mai îndârjită cusurgioaică își are momentul ei de cedare. 
Femeile cele mai puternice devin vulnerabile odată cu ora 
ciudată care le îmbată. 

Plătesc șampania infectă și o prind de-o aripă ca s-o ștergem. 
Mașina mea decapotabilă se află în parkingul barului, păzită de 
un maimuțoi palid, a cărui șapcă albă și aurie îi cade până la 
rădăcina nasului. Își încasează recompensa de o sută de parai 
și, în schimbul acestei frumoase sume, îi deschide Gloriei 
portiera mașinii. 

O iau pe drumul ce-nsoţește țărmul. Mediterana e feerică în 
bătaia lunii. Mai mişto decât pe calendare, așa că vă dați 
seama! Sclipește cât vezi cu ochii. Aș da cu plăcere un Victor 
Hugo unui mandolinist ca să ne sublinieze cu un mic solo 

melancolia acestei clipe. 

Mergem cu viteză mică. Am un braț petrecut pe după umărul 
însoţitoarei mele și nu-l recuperez decât pentru a schimba 
viteza, din când în când. 

— Cunoști zona? îi susur. 

— Nu. 

— Sunt sigur că o să-ți placă, joc-de-cuvânt eu. Colinele, 
rozmarinul... E ca-n Daudet, puiule! 

Și o iau pe un drumeag șerpuitor care chiar șerpuiește pe 
coasta falezei. Urcăm rapid deasupra nivelului mării pentru a o 
putea admira de la înălţime. Intrăm în pădurea de pini. Parfumul 
se schimbă, calitatea aerului de asemenea. 

— E magnific, îmi ciripește americanca, trecându-și fondul de 
ten de umărul meu. 

Îmi spun că, dacă găsesc un luminiș în pădure, aș putea să-i 
arăt Gloriei câteva exponate personale, ca să-i dau ghes. 

Pe când mă fredonez așa pe șerpuielile drumului, o mașină ne 
depășește cu toată viteza. N-am decât timpul de a mă strânge 
spre dreapta pentru a evita să fiu agăţat. 

Sunt nebuni la orice oră, filosofez eu. 

Asta o ace Pe Gloria să râdă. În State, asta-i floare în ureche. 
Acolo, găsești țăcăniți pe toate drumurile. 

Îmi continui liniștit drumul și brusc, un kilometru mai încolo, 
ajunși în plină pădure, zăresc mașina care ne-a depășit de-a 
curmezișul șoselei, cu o roată în șanț: „Portiera pasagerului este 
deschisă și unul dintre ocupanţi e pe jumătate aruncat din 
vehicul. Are fața pe asfalt, picioarele fiindu-i încă sub tabloul de 
bord. E impresionant să ginești o astfel de priveliște în lumina 
farurilor. 

Frânez în timp ce Gloria scoate un țipăt asemănător cu cel 
scos de frânele mele. 

— Un accident! bolborosește ea. 

— Yes, răspund eu prostește, e mașina care tocmai ne-a 
depășit. Nu-i de mirare, la viteza cu care gonea. 

Sar din caleașcă și mă năpustesc spre automobilul accidentat. 
E o mașină americană decapotabilă și decapotată. 

Mă aplec deasupra rănitului. In exact același moment, o voce 
murmură cu un accent străin care n-are nimic francez în el: 

— Eu, în locul tău, mi-aș pune mâinile pe cap! 

Mă întorc și descopăr în spatele meu un vlăjgan în cămașă 

albă, purtând pe cap o pălărie de pai neagră. Are un argument 
solid în favoarea lui. În persoana unei mitraliere. 

Numai din felul în care o ţine și se simte că nu e amator și că 
se poate servi de mașinărie fără a avea nevoie să buchisească 
modul de folosire. 

Ca prin minune, bărbatul neînsufleţit își revine și se pune pe 
cele două picioare. 

— Ce faci, Lazăr, ţi-e mai bine? ironizez eu (căci, știți bine, în 
momentele cele mai grele, îmi păstrez intact acel umor delicat, 
căruia almanahul Vermot îi datorează atât de mult). 

În loc de răspuns, tipul despre care vă vorbesc scoate 
inevitabila armă și se îndreaptă spre tărăboanţa mea. 

— Mâinile! îmi repetă adversarul meu, subliniindu-și spusele 
cu o lovitură de mitralieră în coaste. 

Îmi încrucișez mâinile pe splendida mea ţeastă de intelectual 
pentru a-i face plăcere, căci Felicie, mama mea cea cumsecade, 
m-a învăţat întotdeauna că nu trebuie niciodată să-ţi necăjești 
contemporanii. 

Mă uit pe șest în direcția căruţei mele. Falsul rănit e pe cale 
să-i deschidă portiera Gloriei. În engleză, îi ordonă să coboare și 
ea se supune. Dacă domnul care-ţi dă ordine ţine-n mâna 
dreaptă un 11 mm, poate să ţi se adreseze în orice limbă, i te 
supui din instinct. 

Înainte de a se-ndepărta de mașina mea, bulangiul ăsta 
scoate un șiș din buzunar și-mi sfârtecă din gros unul din 
cauciucurile din faţă. 

Încântătoare seară, nu? Stai cuminte-n banca ta, vrăjind o 
piţipoancă yankee, pentru a încerca să salvezi prestigiul francez 
și na că-ţi vin domnii gangsteri să-ţi dea totul peste cap! 

În vremurile noastre tulburi, nici să flirtezi liniștit nu mai poti, 
ce naiba! Trebuie să accepţi realitatea, trecând prin dura cale a 
dezamăgirii. 

Gușterul care a recuperat-o pe Gloria o pune să se urce în 
propria-i căruţă. Apoi cel care mă aţintește îmi ordonă să 
îngenunchez în șanț. 

Ce-o să urmeze, pot să vi-o descriu pe larg și chiar să v-o 
pictez în acuarelă ca să dea mai bine. 

Tipul cu pușcociul o să-mi tragă una zdravănă cu patul în 
cutia cu fosfor ca să mă adoarmă. Apoi o vor șterge cu Gloria. 
Știu că n-o să mă împuște din cauza unui detaliu: cauciucul 

spart. Dacă ar fi vrut să-mi găurească pielea, nu mi-ar fi perforat 
cauciucul. Q.E.D.! 

Cu toate acestea, perspectiva de a încasa o măciucă nu mă- 
ncântă deloc. După genul ăsta de incidente, te ruinezi cu 
aspirinele. Fără a mai socoti că probabil matahalei nu-i tremură 
mâna! Dacă exagerează un pic, bostanul meu poate foarte bine 
să se facă chiseliță. N-am niciun chef să-mi strănut creierii prin 
acele de pin, în ceea ce mă privește. 

— Ai auzit, îmi repetă durul cu pălărie de pai: „În genunchi!” 

— Mă deranjează din cauza pantalonilor mei albi, explic eu. 

— Dacă nu te pui în genunchi, o să fii deranjat din cauza 
cămășii tale albe, pentru că o să aibă o grămadă de găuri! 
ripostează intelectualul cu Thompson. 

Poţi să mai cârâi? 

Mă pregătesc, deci, să ascult, când îngerul meu păzitor, care 
era în permisia de la miezul nopţii, se-ntoarce la ţanc în 
cazarmă. Răsună un zgomot de motor și niște faruri matură 
drumul. 

Tipul trage o-njurătură și-și înalță mitraliera ca pe o secure. 
Dar este orbit de lumina farurilor. De aceea, viteazul San- 
Antonio îi trage un șut cu piciorul în burtă. 

Transform acest eseu cu un cap în gură. Domnul mitralior își 
scapă pușcociul și sare-n mașina pe care amicul lui începe s-o 
pună-n mișcare. 

Mandea ţâșnește. Mașina escaladează deja povârnișul pentru 
a putea să reintre pe șosea. 

— Gloria! Repede! zbier eu. 

Nu-i o frumuseţe, gagica asta, dar pentru iuțeala deciziei i se 
poate vota o menţiune. 

E deja în picioare pe bancheta din spate. Tipul pe care tocmai 
l-am pocnit încearcă s-o înhaţe de craci, dar puștoaica plonjează 
în faţă și o primesc în braţe. Ne răsturnăm pe asfalt. Agresorii 
dispar în noapte. Totul s-a petrecut în douăzeci de secunde. 

— Ceva probleme? întreb eu. 

E puţin învinețită, Gloria, dar vitează. 

— Nu, e-n regulă. Thank you very much. 

— Ce-i tot circul ăsta? întreabă o voce. 

Zăresc o namilă grasă în maiou, mai păros decât o gorilă. Are 
o șapcă de camionagiu cu cozorocul ridicat și un burdihan de 
popă de ţară. Camioneta lui gâfâie la câţiva metri distanță. 

— O agresiune, fac eu. Nişte gangsteri au încercat s-o 
răpească pe domnișoara. 

Malacul o privește fără prea mult entuziasm pe miss Victis. 

— Ce idee! face el. 

— Aţi picat chiar la ţanc, îi mulțumesc eu. Fără 
dumneavoastră, dădeam de dracu”. 

— Nevoie de ceva? se interesează acest gentleman. 

— Mi-au spart un cauciuc, dacă aţi putea să mă ajutaţi să pun 
roata de rezervă... 

Mă ajută. Vreau să-i împing o mie, dar mă întreabă drept cine- 
| iau, căci are mândria lui. 

Un ceas mai târziu, iată-ne la hotelul puștoaicei, la Cannes. 

— Urci să bei un pahar? propune ea. 

Nu refuz, după emoțiile nocturne. Scotch-ului i-a bătut ceasul. 

Traversăm împreună uriașul hol pustiu în care portarul de 
noapte își pregătește numerele pentru viitoarea tragere loto. 

Lift. Ea stă la etajul patru: o suită ultraluxoasă cu apa caldă și 
balcon spre mare. 

Ne instalăm în salon. Gloria aprinde radioul și se lasă să cadă 
într-un fotoliu. Își acoperă faţa cu mâinile și izbucnește în plâns. 
Se resimte, ar spune maică-mea. O las să bocească zdravăn, ca 
să se descarce. Nimic mai bun decât lacrimile pentru 
destindere. Lacrimile sunt ca langustele: cu cât sunt mai sărate, 
cu atât sunt mai bune pentru sănătate! 

După ce mi-a tras treizeci de centilitri de emoție, mă duc să 
mă așez pe brațul fotoliului ei și îi mângâi decolteul. 

— Haide, haide Gloria, murmur eu, trebuie să facem ceva. O 
să reclamăm... 

Ea ridică din umeri. 

— La ce bun, șoptește sărmana miliardară. E a patra oară în 
mai puţin de șase luni că se-ncearcă răpirea mea. Până acum 
am avut norocul să scap de fiecare dată, dar mai devreme sau 
mai târziu, știu bine că soarta-mi va fi potrivnică... 

— Ce vor? întreb eu cu o naivitate puţin cam nefirească. 

— Oh! să-l jumulească pe tata, presupun. 

— Unde e whisky-ul? 

Îmi arată o mobilă joasă și mă duc să prepar două drink-uri 
țepene. După ce dai pe gât o raţie de camionagiu, viața capătă 
o înfățișare mai senină. 

— Tipii ne pândeau, probabil, la plecare, explic eu. 

— Crezi? 

— Bine-nţeles. Nu-i rău deloc trucul falsului accident. Simplu, 
eficient, când se petrece-n plină noapte pe un drum lăturalnic. 
Îmi întinde paharul deja golit. 

— Altul, please! 

Ține la băutură, Gloria, jos pălăria! Un biberon ca cel pe care 
tocmai l-a ras, ar fi adormit un plod de patruzeci și cinci de ani! 

— Trebuie să facem ceva, spun eu. E prea simplu să-ţi 
încrucișezi brațele decretând că asta-i soarta. Maimuţoii ăștia 
trebuie urmăriţi și arestați. 

Acestea fiind spuse, cum sunt omul hotărârilor rapide, ridic 
brusc receptorul telefonului. 

— Daţi-mi poliţia din Nisa! îi fac eu centralistei buimăcite. 

— Domnul a fost victima vreunui furt? îngăimă ea. 

— Nicidecum. 

Nu insistă. In momentul în care am la capătul firului vocea 
arțăgoasă și usturoiată a unui curcan înfoiat în pene (nu s-ar 
putea spune despre un curcan că e zbâriit!). Îl informez care e 
identitatea interlocutorului său și-l aud cum își face o entorsă 
sărind în poziţie de drepţi. 

— Daţi ordin să fie căutaţi doi străini aflaţi la bordul unui 
Chevrolet decapotabil albastru cu număr de Seine-et Oise. Știu 
că placa de înmatriculare se termină cu PB-75. Tipii respectivi 
sunt probabil americani. Foarte înalți amândoi. Unul dintre ei e 
foarte lat în umeri și poartă o pălărie neagră de pai și o cămașă 
albă. Celălalt e slab și poartă un costum de vară în dungi. Are o 
cămașă neagră. Cei doi se aflau acum trei sferturi de oră la vreo 
cincisprezece kilometri de Saint-Raphaël, în pădurea Estérel. 
Probabil că au ajuns într-unul din marile orașe de pe Coastă. Eu 
sunt la Mediterane6-Palace, în Cannes, camera 444. 

Arunc un ochi spre miss Victis care mă privește. 

— Rămân aici, fac eu, până mâine dimineaţă la zece, ţineţi- 
mă la curent. 

Am ceva tupeu, nu? În materie de vârât în sufletul cuiva, nici 
că se poate mai bine. lată-mă hotărând liniștit, fără s-o consult, 
că-mi voi petrece noaptea cu puștoaica. 

Ea ar putea să strige după ajutor sau să mă trimită la toți 
dracii. In schimb, ea îmi aruncă ocheada cu cremă de migdale 
number one. 

Inchid telefonul și mă duc să ne prepar alte pahare, la fel de 

pline ca și precedentele. 

— Prefer să nu te las singură în noaptea asta, spun eu cu o 
voce fermă. ` 

— Și eu prefer. Intăreşte scumpetea. 

CAPITOLUL 2 


Eu, mă știți? Nu mă dau niciodată în lături să vă povestesc 
ședințele mele casanovești, pentru că sunt de părere că dacă un 
autor atât de distins ca mine are ascunzișuri faţă de cititori, e 
mai bine să se lase într-o viteză de meserie și să se apuce de 
vândut scoici. Numai că dacă vă povestesc, cu planșe-n culori 
drept dovadă, ce-i fac toată noaptea Gloriei Victis - Zebra fără 
pijama, Coada de pește algebrică, Zmeul care zboară și Zmeul 
care nu zboară, asta riscă să-mi creeze neplăceri judiciare, 
înțelegeţi? 

Nu trebuie să te joci cu chestii din astea. E deja ceva că sunt 
tradus în mai multe limbi (inclusiv limba cu măsline). Dacă, în 
chip de supliment la program, sunt târât la tribunal pentru 
atentat la pudoare, atunci, fraţilor, nimic nu mai merge. Fără a 
mai socoti cât s-ar mai bârfi la mine-n cartier. San-Antonio e o 
frumoasă legendă cât timp n-are neplăceri, dar ia să vină 
presarii să mă purice în slip și-atunci să vedeţi ce schimbare 
bruscă-n sentimente! 

Mă trezesc destul de târziu, având la activ o noapte 
tumultuoasă. Lângă mine, Gloria soilește dumnezeiește. Fetița 
asta o cam are cu patul, pe cinstea mea! 

Imi place modul în care smotocește cearceaful, asta denotă o 
fire aleasă, făcută pentru dragoste. 

Ezit să sun sclavii pentru cafeluţa matinală, de teamă să n-o 
trezesc. Gloria e silită de poziţia ei să soilească până la prânz, 
obligat! 

Bogătașii nu pot să se scoale devreme - exceptând pentru 
vânătoarea cu hăitași la baronul de Pieleamea - altminteri asta 
ar da naștere la îndoieli asupra autenticităţii averii lor. Lumea ar 
putea să creadă că lucrează-n schimbul întâi la Renault, ca să-și 
îmbunătăţească veniturile nesigure. 

Aici rămăsesem cu expectativa când telefonul scoate un ţârâit 
de lux. Pentru că nu știu dacă aţi observat, fraţilor, dar confortul 
s-a vârât până și-n zgomote! Soneria unui telefon de birou n-are 
nimic comun cu a unui telefon de miliardar. Șușotește, telefonul 
miliardarului. Sună la imperfectul subjonctivului, vă jur. Vorbește 
la persoana a treia, cu tonuri grave și ceremonioase. 

Aștept puţin, bicoz, chiar dacă am satisfăcut-o pe gazdă, în 
definitiv nu sunt la mine acasă! Dar, cum stăpâna casei a fost 
sclava mea în cursul nopţii și cum e o ocupaţie care i-ar tăia 
picioarele până și femeii-trunchi. Gloria rămâne în braţele lui 
Morfeu. Mă hotărăsc atunci să apuc receptorul. Și bine fac că-mi 
permit această familiaritate, având în vedere că apelul îmi este 
destinat. Poliţia Judiciară din Nisa. Un inspector principal cu 
accent corsican mă informează că a fost găsită mașina 
agresorilor. Se găsea la doi kilometri de locul în care fuseserăm 
atacați, pe un drum părăsit. Naturlich, e vorba de o mașină 
furată în ajun de la un industriaș parizian. 

Hotărât lucru, gangsterii noștri nu sunt niște copii de țâță: își 
pregătiseră bine atacul, din moment ce îi aștepta o a doua 
mașină. , 

Caraliul îmi spune că n-au dat încă de urma bandiţilor. Asta-i 
semn rău. Am impresia că n-o să punem mâna pe ei prea 
curând! 

li mulțumesc și închid. Puștoaica, trezită de această 
conversație, se întinde languros și-mi aruncă o privire catifelată. 

— Bună dimineața, ciripește ea. 

li ofer pupicul de dimineaţă, cel mare nu oprește călătorul ci 
care dimpotrivă îl incită la drum. Ei îi place și mai vrea. Cum m- 
am reaprovizionat înainte de concediu, îi mai dau. Ceea ce 
trebuia să se-ntâmple se-ntâmplă și ne dăm bineţe căzăcește. 

— Aş bea o ceașcă de cafea ca supliment la program, îi spun 
eu. 

e 

Nu știu dacă semănaţi cu mine, dar găsesc că unul din marile 
momente ale vieții e un mic dejun copios în compania unei 
gagicuţe în costumul Evei. Când ai Mediterana la picioare, 
camera plină de soare și chelneri deghizați în generali haitieni 
care te servesc, te crezi în paradis. De altfel, ceea ce face să se 
clatine religiile la ora de faţă, este noţiunea-perimată a 
paradisului pe care o oferă clienţilor. Banchetul aleșilor, cu 
arhanghelii care-și scarpină gaura lăutei, reprezintă o desfătare 
discutabilă, recunoașteţi! Chiar dacă adunarea e plasată sub 
înalta președinție a lui Dumnezeu-tatăl! Eu, dacă aș avea timp, 
aș fonda o nouă religie și le-aș promite credincioșilor mei un 
paradis cu tot confortul, gagici, whisky la discreţie, mare 
albastră, soare, fotolii moi. Îngerii ar fi înţoliţi în valeţi și 

arhanghelii în portari. De altfel, aș lua arhangheli femele ca să 
fie mai vesel. Atunci da, credeţi-mă, aș avea o turmă zdravănă 
de credincioși. 

— La ce te gândești, Tony? îmi ciripește mica dezmățată. 

— La întâmplarea de azi-noapte, prea frumoasa mea. 

Ea se-ncruntă. (Având în vedere că e blondă, nu poate să 
pălească, nu?). 

— Oh! nu mă gândeam... 

Ceașca ei de cacao tremură pe farfurioară. 

— Mi-e frică, Tony, mi-e foarte frică. Într-una din zilele astea, 
o să reușească să mă kidnappeze. O să-i ceară lui Daddy o 
răscumpărare mare și, când o s-o primească, o să mă omoare! 

Tremură toată, sărăcuţa. 

— Ar trebui să ai o gardă personală! preconizez eu. 

Ea încuviințează. 

— Tatăl meu voia să-mi dea pe cineva, dar am refuzat. E 
îngrozitor să ai un om în permanenţă pe urmele tale. Sau 
atunci... 

— Da? 

Devine tandră și depune un sărut pe umărul meu gol și 
bronzat!. 

— Sau atunci, Tony, ar trebui să fii tu garda personală în 
chestiune. În condiţiile astea, da, aș vrea. Să știi că Daddy ti-ar 
da o avere! 

A pronunţat aviere, ceea ce dă un plus de farmec acestui 
cuvânt, care avea și-așa destul. 

— Imposibil, Gloria, oftez eu. Aparțin poliţiei oficiale. 

— Demisionează! 

E tipica impetuozitate a bogatelor moștenitoare yankee. Merg 
direct la ţintă! Dacă le-ai asculta, ţi-ai vinde ferma și caii pentru 
a le urma. Bunghesc imediat scenariul. Timp de cincisprezece 
zile ar fi sărbătoare-n sat, după care ar vrea să mă ia de bărbat 
și o lună mai târziu m-ar lăsa baltă la Miami sau la Santa-Monica 
fără un chior în buzunar. Și bunul San-A, și-ar fi distrus 
strălucita-i poziție de caraliu. 

— Îmi iubesc meseria, Gloria. E toată viața mea... 

Dar ideea își face loc în craniul frivol al tovarășei mele de pat. 

— Cât timp ai concediu? mă întrebă ea. 

— O lună, scumpa mea. 

— Ei bine, te angajez ca gardă de corp pentru o lună! 

Intre noi și Piaţa Roșie, sunt o gardă foarte ciudată a corpului 
ei, din moment ce îl ocup. l-o spun, dar asta nu-i smulge niciun 
zâmbet. N-are în cap decât realizarea planului ei. 

— Ascultă-mă Tony, spune ea brusc cu o seriozitate pe care 
accentul americănesc nu reușește să i-o tulbure, vorbesc serios. 
E viaţa mea în joc. Peste două zile, plec din Franţa spre insula 
Kukubau... 

Tresar. 

— Fără glumă, participi la faimoasa reuniune a încoronaţilor? 

— Sigur. Tata, care a avut recent o criză cardiacă destul de 
gravă, nu poate să se ducă și trebuie neapărat să-l reprezint eu. 
Ştii unde se află insula Kukubau? 

Acest detaliu e pentru excitarea doamnelor. 

— In arhipelagul Galapagos? 

— Bravo, mi se spusese că francezii nu știu geografie! 

Mă abţin să-i precizez că aceste cunoștințe sunt datorate mai 
ales tam-tamului făcut de presa internaţională în jurul reunirii a 
tot ce există în lume ca regi autentici și regi ai industriei. Pentru 
acei dintre dobitocii mei de cititori care nu știu (printre voi sunt 
și unii care nu cunosc nici măcar capitala Hondurasului!), 
precizeze că insula Kukubau este un fost recif de corali 
transformat. A fost cumpărată în urmă cu câţiva ani de celebrul 
armator grec Okapis care a clădit aici cea mai somptuoasă 
reședință din Pacific. Acum proprietatea lui a căpătat forma 
dorită și armatorul îi face inaugurarea, ceea ce promite 
frumoase poze colorate în revistele din lumea întreagă și din 
planetele limitrofe. 

— Mi-e frică să mă duc în plin Pacific, cu primejdia asta care 
mă amenință, Tony. 

— Nu te duce, scumpa mea! 

— Tata nu mi-ar ierta-o niciodată. Nu-mi cere decât un singur 
lucru în viaţă: să-l reprezint cu demnitate atunci când e necesar; 
în afară de asta, mă lasă liberă. Vino! Nu durează decât opt zile! 
Va fi o călătorie frumoasă, la urma urmei! 

Îmi mângâie scăfârlia. 

— Insulele Galapagos! Te face să visezi, nu? În definitiv... 

— Dar în ce calitate aș merge, copila mea? 

— Vei fi logodnicul meu. 

Cât pe-aci să-mi rămână chifla-n gât. 


VP -15 


Mă și văd, strângând cazmaua regelui Șireturilor de cizme de 
cauciuc, în chip de viitor ginere Victis! În fond aventura asta îmi 
surâde. 

— Dar n-am o garderobă adecvată, scumpa mea. Nu mi-am 
adus decât trei sau patru costume. Trebuie smochinguri, cămăși 
scrobite, pantofi de lac și tot dichisul! 

— Ei și? Toate astea se găsesc la Cannes, presupun? se 
indignează scumpetea. Te implor, Tony, acceptă! 

Cum nu-i răspund, ea ridică receptorul telefonului și cere să i 
se facă legătura cu tatăl ei la New York. Exact așa cum i-ai 
telefona măcelarului ca să-ți trimită două cotlete de miel. 

In așteptarea legăturii, ea își continuă tentativa de 
convingere. Eu, personal, mă simt din ce în ce mai șovăielnic. 
Imi gânguresc în subconștient: „Galapagos! Insula Kukubau! 
Capetele încoronate ale lumii!” Ar fi o amintire a naibii de 
plăcută, nu? Amicii de la „France-Soir”, când le-aș povesti cum 
am luat ceaiul cu regina Patagoniei sau cum am făcut o partidă 
de pescuit submarin cu regele Falik, ar căsca niște ochi cât 
cepele. 

Sună telefonul. Puștoaica răspunde. La celălalt capăt al firului 
se află sacul ei de dolari de tată. Discuţia are loc în americană și 
nu pricep decât un cuvânt din două. 

Brusc, puștanca își acoperă receptorul cu lăbuţa și șoptește: 

— Daddy întreabă dacă ţi-ar conveni cinci mii de dolari, cu 
toate cheltuielile plătite? 

Fac o socoteală rapidă. 

Dacă nu mă-nșel, cinci mii de dolari înseamnă două milioane 
și jumătate de franci vechi, drace! Două cărămizi jumate ca să 
merg să mă bronzez în Pacific. Cu excepţia unui miliardar 
american, numai Sfânta Vineri ar mai fi putut să-mi propună un 
asemenea târg. 

Invins, oftez, sforțându-mă să nu par impresionat: 

— Corect, Gloria. 

Ea încetează să-și mai toace la cap babacul și închide, în al 
nouălea cer. 

— Oh! Tony dragă, ce fericită sunt! 

Dar eu! 

— l-ai povestit tatălui tău de atacul de azi-noapte? 

Fața-i redevine serioasă. 

— Dumnezeule, nu! Cu biata lui inimă bolnavă, vestea asta i- 

ar fi provocat o nouă criză. 

Se descotorosește de cearceaf cu o mișcare din picior și 
declară: 

— O să ne ocupăm de garderoba ta, scumpule. Întotdeauna 
mi-am dorit să îmbrac un băiat frumos! 

Să-mi spună mie una ca asta! 

Mie, care am dezbrăcat atâtea fete frumoase! 

CAPITOLUL 3 


Eu, mă știți? Ador călătoriile, e-n firea mea și în horoscopul 
meu. 

A treia zi, e plecarea cea big. l-am telefonat mamei, ca s-o 
informez niţel! N-are talent la geografie, asta-i Felicia mea. 
Insulele Galapagos sau insula Lebedelor, pentru ea sunt totuna. 
Mă sfătuiește să nu răcesc; eu îi promit și, după pupicul miorlăit 
de rigoare, închid. 

Mergem în salturi de purice, la Kukubau. Nisa-Paris, apoi 
Paris-Mexico. După care urmează Mexico-Quito, unde închiriem 
un avionaș pentru îndrăgostiţi cu destinaţia Guayaquil. Asta ne 
ia două zile de vagabondat peste oceane și continente. În portul 
Guayaquil, unul din iahturile lui Okapis ne așteaptă. Are 
șaisprezece, de tonaje diferite. Ni l-a trimis pe cel mai mare. Ah! 
dragele moșului, ce n-aş da să vedeţi și voi bărcuţa asta! Nu se 
poate merge mai departe în materie de lux! Sau dacă da, e mai 
scump! Vaporașul e vopsit în albastru azuriu. Puntea e lăcuită 
cu roz-bombon. Mateloţii sunt îmbrăcaţi în alb și roz, iar 
uniforma lor l-ar umple de admiraţie pe domnul Maurice 
Lehmann, directorul Operetei. Nădragii se opresc la pulpe, cu 
dantelă albă și manşete. Un „O” [iniţială numelui Okapis) este 
brodat în față și în spate. Cât despre beretă, aduce cu a 
gondolierilor venețieni și are dungi albe și roz. Numai ţinuta 
căpitanului diferă. El unul e înţolit într-un soi de redingotă în stil 
imperial de culoarea purpurei regești. Poartă pantaloni roz, 
cizme negre din piele lăcuită, cămașă albă cu jabou și o șapcă 
neagră împodobită cu o pană de struţ. Încântător! Numai la 
Hollywood mai poţi vedea așa ceva. Nu regret că mi-am adus 
aparatul de fotografiat. Cu film color o să-i trag în poză, pe 
gușterii din echipaj. O, câţi marinari, câţi căpitani nu și-ar dori să 
aibă înfățișarea și leafa acestor oameni! 

Interiorul vaporașului e o minune. Coridoarele sunt îmbrăcate 
în mătase roz, fiecare ușă e din palisandru cu ornamente din aur 
masiv. Pe jos, nici vorbă de clasica mochetă! Teheran, 
doamnelor! Cabinele sunt mobilate stil Ludovic al XVI-lea de 
epocă și există câte un Rembrandt în fiecare dintre ele. Trebuie 
să ai de unde, nu? Asta nu vă lasă tuţ? Atunci continui 

descrierea locului. Băile sunt din marmură cu ţevăria de 
platină... Ei? Nu strigaţi după ajutor? Deveniţi din ce în ce mai 
greu de impresionat, voi de colo! Oare mi-aţi arunca cu slipul în 
față dacă aș îndrăzni să vă spun că piscina de la bord e cioplită 
într-un smarald? Ah! în fine! Ei bine nu, e doar din sticlă de 
Murano. Dar scara e din aur încrustat cu diamante, asta vi-o jur 
pe capul micului vostru frățior, nu cretinul care e ultimul din 
clasă, ăla care a avut oreion când era sugaci! 

Pe punte nu se află clasicele șezlonguri, ci fotolii Ludovic al 
XV-lea. Incep să mă felicit că am acceptat propunerea Gloriei. 

— Incântător vapor, nu-i așa? mă întreabă ea intrând în 
cabina mea, care comunică cu a ei. 

Îi aplic o ventuză stil croazieră. 

— O minune, inimioara mea. 

— Ce lună de miere extraordinară o să avem, se extaziază ea 
agăţându-mi-se de gât. 

In petto, regret niteluș că n-am o parteneră mai pin-up de 
care să mă ocup. Remarcaţi că nu e chiar nasoală. Gloria, la 
drept vorbind. Știu unii care nu s-ar da în lături să și-o treacă-n 
palmares. Intr-o după-amiază ploioasă sau într-o cabană pe vârf 
de munte, ţi-ar face chiar plăcere să-i arăţi ce figuri noi ai mai 
învăţat. Numai că n-are gabaritul unei croaziere de lux, mă- 
nțelegeți? Cu bălanele ei sfrijite și cu sânii plecaţi fără să lase 
sutienului adresa, dezbrăcatul în public o dezavantajează. Ce-i 
stă ei bine, e pantalonul de schi și puloverul pe gât, natur! Pe 
scurt, trebuie completată cu puf de pinguin, ce mai! Are șasiul 
bun, dar caroseria nu e aerodinamică, ca să rezumăm. 
Pricepețţi? 

In fine, cum este fata lui Victis, treci peste o grămadă de 
chestii, inclusiv peste ea! 

Mă-nţolesc în turist lux a-ntâia. Pantaloni albi de pânză, 
cămașă albă de mătase cu mâneci scurte, blazer alb de flanel cu 
un ecuson giugiuc care reprezintă un leu tăbăcind un boa pe 
fundal de incendiu. Dă o notă veselă. Gloria a insistat să-mi 
cumpăr o șapcă de yachtman, dar n-am vrut. Când ai fizicul 
meu de Romeo, n-ai nevoie să te deghizezi în poștaș ca să placi 
Julietelor. 

Făcându-mă astfel frumos, mă caţăr pe punte în compania 
pseudo-logodnicei mele. Fiul cel mare al lui Okapis ne așteaptă. 
Lui îi revine sarcina de a escorta pasagerii până la insula 

paternă. E un maimuţoi brunet, cu piele oacheșă, păr creţ, 
urechi păroase, sprâncene groase și o privire ușor crucișă. Are 
braţe de cocoșat, prea lungi pentru bustul lui scofâlcit, dar e mai 
comod pentru a-și scoate carnetul de cecuri din buzunarul de la 
spate. Va ști să-și facă meseria de miliardar mai târziu, atunci 
când petrolierele babacului vor fi străbătut îndeajuns mările. 

In orice caz, bătrânul l-a pus să-nveţe bunele maniere de la 
niște tipi competenţi, căci ne întâmpină cu mare măiestrie. 
Aflase dintr-o telegramă că Gloria vine împreună cu logodnicul și 
se declară încântat... Mă întreabă cu ce mă ocup. Îi răspund că 
sunt un mare scriitor francez și că-mi public operele sub 
pseudonimul Jacques Chabannes, ceea ce-i face o puternică 
impresie. 

Sosirea unei bătrâne pune capăt discuţiei noastre. E înaltă, 
complet ridată (atât de ridată, încât dacă i-ai netezi faţa, 
aceasta și-ar tripla suprafaţa) și pudrată cu un flit prost curățat, 
căci are reflexe verzi. Poartă o rochie neagră garnisită cu 
dantelă, care contrastează cu nuanțele pastelate ale vasului. 
Prezentări, o regina-babă a Brabantului. Ne întinde mâna la 
sărutat. Și ne aruncăm, Homer Okapis și cu mine, în plecăciunea 
medievală pe stil nou. 

Imi zic că dacă toți invitaţii lui Okapis sunt de același leat, 
fiesta de inaugurare n-o să fie prea reușită! Totuși, cum sunt 
băiat bine crescut, mă lansez într-o conversaţie edificatoare cu 
Majestatea Sa. Prima mea regină-mamă, ce naiba, nu vreau s-o 
ratez. Vorbim despre articolul 24 bis din Constituţia Brabantului, 
care prevede că în caz de timp urât, primul ministru are dreptul 
să dizolve Parlamentul. Trecem apoi la paragraful Il al articolului 
189 în care se spune că orice condamnat la moarte are dreptul 
să facă o cură de ape minerale la Vichy înainte de-a fi executat. 
Regina pensionară e uluită de știința mea. Pentru un străin, 
asemenea cunoștințe sunt rarisime, trebuie să recunoaștem! 
Am buchisit toate astea zilele trecute la dentist, așteptând să-mi 
vină rândul. Ceea ce dovedește că poți să-ţi plombezi un molar 
fără să-ţi pierzi timpul, nu? Câţi oameni nu și-au completat 
educația prin sălile de așteptare! Ar fi o dizertaţie de scris pe 
tema asta! In fond, adevărata cultură e deținută de cei care fac 
artrită dentară. 

Când încheiem subiectul, regina-mamă (scuzaţi-mă, uitasem 
să vă spun cum o cheamă, se numește Melania de Brabant) e 

gata să mă procopsească cu medalia de plumb a meritului 
brabantez, cea mai înaltă distincţie din Europa după palmele 
Academice. 

Cât despre micuța mea Gloria, care se plictisise groaznic în 
timpul convorbirii, aceasta e căzută-n fund de admiraţie. 

— O, Tony, gângurește miss Miliarde, nu știam că ești atât de 
cult! 

Nu trebuie pierdută nicio ocazie de a impresiona femelele, 
băieţi, ţineţi minte ce vă spun. Șmecherele astea mici tind prea 
mult să ne domine; drept pentru care e bine să li se arate că cea 
mai nobilă cucerire a calului, vrei-nu vrei, tot bărbatul rămâne! 

Oaspeţii de vază curg gârlă. Am impresia că o să-și facă 
plinul, taica Okapis. Sunt prezentat, pe rând, prinţului Rahde 
Thot, viitor suveran al Arabiei Baragladine; apoi lordului Snobb, 
ministrul din Marea Britanie, care-ar fi putut fi englez, dacă n-ar 
fi fost deja britanic; după care mă înclin în fața Carambei, 
celebra cântăreaţă cheală, al cărei do de sus a zgâriat timpanele 
din întreaga lume; continui cu un shake-hand lui Gerry Hattric, 
regele vergelei de perdele din bambus armat (acesta este 
însoţit de nevastă-sa, o americancă brunetă cu genele ca niște 
păianjeni răsturnaţi). Îmi este apoi prezentat Herr Hoplann, 
faimosul constructor de avioane german, inventatorul aparatului 
de zbor Fritz 39-44, cu cameră de gazare modificată. Apare 
atunci Neckezol l-ul, proclamat rege al Bananiei de Nord, din 
momentul recunoașterii de către Franţa a independentei 
Teritoriului Belfort; monarhul a venit cu cele unsprezece soţii și 
cu fiul surorii lui, bolnav de pojar și căruia i s-a recomandat o 
schimbare de mediu. Îl urmează îndeaproape Excelenţa Sa 
Nuymetro Lakyoto, ambasadorul Japoniei în Caledonia; care nu 
face altceva decât să-l precedeze pe arhiducele Franz-Joseph de 
Kronenburg de Lux, care mergea în faţa baronului Samuel de 
Levy de Telaviv, omul care a doborât zidul Atlanticului pentru a-l 
reconstrui pe cel al plângerii. 

Unul mai nasol decât altul, sunt ei. N-aș vrea să mă dau girafă 
și să-mi înalt gâtul, dar până-n prezent sunt singurul băiat 
frumos din toată gașca. Muierile sunt de nedescris. Media de 
vârstă a bărbaţilor e de aproximativ șaizeci și cinci de ani. Și nu 
sosirea in extremis, cum se spune în latină, a generalului Von 
Mosch, erou al războiului din 1870 (la care a participat în 
calitate de unchi al lui Bismarck), o va face să scadă. 

Plecarea are loc la ora patru a după amiezii. O noapte de 
drum și mânie, la ora când munţii se-albesc, cum ar spune 
Victor Hugo, insula Kukubau va putea fi văzută. De altfel, cu 
bairamul monstru care se pregătește, e foarte bine văzută prin 
redacții. 

Lumea se plimbă pe punte, se scaldă, bea licori fine la bar sau 
ascultă filarmonica din Berlin în salonul cel mare. 

O cină minunat alcătuită ne reunește. Halim din veselă de aur 
încrustată cu pietre preţioase. Cred că omul care spală vasele 
are mare grijă să filtreze apa înainte s-o arunce în Pacific! 

Meniul? O să-l public aici pentru eventualii gastronomi: caviar 
iranian în sos alb; ficat de prepeliță umplut cu trufe; petale de 
orhidee umplute cu măduvă de colibri (asta e o rețetă din 
insule, dar am uitat din care); și ca desert, dulceaţă de flori de 
ananas pe aripioară de libelulă diabetică (nu se găsește nici 
măcar la Fauchon, în piaţa Medeleine!). Totul e stropit cu Brut 
Imperial și cu un lichior extras din sâmburi de căpșuni. Când te 
scoli de la masă, te simţi, în același timp, sătul, ușor și euforic. 
Imi spun că banii nu aduc nefericirea și că e mai bine să fii 
bogat la tine acasă, decât sărac prin străini. 

Înnobilaţii, mahării, galonaţii recepţiei sunt în vacanță și se 
comportă ca atare (sau ca Atari). Serata nu-i deloc gomoasă. Te- 
ai simţit, poate, mai în largul tău la banchetul micilor meseriași, 
dar în definitiv n-are nimic deprimant, cum mă temeam eu. 

După masă, Gloria și cu mine ieșim să luăm aer pe punte. 

Dacă aţi vedea oceanul la ora asta crepusculară, v-ar cădea 
dinţii, fraţilor! Verde, așa-i acum Pacificul, cu nuanţe rozalii la 
orizont. O adevărată cadră italienească! Ne lăsăm în fotolii. Pe 
loc, stewardul de punte vine să ne-ntrebe ce dorim să pilim. 
Comandam două scotch-uri și ne luăm de mână, ca să facem ca 
și cum ne-am iubi. 

— Ştii, Tony, tare-aș vrea să fiu într-adevăr logodnica ta, îmi 
șoptește Gloria. 

Ar fi de încercat, nu? Să lași baltă Poliţia ca să te lansezi în 
afacerile lui moș Victis, rentează sigur. Cu atât mai mult, cu cât 
n-are decât o singură fată, scumpul de el! Vi-l imaginaţi pe San- 
A al vostru îndărătul unui birou mare cât piaţa Concordiei, cu o 
barieră de telefoane și cu niște secretare pin-up pe brațele 
fotoliului său? Cultura perlelor, asta rentează și mai mult decât 
cea a sfeclei sau a spanacului, îmi face mie impresia! Mă și văd, 

venind în ţară la bordul unui Cadillac din aur masiv, înțolit 
dumnezeiește. Apartamentul imperial à la Georges V; masa 
rezervată la cel mai bun restaurant și... 

Și apoi? Ce mare brânză aș face? Mi-aș lua adio de la prieteni, 
de la crâșmele fără pretenţii, de la micuţele pariziene dezmăţate 
cu slipul veșnic dornic. 

— Nu spui nimic, Tony? 

— lţi cumpănesc cuvintele, inimioara mea. Cred că ești mult 
prea bogată pentru mine. Știu că în State asta nu-i o piedică, 
dar în Franţa, gândim mai îngust... 

Chelnerul ne servește băuturile și nu știu cum face, 
tolomacul, dar uite că reușește să verse unul din pahare pe 
splendida rochie a Gloriei. Ea-l săpunește ca pe-o rufă jegoasă. 

— Dacă domnișoara ar vrea să mă urmeze, îngaimă el, o să- 
mi repar greșeala... 

Nu știu unde-și recrutează Okapis personalul, dar când te bagi 
să inviţi niște regi, ar trebui să ai mină de lucru calificată, nu? 

Gloria se ridică și-l urmează pe steward. Zâmbesc spre cer. 
Când o să-i povestesc lui maică-mea că am halit cu regi și 
regine, o să rămână cu gura căscată, biata de ea! 

Foarte mișto cerul, la latitudinea asta! Violet închis. Și luna e 
altfel decât la noi, e amuzant, nu? Îți vine să crezi că nu-i 
aceeași. E portocalie, cu marginile roșii, ca în tablourile lui Șacal. 

Brusc, sesizez un pleosc. Ce tot spun, un pleoosc (uitasem un 
„0”). Şi, în fracțiunea de secundă care urmează, îmi spun că 
cineva tocmai a picat în apă. De-abia îmi trecuse asta prin 
minte, că un al doilea pleoosc (pardon, un al doilea pleooosc, e 
mai puternic decât primul) răsună. Mă repede la bastingaj, dar 
nu văd nimic. In acel moment zgomotul unui motor izbucnește 
din spate. Dau fuga. Și ce zăresc, dragele mele? O șalupă, oprită 
la câţiva metri de iahtul armatorului, cu motorul mergând. În 
apă, între iaht și șalupă, două persoane înoată de zor. 

In mod ciudat, în afara faimosului comisar San-Antonio, 
nimeni de la bord nu și-a dat seama că se-ntâmplă ceva dubios. 

Strig, dar nu e nici ţipenie la pupa! 

Mă-ntreb ce se-ntâmplă. Mă întorc la bastingaj. Primul 
înotător a ajuns la șalupă. Nişte braţe se întind. Mi se zbârlește 
părul. Inotătorul de care vă zic e o înotătoare. Și-ncă ce 
înotătoare! Gloria! Ce ziceţi de asta? La bordul șalupei, doi tipi o 
ajută să se cațere. In acest timp, cel de-al doilea înotător ajunse 

și el. E chelnerul care a vărsat scotch-ul pe rochia pseudo- 
logodnicei mele. 

Se pare că o luăm din nou de la capăt, fraţilor. Și de data 
asta, răpirea Gloriei pare să fi reușit. Mă prind ce s-a întâmplat. 
Ca înscenare, e o capodoperă. Stewardul a găbăjit-o pe biata 
mea Glorie, care nu se aștepta la așa ceva și a azvârlit-o peste 
bord; apoi s-a aruncat la rândul lui în apă. 

Șalupa, care urmărea iahtul, a venit într-o viteză. Și acum, 
nemernicii ăștia o s-o șteargă spre vreo insulă din apropiere, 
unde îi așteaptă probabil un avion. 

Și tot mișmașul ăsta se petrece sub nasul și ochii mei! 

Nu pot decât să asist, neputincios. 

Scăpaţi-mă de-o îndoială, aţi auzit de San-Antonio, nu? Știţi 
care, fermecătorul comisar cu inima neînfricată și slipul 
așijderea, după care se dau în vânt toate gagicile! 

Nu ascultă de nimeni, Sant-Antonio, în afară de propriul lui 
curaj. 

Și i se-ntâmplă să și-l ia cu amândouă mâinile, curajul ăsta. 

Așa că fac o chestie pe care n-ar îndrăzni s-o facă nici măcar 
un echilibrist rus. Mă cocoț, dintr-un salt, pe acoperișul cabinelor 
de pe punte. 

Imi iau maximum de avânt. Dacă ratez, îmi frâng gâtul. Două 
pericole teribile: bastingajul, pe de-o parte și șalupa, de cealaltă. 
Dar ce contează. Îmi scot haina, îmi azvâri pantofii, mă 
năpustesc, catapultându-mă în gol. Câte poate un om să ceară 
de la sărmanul lui corp perisabil, e de necrezut! Rampa 
bastingajului îmi trece la câţiva centimetri de abdomen. Cu 
mâinile împreunate, întinse-n față, ca pentru cea mai înflăcărată 
rugăciune, plonjez spre apa Pacificului. Am șalupa în cătare. 
Timpul mi se paralizează în retină. Ce încet se-ntâmplă toate! 
Incredibil de încet! Un relanti cinematografic! 

Imi spun calm că mi-am luat prea mult avânt și că o să-mi 
zdrobesc botul de corpul șalupei. 

Dau o contră. In gol, e dificil, încercaţi și-o să vedeți! 

Cad la un fir de păr de ambarcaţiune. Pătrund în apă cu așa o 
forță, că-mi permit o vizită fulger a fluidului de mare. Trec cu 
aceeași ocazie pe sub șalupă, fredonând „Hai să ne dăm în 
bărci”?. 

Acest detaliu îmi salvează viața. Știţi de ce? Ciuliţi urechile, o 

să vă spun... Când am sărit, gorobeţii de pe șalupă m-au văzut. 
Dat fiind că am plonjat la tribord, s-au repezit într-acolo și mă 
așteptau, cu armele scoase, ca să mă lichideze când ieșeam la 
suprafață. 

Numai că eu am trecut pe sub șalupă, ceea ce mă face să 
răsar la babord, you see? Mă agăţ de marginea ei şi-mi 
pregătesc saltul. Puteţi să-mi uraţi baftă, ít is the moment! 

In viaţă există o chestie numită conjunctură. Dacă lipsește la 
apel atunci când întreprinzi ceva, e mai bine să rămâi acasă și 
să citești ziarul. 

Din fericire azi e punctuală la-ntâlnire. În momentul în care 
mă ridic, chelnerul agresor se ridică și el pe partea cealaltă. 
Astfel încât tracțiunea mea e compensată de a lui, iar gușterii 
continuă să se aplece în sens opus. 

Nu-mi pierd timpul scuturându-mă! Ah! pretenarii mei, păcat 
că nu-l puteți aplauda pe San-Antonio al vostru în acţiune! 

Evadarea lui Tarzan! Întoarcerea lui Zorro şi Aventurile. lui 
Rocambole nu sunt decât floare la ureche faţă de isprava mea. 
Cum să vă povestesc asta ca să mă fac cât de cât înțeles? Aveţi 
o inteligenţă atât de redusă încât, de fiecare dată, asta-mi 
creează probleme de ordin descriptiv. 

lată. Am avut baftă și am profitat de ea. 

Din întâmplare, aterizez pe o banchetă. Cum înregistrez 
situaţia cu rapiditatea unui IBM spun că trebuie să-mi continui 
traseul, așa că-l continui. Aruncându-mi violent crăcii înainte, îi 
izbesc în spate pe cei doi răpitori aplecaţi peste bord, care se 
răstoarnă la unison. Te-ai crede într-un film cu Jerry Lewis. 
Gloria, care se sufocă pe fundul șalupei, îmi aruncă o privire 
halucinată de uimire. Acum pot să-mi permit câteva secunde 
pentru a încerca să-mi regăsesc sufletul, care mă părăsise. L-am 
pierdut oare definitiv în apele oceanului? Am impresia că mi s- 
au smochinit plămânii. Fac o criză de apoplexie, e cert. 
Degeaba-mi comprim doagele, situaţia nu se îmbunătățește și 
uzina proprie de distilat gaz carbonic rămâne în grevă. Probabil 
că am înghiţit prea multă apă, m-am abținut să respir prea 
multă vreme și, mai ales, am plonjat prea adânc. Ce-am făcut 
eu acum, dragele mele nimeni n-o s-o mai facă vreodată! 

Brusc, are loc minunea. Respir din nou. Ce e foarte amuzant 
în toată chestia asta, e că stewardul se găsește în aceeași 
situaţie cu mine. Suntem doi adversari față-n faţă, incapabili să 

se lupte. Ciudată situație, trebuie să recunoașteți! 

In acest timp, cei doi scufundători de elită se bălăcesc în jurul 
ambarcațiunii și încearcă să se arunce înapoi. 

Dacă neică San-A nu-și revine foarte repede, riscă să se lase 
cu caft, nu? 

Dar cât de moale și fără vlagă mă simt, dintr-odată! 

Conștiința pericolului mă electrizează, o dată-n plus. 

Constat că mă aflu la câţiva centimetri de volan. li apuc cu un 
gest mașinal. Imping maneta de pornire și șalupa face un teribil 
salt înainte. Cei doi maimuţoi care reușiseră să se agaţe de ea, 
răcnesc, agățându-se și mai strâns. Constat cu groază că ne 
îndreptăm spre iaht. Cum ne separă doar câţiva metri, o să ne 
izbim de el în plin și ăsta ne va fi sfârșitul. Trag disperat de 
volan. Șalupa descrie un ușor arc de cerc și izbește iahtul cu o 
latură. Asta nu face zgomotul la care mă aşteptam. Și știți de 
ce? Nu, e clar că trebuie să vă explic totul, nimic nu pricepeți... 
Pentru că ne ciocnim de iaht la tribord, iar cei do; gorobeți care 
se atârnaseră la tribord amortizează impactul. Nici n-apucă să 
tipe. Doar părâie oribil și gata. Șalupa mai zgârie puţin latura 
iahtului și reușește să se desprindă. li imprim o mișcare în cerc 
pentru a lăsa - cum s-ar spune - situaţia să se limpezească. Mă 
uit. E o monstruoasă pată roșie pe iahtul lui Okapis, chiar 
deasupra liniei de plutire. 

Țipătul Gloriei mă face să mă-ntorc. Stewardul e în spatele 
meu. Are un cuţit în mână și se pregătește să mi-l planteze-n 
spate. Puțin îi lipsește. Fac un salt într-o parte și lama tăioasă se 
înfige în tabloul de bord al șalupei. 

Mă cuprinde o furie cumplită. Îl înșfac pe gagiu de-o aripă și-l 
fac să se răsucească. Din nefericire, mișcându-mă, piciorul mi 
se-mpiedică de bancă și cad pe spate. El sare pe mine. Slavă 
Domnului că pumnalul i s-a înfipt adânc în lemnul tare al 
tabloului de bord, căci altfel asta mi-ar fi cauzat niște deschideri 
neprevăzute în planul meu de construcție. 

Ne batem ca doi căruțași. Şi-n acest timp, șalupa lansată cu 
șaizeci de kilometri la oră gonește spre larg. Dacă dăm cumva 
peste un recif, o să fie un Te Deum pentru toţi trei! 

Aud niște strigăte, în depărtare, din direcţia iahtului, unde s-a 
dat, în fine, alarma. Dar cu ce pot să ne-ajute, bieţii mielușei? 

Incasez un dupac zdravăn, care mă face să admir Crucea 
Sudului în mai multe exemplare. Incerc să-mi strâng bulanele ca 

să-i pot trage gagiului un bocanc în sipetul cu odoare, dar 
cunoaște toate trucurile, șmecheritul. Un adevărat ţipar. Merită 
să-l vezi cum îţi scapă printre picioare. 

Reușește să-și înnoade mâinile în gâtul meu. Ca un tolomac, 
m-am vârât sub bancă, așa că mi-e imposibil să ridic labele ca 
să mă eliberez. M-a fript, ce mai, salut! 

Încerc să mă târăsc afară, nu reușesc. Na, că mă sufoc iar. Și 
nici nu mi-am tras bine sufletul. Sângele îmi bate în urechi ca 
toți dracii. Aud clopote! Nu mi-aţi spus că e duminică și că 
mergem la liturghie, secretoși mici ce sunteţi! 

Dar iată că brusc, strânsoarea tipului slăbește. Cade în 
genunchi lângă mine. Îmi ofer o gură de aer și încerc să-mi 
revin. O văd pe miss Victis, înarmată cu o vâslă scurtă și înțeleg 
că ea a intervenit pentru restabilirea situației. 

Mă ridic. Celălalt face același lucru. Îmi duc o mână la spate. 

— Dă-o încoace! gâfâi eu. 

Simt în mână coada rotundă și netedă a vâslei. Nu m-aș mira 
ca bravul San-Antonio să învingă de data asta; dar voi? 

Cum celălalt se-aruncă pe mine, îi trag, în chip de berbece, cu 
coada vâslei în esofag. Scoate un horcăit înfiorător și- 
nțepenește. Nu-i las răgazul să-și revină. Cu latul vâslei, de data 
asta, ca să mai schimb direcţia, îi trag cea mai monumentală 
palmă de lemn care s-a văzut vreodată. Se răstoarnă, cade 
peste bord și intră cu capul înainte în apă. Mă reped la volan. 
lahtul e minuscul în depărtare. E drăguţ, de altfel, cu toate 
luminile care sclipesc în seara catifelată. Intorc șalupa. O iau 
încet, încercând să-l găsesc pe gorobete, dar e greu să 
descoperi un punct fix pe marea mișcătoare. Degeaba-mi casc 
ocheanele, nu văd nimic. 

Cu atât mai rău pentru el, nu? În definitiv gentlemanul ăsta n- 
avea decât să ne lase în pace. li cerusem un whisky, nu să ne 
interpreteze noile aventuri ale lui Fantomas. 

Opresc totuși motorul, pentru a încerca să percep eventualele 
lui strigăte; însă doar mugetul oceanului ne ajunge la urechi. Nu 
ne-am spus încă nicio vorbă, Gloria și cu mine. E ca Manon, 
miliardara mea; complet zăpăcită. Cât despre mine, am senzaţia 
că tocmai am vizionat un film cu peripeţiile lui Napoleon. Sunt 
groggy pe dinăuntru. 

Contemplu o clipă valurile tivite cu spumă, cum se spune în 
romanele care costă mai scump decât ale mele, dar care sunt 

mai neinteresante, ca să mă asigur că niciun potenţial înecat nu 
se zbenguie-n ele. Apoi, cu conștiinţa-n bandulieră, pornesc 
motorul și mă-ndrept spre iaht. 

Vântul vitezei ne șfichiuie fețele și ne înveselește. Gloria e 
aproape mişto în clarul de moon, cu coama-i în vânt. 

— Tony, îmi strigă ea brusc, n-am mai văzut niciodată un om 
ca tine. 

— Nici eu, mica mea regină, îi răspund cu toată modestia. 

Trebuie să recunoaștem că de data asta chiar m-am dat peste 
cap, nu? Mi-am câștigat cinstit cei cinci mii de dolari, am 
senzaţia! Dacă nu sunteţi de acord, spuneţi-mi-o în față, fraţilor 
și o să-i fac o reducere lui Victis! 

Toată această bătălie navală n-a durat mai mult de cinci sau 
șase minute; să zicem șapte și sa-ncheiem discuția! 

În mai puţin timp decât îi trebuie unui vânzător de fructe să 
transforme, cu o apăsare discretă a degetului, opt sute cinci zeci 
de grame de prune într-un kilogram de prune, am redresat 
situaţia, lichidat cei trei gangsteri, pus mâna pe șalupă și salvat- 
o pe Gloria. 

Păcat că cei de la „Actualităţi” n-au fost aici. Ce mai ediţie 
specială ar fi putut să scoată, amicii mei cu cameră 
plimbăreaţță! 

Un adevărat festival! Unde mai pui că le-ar fi plasat filmul și 
confraţilor lor americani, având în vedere că salvarea unei 
miliardare place întotdeauna Dallasienilor. 

— Eşti teafără? o-ntreb eu. 

— Da, dar am făcut o baie zdravănă. 

— l-ai recunoscut pe bandiți? 

— Da, erau cei din Cannes. 

— Ei bine, n-o să te mai necâăjească... 

Izbucnește într-un hohot de râs plin de cruzime. 

— Așa le trebuie! 

Nu i se poate reproșa că ar păcătuit prin exces de 
sensibilitate, Gloriei. E o fire de elită, asta. Neam de pionieri! 
Văzându-i reacţiile, te prinzi imediat că strămoșii ei au rezolvat 
problema indienilor dintr-un foc de flintă. 

— Am impresia, scumpo, că de-acum înainte o să fii liniștită. 
Șleahta asta de netrebnici e distrusă. Mi se pare mie că cei trei 
domni antipatici erau născuţi în zodia Peștilor. 

CAPITOLUL 4 


Eu, mă știți? Sunt o fire mai modestă. Și totuși trebuie să 
recunosc că atunci când o regină-mamă, un rege, câţiva miniștri 
și câţiva miliardari, un duce și un lord te felicită, spunându-ţi în 
toate limbile că ești un erou, simţi cum roșeaţa Legiunii de 
onoare ţi se suie-n obraji, via butonieră. 

Okapis fiul pune să fie răcită șampania pentru a-mi celebra 
reușita. După care mă ia deoparte și-mi cere permisiunea să 
înăbușe povestea, având în vedere că n-ar vrea să saboteze 
recepţia lui taică-său. 

Cum asta-mi convine, răspund „Dar - firește - cum altfel!” și o 
perfectă armonie domnește la bord. 

Luat la-ntrebări, comandantul ne informează că stewardul- 
răpitor fusese angajat la Guayaquil în ultimul moment în locul 
unui membru al personalului chemat la căpătâiul mamei sale. 
Mă aşteptam la o găselniţă de genul ăsta. Înlocuitorul avea 
pașaport brazilian și pretindea că se numește Alonzo Fiasco. li 
vizitez cabina sărăcăcioasă și nu găsesc nimic altceva decât 
niște haine civile cumpărate la New York și o sticlă de whisky de 
provenienţă scoțiană, ceea ce nu e un semn distinctiv pentru o 
sticlă de scotch. 

Când mă întorc în salonul cel mare. unde Homer Okapis o 
vrăjește pe Gloria, mod de a o face să-și uite peripeţiile, sunt 
obiectul unor noi manifestări de prețuire și admiraţie. Regina 
Melania îmi spune că femeia care are un logodnic atât de 
curajos este cea mai fericită dintre femei. li ciripesc cu 
modestie, zicându-mi concomitent în sinea mea că dacă regina 
Melancolia era mai puţin purie, mi-ar face plăcere să-i ofer o 
mostră și din celelalte calităţi ale mele. Ca toţi gorobeţii de 
origine modestă, am visat întotdeauna să-mi trag o suverană; 
oarecum din simţ sportiv și de asemenea pentru a-i demonstra 
că democraţia e cea mai tare, cel puţin la orizontală. Dar 
această regină-mamă are aproape șaptezeci de carate și ar 
trebui să-i astupi o grămadă de săpături ca să o faci 
prezentabilă. Așa cum e, dacă aș găsi-o în pielea goală pe un 
pat, asta mi-ar da senzaţia că sunt un mare chirurg în sala de 
operație. Cu o damă în halul ei (dacă pot îndrăzni să vorbesc așa 

despre o regină), amorul dă clar în chirurgie, trebuie să ai mare 
grijă. După, chiar dacă-ţi reușește operaţia, ai complexe și nu 
mai  îndrăznești să  tachinezi micile arzoaice nou-noute, 
proaspete și zemoase. 

Pentru a W-a oara, cum spun amnezicii, Gloria își povestește 
odiseea lui Homer. Îl urma pe falsul steward în direcţia 
coridorului pentru a-și curăța rochia (și curățată a fost, mai ceva 
ca la spălătorie!) când brusc, omul s-a aplecat peste bord, 
murmurând: „Dar ce se-ntâmplă?” Ceea ce auzind, Gloria s-a 
aplecat la rândul ei. Atunci, ticălosul a apucat-o de glezne și a 
răsturnat-o în apă. Recunoașteţi că le-a bubuit ceva mintea, 
vorba artificierilor, nu? 

Și dacă Gloria n-ar fi știut să înoate, ei? Bine-nţeles, o tânără 
americancă știe întotdeauna să înoate, doar că imediat după 
masă, un plonjon de opt metri nu e foarte recomandabil. 

Toată lumea se-nfioară retrospectiv (cu excepţia generalului 
Von Mosch, căci un neamţ nu trebuie să se-nfioare), gândindu- 
se la ce s-ar fi întâmplat dacă juna Victis n-ar fi fost mare 
sportivă. Zău că astfel de chestii te emoţionează. 

În cele din urmă mergem la culcare și firește că miss Gloria 
vine să-mi facă o vizită nocturnă, mod de a-mi dovedi 
recunoștinţa ei fierbinte. 

Chiar încinsă de-a dreptul, ascultați ce vă spun! 

[] 

A doua zi, când facem ochi, avem plăcuta surpriză să zărim 
palmieri prin geamul hubloului. 

— Gloria! o trezesc eu, ori mă-nșală ochii, ori am ajuns la 
destinaţie. 

Acestea fiind zise, deschid hubloul și imediat niște ciripituri de 
păsărele, unele mai exotice decât altele, ni se revarsă în pâlnii. 

Puștoaica mi se alătură și, deși blazată (după o noapte cu 
San-A, cine n-ar fi!), scoate un strigăt (doar dacă nu eo 
exclamaţie) de surpriză. Trebuie totuși să recunoaștem că 
peisajul e feeric. Imaginaţi-vă o plajă cu nisip roz, mărginită de 
palmieri uriași. Marea e verde, cerul e albastru. 

În portul în care am tras (și l-am nimerit) zăresc alte iahturi 
încântătoare. 

O alee largă, mărginită de plante rare, conduc la o magnifică 
reședință, cum nici la Hollywood nu s-a văzut. E ceva mai mare 
decât templul din Angkor, dar în același timp mai simpatică. Stil 

colonial, dacă înţelegeţi ce vreau să spun. Te-ai crede în Pe 
aripile vântului. 

Am impresia că o să vedem niște lucruri ieșite din comun, pe 
insula asta! 

Ne-nţolim într-o viteză și ne cățărăm pe punte după un mic 
dejun rapid. Mica Gloria, care și-a tras o noapte reparatorie, e 
subţiată totuși la faţă; ţineţi cont că asta o va scuti să tragă de 
ea mai târziu, când o să semene cu un zbârciog. Am senzaţia că 
rodeo-ul marin din ajun a marcat-o. In fond, nu e foarte vesel să 
fii miliardar! Ești ţinta loviturilor sub centură a celor care ar vrea 
și ei să devină! Un cerșetor, cel puţin, nu e invidiat de nimeni; 
sau chiar dacă e, nu caută nimeni să-i sufle locul de sub podul 
Alma. 

Nu-i multă lume pe punte. Doar regina Melania, pentru că e 
bătrână și la vârsta ei te scoli devreme și lordul Snobb, because 
e englez. 

Cu excepţia lor, toată lumea soilește fără să-și dea seama că 
am acostat în paradisul terestru. 

Mateloţii vasului instalează acea scară a lui lacob care este 
scara de bord. Și care va constitui o trăsătură de unire între iaht 
și pământ, cum ar scrie niște academicieni al căror nume nu-l 
voi dezvălui, din pură milostenie. Ard de nerăbdare să simt sub 
picioare nisipiul roșu, atât de ispititor. Okapis a astupat aici o 
mare lagună. Ce amenajări copilașilor! Portul e din marmură roz, 
ca să se armonizeze cu plaja învecinată. Stâlpii de acostare sunt 
din bronz auriu și felinarul farului a fost tăiat dintr-un diamant 
albastru. Ce bogat poţi deveni trambalând petrol de colo-colo! 
De altfel, armatorul și-a botezat proprietatea „Scoica”. Literele 
sculptate în pietre preţioase indică acest lucru în greacă, 
franceză, engleză, germană, cambodgiană și în steno. 

— Care e programul festivităților? îl întreb eu pe comandantul 
Milostenios, care tocmai își face apariţia. 

— La ora zece, trăsurile vor veni să-i ia pe pasageri pentru a-i 
conduce la castel. 

— Bine, dar castelul e la cinci sute de metri! 

— Nu contează, mi-o întoarce Milostenios, Actualităţile trebuie 
să filmeze sosirea, așa că se va forma un cortegiu. 

Mă hlizesc în tăcere. Moaca amicilor mei când o să-l 
descopere pe San-A al lor între prințul Rahde Thot și arhiducele 
de Kronenburg de Lux! 

În definitiv, Okapis a chemat celebrităţile mondiale ca să se 
dea mare. Poate că a și precizat pe invitaţii că monarhii trebuie 
să-și ia cu ei coroanele de gală. E o mare lovitură publicitară, 
recepţia asta în Pacific. O să-i crească acțiunile-n Bursă, cu 
ocazia asta. Să ai garanţia unor regine, a unor miliardari și 
generali, este ceea ce rentează cel mai mult în vremurile 
noastre, deși la modă, în unele ţări limitrofe, e acum 
democraţia. 

Așteptând să se facă ora zece, mă bălăcesc în marea verde. 
Apa e caldă. Maimuţe mici și neastâmpărate și papagali guralivi 
își fac de cap în mangrovele roz. Soarele, care n-a ajuns încă la 
zenit (e prea devreme) își revarsă deja razele în valuri asupra 
încântătoarei naturi. In aer plutesc miresme opiacee. E genul de 
atmosferă care te bagă-n boală. Am senzaţia că nopţile aici vor 
fi apăsătoare. 

După ce m-am scăldat în voie, mă duc să mă ferchezuiesc în 
vederea cavalcadei Paramount. Imi pun un costum ușor, 
albastru deschis, o cămașă albă și o cravată albastru închis. 
Dacă aţi vedea cum arăt, gagicutelor, aţi fi nevoite să vă 
burdușiţi cu tranchilizante ca să vă treacă leșinul. 

Toate scăfârliile încoronate (ca și aristocrația contului la 
bancă, de altfel singura autentică) s-au pus la trei ace. Neckezol 
l-ul e în cârpa de duminică și generalul Von Mosch în uniforma 
lux cu cască de otel, cu vârf ascuțit, panaș și alte zorzoane. 
Caramba, scumpa noastră divă, s-a bărbierit și înșurubat în 
corset cu ajutorul unui personal calificat. Sugrumată cum o văd, 
dacă-i gâdilă cineva do-ul de sus, e mai mult ca sigur că o să-i 
plesnească o garnitură de chiulasă! 

La ora prevăzută, clopoței argintii răsună. Și un foarte ciudat 
cortegiu coboară aleea ce duce la castel. Imaginaţi-vă douazeci 
de călești albe cu roţi roz și coviltire bleu, trasă fiecare de câte 
patru cai albi cu harnașament bleu și zurgălăi de aur. Hmm? 
Giniţi spectacolul? 

In primele iau loc invitaţii deja sosiți, precum și stăpânul 
casei. Travellingul Actualităţilor Paramount precede alaiul. 
Fiecare caleașcă e condusă de un vizitiu îmbrăcat într-o livrea 
albă cu eșarfă roz. Câtă frumusețe! Sper că filmează cu super- 
color, băieții de la Actualităţi! Altfel ar fi pacat! 

Toate zăngăne voios pe măsură ce se apropie. Şi, în 
momentul în care prima se oprește pe chei, oh, ce surpriză! o 

sută cincisprezece muzicieni, ascunși până atunci în spatele 
palmierilor, fac un pas în lături, înfăţișându-se brusc privirilor 
noastre uluite. Sunt fabuloși, în uniformele lor roșii. Cu o 
sincronizare miraculoasă, încep să cânte imnul lui Okapis: 
„Petrolista”. 

Sunetele argintii (au fost argintate special pentru această 
ocazie) își iau zborul în aerul pur. 

Concomitent, alaiul caleștilor se postează pe chei, în formă de 
pinten. Un bărbat coboară din prima trăsură. Îl recunosc, căci l- 
am văzut în multe fotografii: e Okapis. Poartă eternul lui costum 
negru de stofă, eterna cămașă albă cu cravată neagră. Are la 
butonieră eternul trandafir alb și eternul lui port-ţigaret din aur 
încrustat cu diamante depăşeşte îndrăzneţ marginea 
buzunarului de sus. 

E mai mic decât, în poze, cum ar spune o portăreasă pe care 
o cunosc. Mare lucru dacă măsoară un metru cincizeci și cinci! 
Are sprâncene stufoase, părul cărunt, aspru și creţ, un nas plin 
de peri și cute amare de-o parte și de alta a gurii sale cărnoase. 

Inaintează până la pasarelă pentru a-și întâmpina oaspeţii. Nu 
face mare caz. O strângere de mână însoţită de un „Vă 
mulțumesc că aţi venit”, cu o plecăciune, ca supliment, pentru 
doamne. That's all! 

Doi lachei în livrea îi conduc apoi pe debarcaţi până la calești, 
unde fiica lui Okapis îi prezentă celor sosiți în ajun. Printre 
aceștia din urmă, trebuie semnalată prezența prinţului Centro- 
Vietnamez Fugica Vinepuma; a fostului rege Falik, a prințului 
Konsor de Laptegross, a vice-reginei din Tenia, Aloha Barrosana; 
a domnului Rozetario, de la Naţiunile-Dezunite, însoţit de bunica 
lui (pe care n-o poate lăsa singură acasă din cauza aragazului, 
cu care nu se descurcă) și a domnului Edgar Fleaque, fostul 
președinte al Consiliului de Miniștri francez, autor, peste toate și 
în contumacie, al volumului „E galben și habar n-are”. Halal 
pleiadă, nu? 

Fiecare dintre noi își ocupă locul în caleașca respectivă și 
mână, birjar, ne îndreptăm spre palat. 

Surpriză! Pe toată lungimea drumului, pe măsură ce înaintăm, 
de după fiecare pom se desprinde câte un muzician. De sub o 
tufă de zmeură iese până și un flautist pitic; vă daţi seama cât 
de bine a aranjat Okapis totul! 

Dacă aţi vedea grădinile în stil francez! De vis! Mai ales dacă 

te gândești că fiecare miligram de pământ a fost adus pe insulă. 
Inaintea lui Okapis, nu existau pe recif decât niște găinaţuri de 
pescăruși. A făcut pe Dumnezeu-tatăl, armatorul, cu strălucire și 
brio. Felicitările juriului. 

— Pari visător, my dear! remarcă dulcea mea tovarășă. 

— Admir, îi spun eu. fără să precizez ce admir. Cum nu ne 
ascundem nimic, iubitele mele, o să vă fac o destăinuire; una-n 
plus! 

De câtva timp, aorta mea face șpagatul de câte ori întâlnesc 
privirea Antigonei Okapis. Fata asta, ajunge să-i vezi ochii ca să 
ai senzaţia că te-ai uitat la o lampă cu infraroșii. Doamne! ce 
strălucire! Ocheada ei te străfulgeră până-n marsupiu. Antigona 
este o fată de vreo douăzeci de ani, cu plete negre, separate in 
the middle de o cărare zisă și mediană. Pielea îi e bronzată și 
fără niciun strop de machiaj. O gură magnifică! Pare ciudat să 
spui asta, pentru că în definitiv, o gură e doar o gură și, dacă te 
uiţi bine, două buze n-au nimic fascinant. Dar ale ei au! Sunt 
delicat conturate și le bănuiești calde și cărnoase ca niște fructe 
la soare. Cât despre caroseria ei, jos pălăria! Nu știu dacă taica 
Okapis a făcut apel la mâna de lucru străină când și-a conceput 
Antigona (poate că Jean Anouilh i-a dat niște sfaturi, la urma 
urmei!). Cert e că niciunul din petrolierele lui nu poate rivaliza 
cu ea ca linie (și nici măcar în linii mari!) O bijuterie! La ce bun 
să vă vorbesc de sânii ei plini, de talia ei subţire, de șoldurile ei 
perfecte, de picioarele ei admirabile, etc. etc., ei? O fată e bine 
făcută pentru că e bine făcută, și cu asta am spus totul, nu? 

O caut din ochi în cortegiu și n-o mai zăresc. Păcat. Când o 
fată ca asta îţi iese din raza privirii, îți pare că soarele ţi-a zis 
good night. Sper că asta nu-i decât o eclipsă. 

Urcăm deci, triumfal, Câmpiile Elizee ale lui Okapis. Pentru 
americanii prezenţi, se cântă acum „De data asta simt că mă 
iubești”. 

Ajungem astfel pe esplanada de onoare, unde garda 
personală a armatorului prezintă armele. 

Garda e compusă din vlăjgani solizi în salopete de vânzători 
de benzină, roz și bleu, care sunt înzestrați, în chip de pușcă, cu 
furtunuri de pompă din aur cizelat. Purtătorii de fanion sunt 
dispuși în poziţie de drepţi. Se află aici stindardele Shell, Esso, 
Mobil, Avia, Azur, B.P., Caltex, fluturând în briza ușoară. Fete 
tinere, înţolite în druidese, vaporizează benzină. Super în stânga 


VP - 34 


și-n dreapta! 

Moment de neuitat. Simţi cum te cuprinde o emoție de 
nedescris la vederea atâtor regi, regine și oameni însemnați 
strânși laolaltă în acest palat. Căci trebuie s-o recunoaștem, este 
chiar vorba de un palat. Locuinţa lui Okapis posedă - am citit 
asta în „Consternaţia” - opt sute de camere cu baie, 
douăsprezece sufragerii, douăzeci și trei de saloane, două 
biblioteci, opt piscine de competiţie, patru săli de gimnastică, un 
teren de curse, un velodrom și un teren de aterizare pentru 
Boeinguri. Este locuinţa cea mai fabuloasă din lume, ce spun eu, 
din lume! /n the world, da! 

„Esplanada de onoare în care am ajuns are dimensiunile 
Câmpurilor lui Marte. O împodobesc bazine de marmură în care 
gâlgâie apă distilată, statui grecești și straturi de orhidee. 

Caleștile se opresc într-un cerc perfect în mijlocul esplanadei. 
Okapis-tatăl coboară din hărăbaie, se suie pe un podium de 
argint înălțat în centrul terasei și începe să le ţină o cuvântare 
invitaţilor, în faţa unei păduri de microfoane. 

— Majestăţile Voastre, Senioriile Voastre, Excelenţele Voastre, 
doamnelor, domnișoarelor și domnilor, face el într-o franceză 
ușor peltică, e o mare cinste pentru mine că aţi acceptat să-mi 
inauguraţi locuinţa, în toată simplitatea. Această casă vă stă în 
întregime la dispoziţie. A fost concepută și realizată numai 
pentru plăcerea dumneavoastră. Am speranţa că veţi petrece un 
timp agreabil și că veţi găsi aici liniștea și odihna la care vă 
îndreptăţesc înaltele dumneavoastră însărcinări. Incepând cu 
această clipă, fiecare dintre domniile voastre este liber să facă 
ce crede de cuviință. Dacă v-am rugat să veniţi aici, am făcut-o 
pentru a vă oferi câteva zile de totală libertate, vouă care 
sunteți atât de lipsiți de ea. Mulţumesc. 

Vorbește bine, nu? Formula lui de bun venit mi se pare destul 
de mișto. 

Coborâm din trăsuri, ajutaţi de lachei ceremonioși, care ne 
conduc în apartamentele noastre. Toate au vedere spre mare, 
din moment ce suntem pe o insulă, iar casa lui Okapis este 
singura clădire. Apartamentul meu se compune dintr-un mic 
salon și o cameră cu baie. Renunţ să vă mai descriu luxul. La ce 
bun să vă fac să scoateţi o limbă lungă ca scara rulantă a 
Galeriilor La Fayette! După aceea o să vi se facă lehamite de 
apartamentul vostru de trei camere cu closet pe coridor. N-aș 

vrea să vă provoc mania grandorii, iepurașilor, nu v-aș face 
niciun serviciu. Așa cum vă cunosc, ați fi în stare să șutiți geanta 
vreunui încasator! 

Dacă vă spun, de exemplu, că patul meu venețian este în 
întregime din sidef încrustat cu aur, că pereții sunt acoperiţi cu 
piele fină și că în closet se află un Van Gogh, riscați să nu vă mai 
placă tabloul vostru din sufragerie care reprezintă un prepelicar 
ținând în bot un coș cu trandafiri roz; așa e sau nu? Dacă adaug 
că baia este pardosită cu opal și că bideul e fasonat dintr-un 
cristal, o să vi se pară infectă chiuveta personală, bănuiesc! Așa 
că mă abţin, e mai bine. 

Apartamentul meu se învecinează (delicată atenţie) cu al 
Gloriei. Un valet îmi despachetează bagajele și le aranjează cu 
mare grijă în dulapurile ingenios amenajate în perete. Ușa lor 
este o pânză de El Greco (nu o copie: un original). 

Se aude un ușor țârâit. 

Servitorul apasă pe un buton și vocea lui Okapis răsună. 

— Domnule San-Antonio, puteţi să mă primiţi? 

Sunt uluit. 

— Dar, firește! 

Ușa se deschide și armatorul apare. Îmi zâmbește. 

— Fiul meu, Homer, mi-a povestit ce s-a întâmplat în timpul 
traversării. Tin să vă cer scuze și să vă exprim admiraţia mea. 
Sunteţi un om curajos și miss Victis merită felicitări pentru a-și fi 
ales un logodnic de calibrul dumitale. 

— Sunteţi prea amabil, domnule Okapis, răspund eu. Dar nu 
înţeleg de ce vă scuzaţi. 

— Căpitanul meu ar fi trebuit să se informeze înainte de a-l fi 
angajat pe acel steward. Il voi concedia. 

La naiba, nu glumește, armatorul! 

— Este tot ce aveam să vă spun, adăugă el, prezentându-mi o 
mână prea lată pentru constituţia lui firavă. 

Și iese. Mandea începe atunci să se bunghească la barul pe 
care i-l arată valetul și care e, de asemenea, pitit (barul, nu 
valetul) în spatele unui tablou de Renoir. E al naibii de bine 
aprovizionat (tot barul, nicidecum valetul), vă spun eu. Zece 
feluri de whisky, douăzeci de feluri de aperitive! Sifon! Frigider! 
Da, am impresia că o să mă înțeleg bine cu insula Kukubau. 

— Ce dorește domnul? se informează sclavul. 

— Un whisky dublu și un strop de singurătate, răspund eu. 

Cu o rapiditate pentru care-i sunt recunoscător, mi-l acordă 
întâi pe primul, apoi și pe-al doilea. 

Îmi duc paharul pe balcon și mă instalez într-un fotoliu pentru 
a mă benocla mai confortabil la ocean. 

În acest moment răsună un strigăt înfricoșător, nu departe de 
mine. Un strigăt cum poţi auzi doar la cinema, în filmele de 
groază. 

CAPITOLUL 5 


Eu, mă știți? Nu-mi pierd niciodată capul. De aceea îmi iau 
precauţia de a-mi goli paharul înainte de a ieși. Un whisky, 
semnalez asta amatorilor, nu trebuie niciodată lăsat să i se 
topească complet gheaţa înainte de a fi dat pe gât. Răsuciţi 
încet paharul între degete până când cubul ajunge la jumătate și 
atunci e momentul să-l turnaţi ușor pe beregată. Întotdeauna 
trebuie să mai rămână puţină gheaţă pe fundul fiecărui pahar 
gol, 'nțeles? OK? Deci îmi rad energic siropul de secară și ies 
rapid din hogeac. 

Pe coridor e liniște, având în vedere că toate camerele sunt 
insonorizate. Pricep deci că am auzit strigătul numai fiindcă mă 
aflam pe balcon. Sun la ușa Gloriei. 

Interfonul spune „Yes?” și eu răspund „Tony”. 

Puștoaica îmi deschide chiar ea. Este în sutien și portjartier, 
ceea ce e departe de a mă șoca. 

— Ai auzit? o întreb eu. 

Ea își încruntă sprâncenele desenate de mână. 

— Ce anume, dear Tony? 

— Strigătul. 

— Ce strigăt? 

Pătrund în apartament. Ușa-fereastră ce dă spre balcon e, 
totuși, deschisă. 

Numai că radioul difuzează din rasputeri o melodie de jazz și 
cu o asemenea cacofonie, ai putea să asiști la atacul de la Pearl 
Harbour fără măcar să-ţi dai seama. 

— De ce spui că ai auzit un strigăt, darling? mă întreabă 
lasciva. 

— Pentru că am auzit un strigăt, dragostea mea, ripostez eu 
cu o fărâmă de iritaţie în laminorul de intonații. 

O iau de talie. _ 

— În sfârșit, din moment ce nu tu l-ai scos... Îi distribui câteva 
sărutări agreabile, de tipul celor care, ca și micile cadouri, 
întreţin prietenia și o întreb ce facem. 

— Ce-ai spune de o partidă de pescuit submarin înainte de 
prânz? propune Gloria. 

Mă coafează. Am senzaţia că fauna acvatică din colțișorul 


VP - 38 


ăsta de Pacific trebuie să fie clasa-ntâia. 

Zis și făcut. O jumătate de oră mai târziu suntem îmbrăcaţi în 
echipamentul Nautilus. Masca, buteliile de oxigen, pușca- 
harpon, labele și cuțitul la cingătoare, iată-ne semănând cu doi 
marţieni în voiaj de nuntă. 

Liniște și pace la Okapis. Pe terasă, muzicienii, așezați în cerc, 
cântă muzichie de cameră pentru nunţi și banchete. Sub bolțile 
de trandafiri, câţiva invitaţi sorb alene din băuturi răcoritoare, în 
timp ce Neckezol l-ul se bărbiereşte la soare cu un ciob de 
sticlă, după obiceiul din ţara lui. 

O luăm pe o cărare podită cu marmură, care șerpuiește 
printre peluze până la ocean. Ce plăcere să te scufunzi în unda 
de smarald, a cărei căldură îți moleșește trupul și sufletul...3). 

— Primul care prinde un pește are dreptul la un cadou! aruncă 
Gloria plonjând. 

Plonjez la rândul meu. În adâncimile marine domnește o 
lumină verzuie, ca cea din unele catedrale. Ce univers straniu e 
Lumea Tăcerii! Aici, solul e alcătuit din corali verzi și roz care 
par să lumineze apa de jos în sus. Peștii mișună. Au culori 
fabuloase, sunt aurii, albăstrui, roșii, galbeni, negri și verzi... Îţi 
vine să crezi că au fost creați de un pictor delirant, nebun după 
culoare. O șterg văzându-ne. Dar, curioși ca toţi peștii, revin să 
ne privească. 

În general, sunt mici, drept care îi cruțăm. Suntem în căutarea 
unei prăzi mai mari, Gloria și cu mine. Trofeul big, lângă care îţi 
face plăcere să le fotografiezi. Mă deplasez cu o ușurință ireală 
în acest mediu fluid. O bătaie a picioarelor mele palmate și 
parcurg o distanţă uimitoare, printre coloanele de coral. Panta 
devine din ce în ce mai abruptă, de la un anumit punct. Trebuie 
să ai grijă, căci riști să încasezi foarte repede o presiune 
cumplită în spinare. Incetinesc. Lumina e mai difuză pe măsură 
ce cobor. Mă imobilizez în spatele unui bloc de piatră, asemenea 
unui vânător la pândă. În definitiv, de ce să alerg după pești? 
Aștept un moment, făcând mai multe bule decât treizeci și șase 
de papi la un loc. În depărtare, disting silueta întunecată și 
neclară a Gloriei, continuându-și explorarea. N-ar trebui să se 
depărteze prea mult. Să nu uităm că sunt plătit s-o protejez. Nu- 
i suficient s-o apăr de bandiți, trebuie să-i asigur protecţia în 

toate domeniile. 

lată-mă pornit în căutarea ei. Dar, în drum, ce văd? Un malac 
care n-ar intra, doamnelor, în niciuna din oalele voastre! Cel 
puțin un metru cincizeci în lungime, atât măsoară, acest senior 
al adâncurilor. Și are mustață, ca Berta Bérurier. De altfel îi și 
seamănă, mai ales din faţă. 

Îmi aruncă o privire uimită, destul de prietenoasă. Nu știu 
prea multe în materie de pești, eu unul. In afară de știucă, 
păstrăv și porcușor, sunt mut ca un pește! 

Îmi spun, totuși, că grăsanul ăsta, comestibil sau nu, e un 
trofeu interesant. Aţintesc asupra lui pușca-harpon. S-ar zice că 
mi-a priceput intenţiile belicoase, căci iată-l plonjând fulgerător. 
Apăs pe trăgaciul armei. Treaba merge repede, dar peștele îmi 
spune „Te-am pupat, ne vedem marţi”. Harponul îi atinge 
aripioara dorsală și se-nfige pe fundul apei. Clientul o șterge 
într-o viteză. Trag de otgon, dar întâmpin o rezistenţă. Atunci 
urmez firul ca să-mi recuperez harponul. 

Acesta e înfipt într-un fel de tub acoperit de alge care zace pe 
fundul nisipos. Degeaba trag ca nebunul, nu se desprinde. Va 
trebui să tai cablul, ceea ce e stupid, însemnând că partida mea 
de pescuit se duce dracului. Înarmat cu cuțitul, încerc să lărgesc 
gaura făcută de vârful harponului. Constat atunci că tubul nu 
este de fapt un tub, ci un sul de grilaj. Straturi de alge au 
alcătuit un fel de tencuială peste ochiurile grilajului. 

Harponul s-a înfipt în ghemul ăsta de fierăraie și, ca să-l 
desprind, e chinul de pe lume. Trăgând de el, mișc un pic sulul. 
Și fac o constatare bizară: e fixat de fundul apei cu două 
greutăți de fontă, legate la fiecare extremitate cu sârmă groasă. 

Surprinzător, nu? 

Abandonându-mi temporar investigaţiile submarine, încep să 
desfac sârmele. Asta-mi ia cinci minute bune. Serios vorbind, 
mi-aș dori să mă-ntorc la suprafaţă, căci încep să am probleme 
respiratorii. 

Numai că San-Antonio e omul cel mai perseverent din câţi 
există. Mă chinui cu sârma cea groasă. Desfac una din greutăţi; 
apoi mă apuc de cealaltă. Sper că Gloria n-o să exagereze și că 
n-o să se ducă prea în larg. La a doua greutate merge mult mai 
repede, căci sârma a devenit casantă. 

Încep să mă sufoc. Ce mai sufaci? Bine mergi, dar tu? E greu 
ca naiba, dar reușesc să aduc pachetul de grilaj la suprafaţă. 

Sunt mai puţin departe de mal decât credeam. Așa pierzi, sub 
apă, noţiunea distanţei. Înot repede spre un golfuleţ unde eșuez, 
mai epuizat decât Robinson Crusoe. Rămân un timp nemișcat la 
soare, gâfâind ca o veche locomotivă texană. E bine să respiri în 
direct. Cu masca pe frunte, mă uit în jur. Oceanul e la fel de 
liniștit ca Mediterana. Miss Victis e tot atât de vizibilă la orizont 
cum sunt fondurile unui producător în contul lui bancar. Mă 
apucă groaza. Ce-aţi zice dacă ar fi avut o sincopă, draga de ea? 
Bine mi-ar mai sta! Să fi făcut pe Zorro în două reprize cu niște 
bandiți periculoși, ca apoi s-o las să se înece aproape sub ochii 
mei, zău că sună prost. 

Dar ce pot să fac? Trebuie să aștept. Ca să-mi stăpânesc 
nerăbdarea și să-mi calmez nervii, încep să desfac ruloul de 
grilaj. Nu-i o treabă ușoară, căci șederea prelungită în apă l-a 
făcut practic compact. Ajutându-mă de cuţit, ciopârţesc 
marginile sulului. Îmi spun că poate o să găsesc în mijloc vreo 
comoară. Ungherul ăsta din Pacific e doar sediul comorilor, nu? 

Îmi însângerez degetele, tot smulgând bucăţi din împletitura 
metalică. În fine, reușesc să desfac sulul. Într-adevăr, acesta 
conţinea ceva: nu o comoară, nicidecum! ci un cadavru! 

Fac niște partide de pescuit foarte reușite, dacă tot le fac, 
trebuie să recunoașteţi! 

În realitate, n-a mai rămas din defunct decât un schelet 
mâlos. Am impresia că peștișorii hulpavi au mâncat pe cinste. 
Oasele s-au separat. Apuc capul și, după volum, înţeleg că a fost 
al unui bărbat. Osul occipital e sfărâmat; în timp ce-l manevrez, 
din el cade ceva rotund: un glonț. Un glonț de 11 milimetri, ca 
să nu vă ascund nimic, ceea ce-mi confirmă impresia, și anume 
că individul respectiv n-a murit de oreion. 

— Hei! Hei! 

Mă uit spre larg. Departe, foarte departe, un braţ bronzat se 
agită la nivelul valurilor. Scot un oftat de ușurare! Gloria. 

Răspund gestului ei cu alte gesturi, apoi, luând o hotărâre 
bruscă, îmi târăsc macabra descoperire într-o scobitură de coral 
și o acopăr în grabă cu nisip. Asta nu-mi ia decât câteva minute. 
Când „logodnica” mea iese din valuri, naiadă strălucitoare, 
scheletul nu se mai vede. 

Voioasă nevoie-mare, Gloria! A harponat un pește mare cât 
un vițel pe care l-a cărat cu mare greutate. 

— Mi-a dat emoţii, mă încredințează ea. Și tu, Tony, ce-ai 

prins? 

Mă abţin să-i dezvălui caracterul surprizei mele. 

— M-am întors cu mâna goală, Gloria. După ce mi-a scăpat un 
mustăcios urât. 

— Ajută-mă să-l car pe-al meu, cântărește pe puţin treizeci de 
livre. 

— E bun de mâncat, soiul ăsta de cetaceu? 

— Nu știu. Cu maioneză, poate că da. 

Mie, cu maioneză sau chiar cu sos picant, mi-ar veni greu să- 
mi savurez captura. De ce oare am hotărât spontan să nu 
vorbesc despre ea? 

Mister! Uneori ascult de imbolduri de felul ăsta și abia pe 
urmă, în tăcerea confortabilă a conștiinței mele, îmi pun 
întrebări. 

Îmi spun că e mai bine să ascund această descoperire. În 
primul rând pentru că e minima politeţe față de fastuosul 
Okapis: la ce bun să-i stric recepţia? Și apoi, e cea mai bună 
tactică, din toate punctele de vedere. 

— Pari morocănos, Tony, remarcă Gloria. Eşti cumva supărat 
că eu am prins un exemplar frumos și tu nu? 

Îmi trag un șut în dos ca să-mi forţez un zâmbet. 

— Da, cred că într-un fel așa e, Gloria. Sunt invidios pe 
performanța ta. 

Ea se plantează-n faţa mea și începe să-mi acopere pieptul 
gol cu sărutări. 

— Vom spune că tu l-ai harponat, darling. 

— Dar nici nu mă gândesc! N-am obiceiul să mă-mpăunez cu 
meritele altuia! 

— Așa vreau eu! insistă miss Victis. Tu ești eroul meu. Trebuie 
să fii în toate domeniile. 

Ah! gagicile astea, zău așa! 

CAPITOLUL 6 


Eu, mă știți? Nu-mi place să trag bărbi, cum se spune pe la 
noi. Să fac pe Tartarin, fluturând un pește pe care nu l-am prins 
eu, nu-mi stă în fire. 

Tot ce fac e s-o ajut pe Gloria să-și care captura până la 
palatul petrolier. Pe drum, mă gândesc la a mea. Mă întreb dacă 
mortul meu stă în apă de multă vreme. Din cauza mâlului care 
acoperea grilajul ce îi servea drept giulgiu, aș înclina să cred că 
da. Dar aici ar fi nevoie de un expert în mortăciuni, care să-mi 
dea informaţiile exacte. Fără-ndoială, este vorba de o răfuială 
între contrabandiști. Se pare că mișună-n Pacific. Insulele 
Galapagos sunt doldora de traficanţi care fac afaceri cu America 
de Sud. 

Trebuie oare să-i povestesc lui Okapis despre macabra mea 
descoperire? That is întrebarea. 

Continui să mi-o pun, în lung, în lat și în curmeziș, chiar când 
sosim triumfători pe terasă. Briza mării și șampanie, cum scria 
cineva. Asta rezumă clipa de faţă. Noi aducem briza și domnii - 
doamnele oaspeţi pilesc șampanie sub umbrarele înmiresmate 
ale paradisului okapian. Grecul ăsta a reconstituit Olimpul, 
puteţi să mă credeţi. 

Cu hidroavionul au sosit chiar acum noi invitaţi. 

Okapis sfârșește prezentările. Am cinstea și onoarea să strâng 
laba lui Salvador Lefter, fostul dictator din Zona Zoster, reginei 
Lesby a Kurlandiei, o grăsană ale cărei douăzeci și două de 
șiraguri de perle nu reușesc să-i camufleze gușa și, în sfârșit, 
cele două mâini ale domnilor Paray și Lovell, de la banca 
Goldenberg. 

Mă cred scăpat în sfârșit, dar nici vorbă de așa ceva, mai sunt 
încă doi domni la o masă. Okapis ne conduce spre ei. 

— lată doi compatrioți ai dumitale, scumpe prietene, îmi 
gângăvește grecul. Profesorul E. Prubette, de la Institut și fidelul 
său colaborator Malaque. 

II salut pe profesor, al cărui nume îmi e cunoscut. Nu este el 
acela care a inventat ciocanul cu două capete, praful elefanticid, 
perforatorul de șvaiţer, hornul cu orificiu dublu, ceașca de cafea 
pentru stângaci, guma de mestecat cu nicotină care permite 

non-fumătorilor să se intoxice, tirbușonul inversat, vergeaua de 
perdele verticală și mașina de epilat miezul de anghinare? O 
somitate, ce mai! De altfel are rozeta de onoare, plus decorația 
cea nouă pentru fiii Domnului. E un omuleț pleșuv care seamănă 
cu un dovlecel. 

După ce-i prezint respectele mele, mă întorc spre credinciosul 
lui adjunct și aici, fraţilor, e comoţia cea mare. Bărbatul 
corpolent, impecabil într-un costum alb, care se află în fața mea, 
este sosia lui Bérurier. Ai crede că sunt de-o mamă, și de-o 
seamă! Un Beru spilcuit, manichiurat, bărbierit, pudrat, epilat, 
parfumat, manierat, dar un Beru, ce mai! 

Poartă ochelari groși cu lentile galbene și cu rama mai lată 
decât autostrada de Vest. O pălăriuţă de pai galbenă, 
împodobită cu o panglică liliachie, îi încununează capul mare. 
Cămașa de mătase cu manșete imaculate îi conferă o înfățișare 
plină de preţiozitate. 

Are o strângere de mână molatică, ceea ce-l deosebește de 
sfărâmătorul de cartilaje care este Bérurier, adevăratul. 

Ne afirmăm reciproc că suntem încântați. Nici vocea nu 
seamănă cu a Grasului. Organul acestui domn e mai degrabă 
firav. 

Schimbăm câteva cuvinte, din politețe. 

— Am ajuns la Guayaquil astăzi dimineaţă, îmi explică sosia. 
Am luat un hidroavion aparţinând domnului Okapis, care ne-a 
adus aici într-un timp record. Credeam că vremea hidroavionului 
a trecut, dar am putut acum să-i apreciez utilitatea într-o 
regiune de arhipelaguri. 

Dacă pentru o clipă m-au trecut toate sudorile luându-l drept 
Bérurier, îndoiala mi s-a spulberat. În veci Grăsanul n-ar fi fost în 
stare să șlefuiască o asemenea frază. 

Acestea fiind zise, nu văd ce-ar căuta ilustrul Bérurier în 
Galapagos, este? In clipa asta e la slujbă, la Poliţie, fiindcă 
pleacă în concediu la întoarcerea mea. 

Invoc faptul că sunt în slip de bath și mă duc să mă schimb. 

Mă deghizez în ilustrație de modă și o şterg pe șest înainte ca 
Gloria să pună din nou gheara pe mine. Puţină libertate nu 
strică. Și mi-am băgat în tărtăcuță să o regăsesc pe Antigona 
Okapis, pentru a-i oferi un strop de curte într-un pahar mare. 

Invitaţii sporovăie în grupuri mici, după afinități. Reginele sunt 
între ele, regii la fel și bancherii de asemenea. Neckezol l-ul o 

învață pe regina-mamă Melania de Brabant cum să descojească 
o banană cu picioarele, în timp ce arhiducele Franz-Josef de 
Kronenburg de Lux îi explică prinţului Konsort de Laptegross 
cum se face avere atunci când ai mălai (sau hamei, în cazul lui). 
Baronul Samuel de Levy de Telaviv explică domnilor Paray și 
Lovell motivele scăderii cotei hârtiei igienice la Bursa din New 
York; în timp ce domnul Rozetta de la Naţiunile Dezunite îi face 
puţină curte majordomului armatorului. 

Vedeţi bine că Okapis a fost ascultat, când a recomandat ca 
fiecare să facă ce crede de cuviinţă. Astfel, eu, San-Antonio, 
campionul misterelor de toate categoriile, primul lucru pe care-l 
fac este să găsesc un cadavru pe fundul apelor adânci. Nu-i 
mare lucru, dar denotă o anume constanţă în felul de a se 
distra, nu credeți? 

De-atâta fredonare, de pe terasă în salon și din grădină pe 
terenul de tenis, sfârșesc prin a-mi spune că această reuniune 
seamănă puţin cu un congres geriatric. Bătrâneţea invitaţilor mă 
indispune. Îmi plac bătrânii, dar în doză mică. Un bunic 
cumsecade în perfectă stare de funcţionare e ceva formidabil, 
dar o epidemie de babalâci boșorogiţi mă complexează. 

Sosia lui Bérurier, corpolentul domn Malaque, frunzărește o 
revistă tehnică editată în păsărească. 

— Citiţi în păsărește? mă minunez eu. 

— Curent, îmi răspunde cu o oarecare îngâmfare domnul 
Malaque. Suntem șase în Franța care vorbim curent această 
limbă. 

Cu cât mă zgâiesc mai mult la el, cu atât îmi spun că 
asemănarea cu Majestatea Sa este fantastică. 

— N-aţi fi cumva înrudit cu unul dintre bunii mei prieteni, pe 
nume Alexandre-Benoit Bérurier? mă hazardez eu. 

Face o strâmbătură. 

— Din câte știu eu, nu! 

Cum se pare că-l plictisesc, îmi continui plimbarea în căutarea 
frumoasei Antigona. E amuzant cum mi-a sărit în ochi, micuța 
asta. Trebuie însă spus că nu-i o marfă cu defecte, ca Gloria. 

Sunt în continuare sub vraja privirii scurte pe care mi-a 
aruncat-o. 

Nu știu dacă vi s-a întâmplat vreodată, vouă care sunteţi la fel 
de romantici ca un tratat despre electricitatea statică, să simţiţi 
această bruscă dezlănţuire a potenţialului vostru afectiv? Ei? Nu 

vă  complexaţi din cauza moacelor voastre șifonate și 
răspundeţi-mi cinstit. V-aţi îmbufnat? Pentru că v-am zis că aveţi 
moacele șifonate? 

Nu mai fiţi așa căpoși, ce naiba! Mai ales că bronzați și cu o 
mască de gaze, aţi fi aproape prezentabili. Dar, în sfârșit, din 
moment ce vă codiţi să-mi faceţi confidente, o să mă descurc și 
fără. Vă întrebam din politețe; sunt oameni care adoră asta. 
Prostituţia ar merge mai puţin bine dacă bărbaţii n-ar simţi 
nevoia să se destăinuie cu orice preţ. Cei mai mulţi dintre 
bărbaţii care se duc la femei n-o fac doar ca să-l ducă pe Marcu 
la circ; ci mai ales pentru că vor să povestească cuiva care să-i 
înţeleagă, cum i-o trag nevestei, concediul petrecut în 
Danemarca, măgăria șefilor de la birou, otita pernicioasă a 
mezinului și tevatura rezultată în urma deschiderii testamentului 
bunicului. O târfă e confidenta ideală, deoarece e plătită. In 
viață, copilași, nu te bucuri într-adevăr decât de ceea ce 
cumperi. Tot restul sunt doar surse de neplăceri. Fie că e vorba 
de o femeie, de o mașină, de o casă sau de conștiința unui 
alegător, dacă n-o cumperi, ai încurcat-o. 

Tot căutând ceva, sfârșești prin a găsi. „Daţi-mi un punct de 
sprijin și voi răsturna lumea”, spunea nea Caisă. Pârghia o am 
deja (mulţumesc), cu rulmenţii ei și calandrul de lux. Nu-mi mai 
rămâne decât să-mi depistez punctul de sprijin: în acest caz 
fermecătoarea și izbitoarea miss Okapis (Antigona pentru 
prieteni și Sofocle). Mi-o descopăr pe un teren de tenis. Șieu vă 
zic fără ocolișuri, având în vedere că mi-am uitat ocolișurile în 
sertarul noptierei, că în fustița ei albă, Antigona face să crească 
temperatura aerului. Coapse ca ale ei, numai la Lido mai poţi 
găsi, și încă, nu cu duzinile, credeţi-mă! Pielea ei aurie, 
strălucitoare, catifelată, acoperită de un puf blond, chipul ei 
frumos, luminat de niște ochi de culoarea peruzelei, dinţii ei 
orbitori, de o albeaţă Persiliană, braţele-i mai bronzate decât un 
știu ce (hait, na că sunt în criză de epitete), te farmecă și te 
captivează. 

Pe când mă îndrept spre teren, ea tocmai îi dă o lecţie 
adversarului. Acesta e un bărbat înalt și slab, cu pungi sub ochi, 
un nas ca o trompă și o bărbuţă pătrată, lipită de bărbie ca firele 
unei pensule. Mutra lui imposibilă îmi spune ceva. E vorba de un 
om celebru, dar în ţinută de tennisman, îl identific mai greu. Și 
apoi îmi aduc brusc aminte; este Ecuador Hali, pictorul. Știţi 


VP - 46 


care, nu? Cel care pictează melci uriași pe fundalul unor lămpi 
cu gaz luminate cu neon și biciclete ale căror roţi sunt ghirlande 
de trandafiri. 

— Vă luaţi revanșa, maestre? îi propune Antigona. 

— Spre marea mea părere de rău, mă las păgubaș, sunteţi 
prea tare pentru mine, răspunde Ecuador. 

Cel care nu scapă niciodată ocazia de a-și plasa marfa prin 
case, e scumpul și veneratul San-A, sunteţi la curent? Mă 
hazardez. 

— Dacă nu sunteţi prea pretențioasă în alegerea partenerului, 
vă stau la dispoziţie, domnișoară. 

Prea frumoasa fată îmi aruncă o privire pe care nici micimea 
ochiurilor grilajului nu o împiedică să mă săgeteze. Pricep 
imediat că propunerea mea îi surâde. 

— De acord. 

Și scurt, iată-mă în arenă. Deștept am fost că mi-am pus 
nădragi albi și o cămașă Lacoste. Pictorul, fără de care melcii n- 
ar fi ce sunt, îmi dă racheta lui cu un zâmbet veninos (cum ar 
spune Lucrezia Borgia). 

— Băiete, îmi spune el cu un accent nedefinit, pe care și l-a 
pus la punct cu multă strădanie. Îţi urez distracţie plăcută! 

— Mulţumesc, tataie, i-o întorc eu prompt. 

E cât pe-aci să-și smulgă ţțăcălia, Maestrul. De obicei, 
mulțimile îi cad la picioare. Doamnele își aruncă sutienele în 
calea lui, ca să-i amortizeze deplasarea și bărbaţii fac pe ei de 
emoție. Imi aruncă o privire plină de ură. Pe cinstea mea, dacă 
ar avea paleta la-ndemână, cred că m-ar portretiza urât de tot, 
pentru a mă face să plătesc această lez-augustate. M-ar 
reprezenta în chip de câine râios sau de mixer, obligat, 
răzbunător cum se spune că este! O scârbă, Ecuador Hali ăsta! 

Râsul înfundat al Antigonei îmi arată că i-a plăcut ce-am spus. 

Schimbăm câteva mingi. Dar mă prind urgent că mi-am lăsat 
forma la vestiar. Cum naiba să parez mingile unei gagici căreia 
nu-i privesc decât faţa și flotoarele, ei? E atât de frumoasă, încât 
îți vine să-i cânţi la mandolină pe rachetă. Și, totuși, mi-ar 
plăcea să-i arăt ce lob am. Lobul meu stârnește entuziasmul 
multimii, pe cuvânt! A fost o vreme când, la Roland-Garros, mă 
porecliseră Lob-care-te-face-zob, e concludent, nu? 

Incepem partida. Sunt puţin ridicol la-nceput. Cretinul de Hali 
rânjește ca un Mefisto de mahala, de partea cealaltă a grilajului. 

Dacă o mai ţine așa, s-ar putea să-și încheie ziua cu o rachetă-n 
jurul gâtului. Primul joc îi revine fermecătoarei mele partenere, 
cel de-al doilea la fel. Și fără greutate! Dar la al treilea, îmi arăt 
lobul și puștoaica rămâne mască. 

Imi trag al treilea joc, apoi al patrulea și al cincilea și în final 
câștig setul. Chicotelile nătărăului de mâăzgălitor încetează 
brusc. 

Barbișonul îi spânzură ca o medalie pe pieptul unui om 
cocârjat. Va trebui să și-o apreteze într-o viteză, dacă vrea să-și 
păstreze prestigiul. 

Incepem al doilea set. Mandea e la serviciu. Culeg două mingi 
și arunc. Incep prost: mingea ajunge în fileu. Mă pregătesc s-o 
arunc pe cea de-a doua când, în ultima fracțiune de secundă, 
îmi suspend gestul. Un reflex fulgerător. Viitorul este al celor 
care reacţionează rapid. Imaginaţi-vă că exact în clipa când 
dădeam s-o arunc în aer pentru a lovi, m-a surprins ceva: 
greutatea ei. Mi s-a părut că e ceva mai grea decât celelalte 
mingi. Îi fac un semn de scuză Antigonei și cântăresc mingea în 
mână. Fără-ndoială: e o diferenţă de câteva grame și apoi nici n- 
are aceeași consistență. 

— Ce ţi s-a întâmplat? întreabă scumpa copilă, apropiindu-se. 

Îi arăt mingea. 

— Cântărește-o, nu e la fel ca celelalte 1 

Ea își dă cu părerea: 

— Probabil că e udă. 

— Nu cred. Și elasticitatea ei diferă. 

— E adevărat, recunoaște Antigona. 

Și, pentru a verifica diferenţa, ea lansează mingea în teren, cu 
toată puterea. 

Mamă doamne, ce treabă! Războiul din Pacific, varianta 
revăzută și adăugită! O explozie înspăimântătoare! O jerbă de 
foc! O ploaie de ţăndaări! O coloană de fum! Suntem asurziţi. 
Suntem șocați de suflu! Suntem răniţi! Suntem însângerați! 

Insângeraţi și poate că în bucăţi, nu? 

Nu! intregi! Strânși unul într-altul. Antigona e lividă. Surpriza 
(în engleză: surprise, mersi, Berlitz vi-l oferă!). Surpriza care 
face ca un accident să nu aibă timpul să înspăimânte. Falsa 
minge era o încântătoare grenadă mică. 

— Eşti rănită, fetiță? o întreb pe copila Okapis. 

Ea mă privește cu ochii ei mari de peruzea. Nu pare să-mi fi 

priceput întrebarea. Eu, mă știți? Întâi muierile și copiii. Ar fi 
trebuit să fiu căpitan de naufragiu, în fond. Pentru ceea ce ţine 
de scuturătură și de organizare S.O.S., sunt incomparabil: 
cuvântul meu e lege. 

Cum ea e incapabilă să scoată vreo vorbă, îi fac micul 
inventar de sfârșit de an. Are o tăietură la un braț, alta la picior, 
plus o zgârietură pe frunte. Îi privesc fusta și bluza: nicio 
perforaţie ascunsă, totul e OK. Se rezolvă cu puţin iod. Sper că 
asta-i valabil și pentru devotatul San-A. Rapidă inspectare a 
atletului. Mi-a intrat o ţandără în coapsă și una în palma mâinii 
stângi. Dacă micuța ar fi aruncat mingea la picioarele noastre, 
am fi avut acum niște superbe orificii în abdomen. Eu unul 
riscam, înainte să crăp, să-mi zăresc bijuteriile de familie în 
fileu! O teribilă pierdere pentru bietele dame cu inima grea și 
moravurile ușoare. 

Și imaginați-vă puţin ce s-ar fi întâmplat dacă n-aş fi avut 
extraordinarul reflex de a nu lovi mingea, constatând că n-avea 
greutatea standard. Asta înseamnă să ai o balanţă romană în 
vârful degetelor, fraţilor! Fără acest dar de la Dumnezeu, fiul 
unic al Feliciei era făcut pur și simplu varză! 

Explozia a atras lumea, care aleargă într-o viteză pe stadion! 
Face să-i vezi pe încoronați, blazonaţi, titraţi, gradaţi, reputați, 
bogaţi în năvala lor îngrijorată. Ambasadorul japonez este cel 
care trece primul linia de sosire; taica Nuymetro Lakyoto are o 
deschidere de compas meseriașă. Chiţăie ca un guzgan care și- 
ar fi prins coada în angrenajul unei râșniţe de cafea! 

— Miss Okapis! Miss Okapis! se strofoacă Excelenţa! 

Și o strânge frenetic în braţele lui slăbănoage pe Antigona, 
care e astfel agasată de ambasadă”. 

Îl bat pe japonez pe umăr: 

— Liniștiţi-vă, Excelenţă, îi spun eu, nu se televizează. 

Vice-regina Teniei, Aloha Barrosana, izbucnește în hohote, din 
nervozitate: poţi fi regină și totodată femeie, în fond. Caramba 
scoate un si de sus care face să se scuture doisprezece 
bananieri. Confuzia, contuzia, dezordinea, domnesc. 

Terenul de tenis seamănă cu Bursa. E plin de oameni care 
blesteamă și gesticulează. Ni se cer explicaţii, le dau. Gloria 
Victis își face o apariţie tardivă și remarcată. Văzându-mă 


4 Dacă vi se pare expresia prea idioată, decupaţi-o cu foarfeca de unghii și trimiteţi-o 
contra cost domnului François Mauriac. E amator! 


VP - 49 


însângerat, face pe moara de vânt și anunţă că va leșina. Cum 
nimeni n-o bagă-n seamă, se hotărăște s-o lase pe altă dată. 
Servitori serviabili își oferă serviciile. Sosește medicul particular 
al lui Okapis. Ne dezinfectează, ne cauterizează, ne pansează și 
ne bandajează. Într-o viteză ajungem să arătăm ca un desen de 
Dubout. 

— Doamnelor și domnilor, fac eu, uitând în frenezia 
momentului să le mai lustruiesc blazonul cu apelativele de 
Majestate, Alteță și alţi termeni aleși din arborele genealogic, 
doamnelor și domnilor, s-ar putea să existe și alte grenade 
deghizate în mingi de tenis; în consecinţă, v-am fi recunoscători 
dacă aţi părăsi terenul în ordine și cu toate precauţiile de 
rigoare. 

Formulă magică. Scapă cine poate! Niciun tron nu rezistă. 
Înalta societate își ia tălpășiţa și eu mă regăsesc în compania lui 
Okapis, a Antigonei și a doctorului. Demn bărbat, doctorul ăsta. 
Situaţie bună, nimic de zis. la probabil o cărămidă de bani pe 
lună ca să dea aspirine vitaminate migrenoșilor casei și să 
lipească plasturi pe arsuri. 

— E un atentat! face el, căci, pe lângă diplome, mai are și un 
spirit deductiv foarte dezvoltat. 

— Este, îi răspund eu. 

Antigona își clatină frumosu-i cap cu trăsăturile crispate de 
emoție. 

— Tot n-am înţeles, mărturisește ea. 

— Uite, gândesc eu cu voce tare, toate mingile din teren au 
fost folosite de când ai început să joci. Și măcar de-aș fi luat 
mingea-capcană dintr-un colţ, dar nu, era exact la picioarele 
mele. Conchid, deci, că a fost pusă acolo de o mână criminală. 

Dulcea Antigonă oftează. 

— Dar n-a intrat nimeni pe teren în timpul primului set, ce 
naiba! 

— În concluzie, mingea a fost trimisă pe sub grilaj. 

Mă îndepărtez pentru a mă duce să mă benoclez la partea de 
jos a grilajului metalic. O înconjor încet și, brusc, perii mi se 
ridică-n creștet ca elevii la intrarea domnului inspector. Tocmai 
l-am zărit, zăcând pe gazon, pe sărmanul Ecuador Hali. Se afla 
în zona în care aruncase Antigona mingea și a încasat grosul. 
Cămașa îi e roșie de sânge. Și are un obraz complet deschis. 

— Doctore! strig eu, am un client serios pentru dumneata! 

l-I arăt pe pictor și omul nobilei arte face o strâmbătură 
îngrozitoare. lese din teren alergând ca un dement. Bietul 
armator s-a înnegrit la faţă. Începe să devină un dezastru, 
inaugurarea lui festivă. Culmea ghinionului, corespondenţii 
speciali, care ar fi trebuit să pilească undeva la umbră, dau 
năvală cu materialul lor cinematografic. 

— Domnilor, domnilor, vă rog, îi imploră Okapis. 

Dar e ca și cum ai încerca să convingi un taur onorând o 
văcuţă că, ar face mai bine să-și cumpere operele complete ale 
lui Daniel Rops! Se ţăcăne-n disperare. Și clic! Și clac! Și-ncă 
una! Și ţi-o mai iau o dată din alt unghi! 

În timp ce bravii băieţi își văd de treabă, eu mi-o fac pe-a 
mea, adică continui să explorez partea de jos a grilajului. 

Cel care ar pretinde că San-Antonio nu e copoiul cel mai bun 
din Europa ar merita douăsprezece mii de perechi de palme, din 
care ultima de pământ, ca să-i adăpostească rămășițele. A avut 
dreptate, genialul San-A (dar eu sunt acela, de fapt!). 

Cu o foarfecă, a fost decupată o minusculă deschizătură la 
nivelul solului. Și mă prind din ce cauză a fost făcută minuscula 
spărtură tocmai în acest loc: pentru că lângă grilaj se află un 
tufiș de Strogonoff-Condimentat?. Cineva se ciucise (cum zic 
ciucii) în el și, când a crezut de cuviinţă a trimis mingea-capcană 
să se rostogolească ușurel pe teren. În concluzie, mandea în 
persoană era cel vizat. Asta mă șifonează un pic. Nu mă 
șifonează nicidecum pentru că mi-ar fi frică, mă cunoaștetți 
suficient pentru a ști că nu s-a născut încă omul care să-mi 
vindece sughițul făcându-mi „bău!” în spate, sau, dacă s-a 
născut, a fost imediat băgat într-un borcan cu formol. Îmi spun, 
doar, că dacă eu sunt cel vizat, asta înseamnă că mi se 
cunoaște profesia și că se fac diverse speculaţii. Și dacă se fac 
speculaţii, asta înseamnă că se pun la cale chestii nu tocmai 
curate în insula Kukubau. 

Incep să scotocesc în tufiș. Efectiv, crenguţele frânte atestă 
șederea cuiva pe-aici. Adulmec. Cum cred că v-am semnalat de 
nenumărate ori, am simţul olfactiv la fel de dezvoltat ca 
inteligenţa. Or, nările mele exersate captează un parfum bizar. 
Nu e vorba de mirosul de Strogonoff-Condimentat, nicidecum; 
planta asta degajă un miros fad, destul de asemănător celui al 


> Plantă polivalentă și medicinală, a cărei floare roșie este de mărimea unei umbrele 
de damă și ale cărei frunze sunt folosite la confecționatul pirogilor. 

Karabinierului Deoffenbach. Parfumul pe care-l adulmec este 
unul de femeie. De altfel, cercetând mai îndeaproape, descopăr 
câteva fire de mătase cenușie agăţate de grilajul tăiat. Le adun 
cu grijă și le introduc într-o cutie de chibrituri. 

— Aţi găsit ceva interesant? mă întreabă Okapis. 

— S-ar putea, răspund eu fără să mă trădez. 

Arăt spre grupul strâns în jurul lui Ecuador Hali. 

— Cum se simte Maestrul? 

— Prost. O să-l trimit cu avionul la spitalul din Quito. 

— Și anunţaţi autorităţile? 

— Bine-nțeles, o să trimit o telegramă poliţiei din San 
Cristobal. Sunt disperat, dragul meu, adăugă el cu sinceritate. 
Cineva încearcă să mă compromită în ochii lumii, provocând un 
imens scandal la mine acasă. 

Așa pare. 

— Trebuie descoperit agresorul, reia Okapis. 

Am impresia că această ultimă frază nu-i o vorbă-n vânt, ci o 
rugăminte adresată persoanei mele. 

ÎI privesc. Mă privește. Ne zâmbim, dintr-odată, cu toată 
gravitatea situaţiei. 

— Și dacă am merge să discutăm pe-ndelete într-un loc 
liniștit? sugerez eu. 

— Tocmai voiam să vă propun asta, ripostează armatorul. 

Îmi stăpânesc cu greu o grimasă, căci rana de la coapsă 
doare. Mă stânjenește puţin la mers. 

O privesc pe Antigona apropiindu-se șchiopătând de mine. Și- 
a recăpătat minunata-i culoare. E o muiere de rasă. Tipul care o 
s-o trambaleze la primărie va avea dreptul, nu numai la o sută 
de petroliere în chip de primă, ci și la o existenţă captivantă. 

— Merge? întreb eu pueril. 

— Cred că da. 

CAPITOLUL 7 


Eu, mă știți? Pot să fiu serios în cazurile excepţionale. 

lată de ce, acel San-Antonio care se așeză în biroul lui Okapis 
nu este acel San-Antonio băncos pe care-l apreciaţi atât. Mi-am 
tras figura de zile mari, aprobată de Prefectura Poliţiei: frunte 
îngrijorată cu dublă cută transversală, buze strânse, nări 
crispate, privire rece, gesturi măsurate, postură rigidă. 

— Aparţineţi poliției franceze, nu-i așa? mă încolțește 
armatorul. 

— Așa v-a spus Gloria Victis? 

— Nu, dar știu că la această croazieră trebuia să participe un 
poliţist francez. 

Îmi încrunt sprâncenele, ceea ce îmi adaugă o a treia cută 
îngrijorată pe frunte. La drept vorbind, cea de-a treia cută nu e 
îngrijorată, ci uimită, un expert în cute cu patalama ar sesiza 
imediat diferenţa. 

— De unde știți, domnule Okapis? 

— Dragul meu, să zicem că e un secret. 

După ton, pricep că subiectul e închis. Dacă am fi în Franţa, 
aș folosi unele argumente pentru a insista eficient, dar la urma 
urmei, evenimentele au loc sub un pavilion care nu-i al meu. 

Le aceea îmi las frâu liber. 

— Suntem pe o insulă, reia gazda mea. Nimeni n-a părăsit-o 
de la recenta agresiune, în consecinţă... 

— În consecinţă, domnule Okapis, consideraţi că agresorul se 
află printre noi și îmi cereţi să-l demasc? 

— Exact. 

Se înalţă, atât cât îi permite statura lui mică. 

— Zece mii de dolari dacă reușiţi s-o faceţi chiar astăzi, 
scumpe domn. 

Pe cinstea mea, dacă o mai ţin așa, o să fac avere în aventura 
asta trăsnită, zău! Zece mii de dolari, asta înseamnă cincizeci de 
bătrâne. La întoarcere, o să-i pot cumpăra un vizon Feliciei! 

Își coboară vocea. 

— Înţelegeți că un astfel de eveniment trebuie rezolvat cât 
mai rapid. Poliţia din San Cristobal n-o să facă altceva decât să- 
ncurce lucrurile. Aș dori să-i pot indica agresorul de cum 

sosește. 

Pocnește din degete. 

— Asta-i tot! 

Un mic Napo, ce mai! Auzi ce scoate din el! Să găsesc 
agresorul chiar azi! Până și Bătrânul, pe care-l găsesc uneori 
despotic, n-ar îndrăzni să-mi dea o astfel de indicație. 

— Foarte bine, domnule Okapis, o să fac tot posibilul. 

e 

les din biroul lui cu creierul asemenea unei clătite în ulei 
încins. Cred că întâi de toate am nevoie să rad un scotch dublu. 

Mă-ndrept spre barul de vară, un loc formidabil, săpat în 
stâncă și a cărui terasă dă spre mare. 

E aproape ora două și mă-ntreb dacă mergem curând la 
masă, pentru că leșin de foame. 

În timp ce mi se servește un /ong drink, scot cutia de 
chibrituri din buzunar și examinez firele de mătase prelevate de 
pe grilajul terenului de tenis. Sunt în număr de cinci, firele astea. 
Rup o bucată din leucoplastul pansamentului meu și le așez în 
formă de melc pe pânza lipicioasă, astfel încât să obţin o 
suprafață. Reușesc în acest mod să reconstitui o mostră din 
stofa din care provin. Barmanul se uită la mine cum mă căznesc, 
holbând niște ochi cât cepele. Își zice că au fixuri ciudate, 
invitaţii patronului! 

Îmi dau de dușcă scotch-ul, ceea ce îmi injectează imediat 
optimism în cutiuța cu idei și-mi iau valea, căci tocma' a sunat 
clopotul anunțând haleala. 

e 

Până acum, n-am zărit-o încă pe stăpâna casei. Or, eu unul 
mor s-o cunosc, căci am văzut-o deseori în poze și părea 
bunuță. Eczema Okapis e cea de-a doua soţie a armatorului. 
Acesta a cunoscut-o pe când ea era doar o simplă lingătoare de 
timbre la percepţia din Atena. Impresionat de frumuseţea ei, s-a 
dat Pygmalion și a făcut-o una din femeile cele mai de vază din 
cele cinci continente. 

Avem acest privilegiu în sala potolului. Se păstra pentru 
ultima îmbucătură, în fond. (Prinţul Rahde Thot ar spune că-i o 
bucăţică bună, căci e plin de duh). O femeie de vis! Imaginaţi-vă 
o Sophia Loren, în mai bine. Blondă, cu privirea fascinantă a 
statuetelor egiptene. Are nasul acvilin, gura cărnoasă și un bust 
pe lângă care al Mariannei seamănă cu două ouă tari pe o 

farfurioară. 

O nouă serie de prezentări. Le face stăpânul casei. Are o 
stăpânire de sine grozavă, Okapis. Văzându-l cum își face 
numărul, n-ai crede niciodată că e în rahat până-n pipotă. 

Fiecare își are cartonașul în faţa troacei respective. Eu mă 
găsesc plasat între pseudo-logodnica mea și Antigona, ceea ce, 
veţi fi de acord cu mine, reprezintă o poziţie de invidiat. 

Ghiciţi care-i subiectul conversaţiei, în timpul halitului? Nu se 
vorbește decât despre atentat, fiecare dându-și cu părerea, of 
course. Unii gândesc că ar fi opera unui nebun, alţii că e vorba 
de o mânărie a rușilor. San-Antonio al vostru, în timpul acestor 
pălăvrăgeli sterile, se deghizează în broască, în partea de jos, 
având în vedere că reușește performanța de a face semne cu 
piciorul ambelor gagici în același timp. E greu al dracului, 
credeţi-mă. Mult mai greu decât cântatul la pian. 

Masa decurge fără incidente. Mâncărurile sunt de calitate și 
Okapis posedă una dintre cele mai bune pivnițe pe care mi-a 
fost dat să le-ntâlnesc. Când ajungem la brânzeturi, o voce se 
înalţă deasupra murmurului conversaţiilor sporadice, strigând 
chelnerului: 

— Hei, ospătar! mai toarnă-mi o dușcă de Saint-Emilion, fac 
eu cinste! 

Toată lumea se întoarce spre necioplit. Aţi ghicit, desigur, căci 
nu sunteţi deloc atât de proști pe cât păreţi, că cel care tocmai 
s-a exprimat e domnul Malaque, adjunctul profesorului E. 
Prubette. Are mecla congestionată, meseanul. Și de data asta, 
nu mai încape nicio îndoială: Grăsanul nu-și mai poate tăinui 
incognito-ul. Prea mult vin roșu: prestanţa lui de mucava s-a dus 
pe apa sâmbetei. Beru! Chiar el e! Beru al meu, adevăratul! 

Remarc că profesorul îi face semne disperate de la locul lui. 
Dar Majestăţii-Sale i se fâlfâie. E mangă, Malacul! 

Dându-și seama că atenţia întregii mese e îndreptată asupra 
lui, face cu ochiul în jur și declară: 

— Scuze, regii mei, reginele mele, dar dacă nici în concediu 
nu te-ai relaxa, în afară de WC, unde ai mai putea s-o faci? 

Chelnerul umplându-i paharul, îl rade la iuțeală și plescăie din 
limbă. 

— Beru, oftez eu. Beru ... 

— Ce spui? întreabă Gloria. 

— Nimic, fac eu, beru este o expresie care înseamnă ultimul 

mitocan. E o prescurtare a numelui de Berurier, celebra loază 
franceză, omul care a pus la punct gălbenușul de ou pe cravată, 
barba prost rasă,  șosetele găurite și  imperfectțiunile 
imperfectului subjonctivului. De atunci, există acum la noi 
verbul a bérura, care aparţine primei grupe, deoarece se 
termină în „a”. Se spune că un copil „berurează”, atunci când își 
varsă supa pe pantaloni sau când face pipi în pat. 

__ Odată sfârşită lecţia de gramatică, mă uit din nou la Malac. 
Imi aruncă o ocheadă pe care mă fac că n-am observat-o. Acum 
m-am prins de ce spunea Okapis că știe de prezenţa unui poliţist 
francez în expediţie. Era vorba despre Grăsan! Scumpul de el, a 
fost probabil strașnic strunit ca să-și poată juca rolul! N-a ţinut 
mult, să fim cinstiţi, dar iluzia a fost perfectă, din moment ce 
până și eu renunţasem să mai cred că acest domn Malaque ar fi 
fost bravul meu Țopârlan. 

Mă întreb ce-a făcut ca să-și schimbe înfățișarea. Și-a ras 
mustata, bun. Și poartă ochelari fumurii, într-adevăr. Dar mai e 
ceva... Ah! am găsit: și-a pus o perucă. Cum e complet chel în 
față, i s-a confecționat un ciuf plauzibil. Transformarea era 
completată în mod fericit de eleganța rafinată a hainelor lui. Și 
pe urmă, ar mai fi ceva de semnalat în legătură cu ţinuta lui: nu 
mai are burdihanul lui flasc. N-au putut, totuși, să i-l 
rindeluiască, nu? 

E așezat între bunica domnului Rozetta și una din soțiile lui 
Neckezol l-ul, o superbă negresă îmbrăcată în mătase roșie. 

Intotdeauna a avut o slăbiciune pentru negrese, Beru al 
nostru. De altfel, e o nostalgie pe care o încearcă aproape toţi 
bărbaţii albi. Să radă o negresă e visul secret al tuturor 
masculilor. iți vine să te-ntrebi cum de mai reușesc unii să fie 
rasiști! Din moment ce le-ar place să și-o tragă cu miss Cacao, 
de ce-ar dori s-o considere o fiinţă inferioară, mă-ntreb eu, sau 
mai degrabă îi întreb pe sifiliticii ăștia, pe acești purici lăudăroși! 

Cu ce consideră ei că ar fi superioare burțile lor livide, ai? 
Dovada că se rușinează de ele, e că nu mai știu ce să inventeze 
ca să se bronzeze! Unii chiar își cumpără aparate electrice ca 
să-și bronzeze puţin șoriciul atunci când pălește soarele. Se ung 
cu bronzol și cu o grămadă de porcării colorante, pentru a 
încerca să nu mai semene cu niște cadavre. Ah! monstruoșii! 
Anticiori, antijidani, dar nu și anti-cretini, din păcate! Cu cât 
amicii sunt mai oacheși, cu atât sunt mai răi. 

Pe galbeni, la nevoie, îi suportă, având în vedere că nimic nu 
seamănă mai mult cu un asiatic decât un alb constipat, mai ales 
dacă are icter. Dar pe tuciurii chiar că nu-i suportă. Preșuri, asta 
i-ar face! Ar vrea să-i șteargă de pe faţa pământului cu 
aruncătorul de flăcări, pentru ca biata planetă să aibă, o dată 
pentru totdeauna, albeaţa cadavrelor! 

Nu știu că sunt în minoritate, acum; sau dacă știu, asta-i 
enervează și mai tare. Viitorul este al zulușilor, al chinezilor și 
poate și al pigmeilor. Un pigmeu, când și-a schimbat lancea de 
bambus pe o mitralieră, ar trebui să fie un infanterist grozav, 
nu? Infanteristul ideal, cel care-ţi sare-n spate pentru că s-a 
tupilat sub prazul din grădină și care-ţi descarcă arma-n 
omoplaţi, strigând „Păcăleală de 1 aprilie”. 

Timp de câteva minute, sectorul berurian rămâne calm căci 
Majestatea Sa halește brânza. Izbucnirea lui a fost uitată. Dar 
iată că este adus un sufleu de banane. De impresionant, e 
impresionant, fără discuţie! Ai zice că e o ciupercă atomică 
solidificată. 

Și e delicios, i-am cerut rețeta bucătarului lui Okapis, un 
irlandez pe nume O'Liver și, cum a binevoit să mi-o comunice, 
vi-o ofer, doamnelor, cu amabilitate. Pentru patru persoane, 
luați un numar de banane, lăsaţi naibii numărul și păstraţi 
bananele, le descojiți și fierbeţi coaja în alcool de mentă. După 
care zdrobiți fructele împreună cu piper negru și cu un roman de 
Claude Farrere (dacă puteţi găsi o ediţie originală, e cu atât mai 
bine). Când aţi obţinut o pastă fluidă, o treceţi prin sită ca să 
eliminaţi semnele de exclamare și greșelile de tipar, apoi o 
turnaţi într-o formă mare. Stropiţi totul cu benzină și îi dați foc. 
Dacă nu vă explodează aragazul, obţineţi un desert savuros 
pentru care invitaţii vă vor fi recunoscători. Aţi priceput?... OK, 
continui. 

De-abia atacaserăm faimosul sufleu, că Grăsanul îl și 
interpelează pe armator. 

— la spuneți, dom'le Okapis, chiţcăie el, n-aţi putea să-i faceți 
morală barmanului dumneavoastră, care mă exclude de la 
șampanie? Mi-a turnat o cupă prăpădită și degeaba-i fac semne 
discrete, se codește să-mi dea suplimentul, japiţa! 

Răsună vocea ascuţită, acră și iritată a lui moș Prubette: 

— Scumpe Malaque, cred că, dimpotrivă, ar trebui să nu mai 
bei, știi bine că nu suporţi alcoolul! 

E agasat rău, membrul (aparent ne-viril) al Institutului. 

Fruntea lui Beru devine liliachie. 

— Asta-i culmea! rage colegul meu. Na, că dom’ profesor face 
pe mironosița! Eu nu suport alcoolul! Nu, zău, tataie, ţi-a plecat 
mintea-n vacanţă, sau ce? Tu nu suporţi alcoolul, ţinând cont că 
ai evadat din borcanul tău de foetus! 

O tăcere îngheţată întâmpină aceste viguroase cuvinte. Și, 
apoi, dintr-odată, un hohot de râs formidabil zguduie masa. E 
regina Melania de Brabant, urmată de Gerry Hattric și de Herr 
Hoplann. Se înteţește ca vuietul valurilor și îi îndoaie. Nimic mai 
molipsitor! Cei care nu înţeleg franceza râd pe-ncredere. O 
adevărată epidemie de râs, fraţilor. 

Namila nu mai știe de el. 

Întorcându-se spre bunica lui Rozetta, îi șoptește: 

— Auzi, mamaie, ai avea oareșice obiecţie dacă mi-aş scoate 
centura? 

Babeta, care e total pe dinafară, face semn din cap că nu. Pe 
loc, Beru se ridică și lansează companiei: 

— Scuzaţi-mă dacă vă cer iertare, regii și reginele mele, dar 
nu suport să fiu comprimat. 

Își deschide haina, desface cămașa și ne arată o centură 
elastică lată de optzeci de centimetri. 

— vă prezint scula de rindeluit burdihane, face Grăsanul. De 
acord, îţi face o siluetă de fluture, dar pentru halit, e mai bine să 
te abţii. De la începutul începutului ospăţului ăsta, am stomacul 
cât o nucă! N-o să ajung în veci să-mi trag sufletul, dacă nu-i 
dau și-o vacanţă burţii mele. 

Și începe să-și desfacă centura. Pe măsură ce se separă 
capsele, burdihanul păros și împânzit de cicatrici al Grasului se 
revarsă. Exercită o presiune din ce în ce mai puternică asupra 
centurii, astfel încât ultima capsă sare înainte să fi fost atinsă și 
izbește monoclul generalului Von Mosch. Zgomot de geam 
spart! Ocheanele buimace ale bătrânului militar seamănă cu ale 
unei bufniţe care-ar primi fascicolul unui proiector drept în cioc. 
Beru se scuză. 

— Pardon, generale, dar asta o să vă dea ideea de ce li se- 
ntâmpla trupeţilor voştri în timpul voioaselor noastre cafteli. 
Naturlich, cum  ziceţi voi, în cazematele voastre cu aer 
condiționat, nu puteaţi să vă dați seama. 

Își smulge centura, o pune pe spătarul scaunului și declară: 

— Uf, dintr-odată, mă simt ca acasă! 

CAPITOLUL 8 


Eu, mă știți? Dintotdeauna am avut o oarecare influenţă 
asupra Namilei. De aceea, încercând să limitez scandalul, îmi 
aţintesc ocheanele într-ale lui. 

Știu cum să-mi exprim simțămintele. Cu toate că e afumat ca 
o scrumbie, se hotărăște să-și ţină pliscul. Din fericire, masa ia 
sfârșit și tot poporul trece în salonul 8 bis, cel mai mare. Deo 
bună bucată de timp, trebuie să vă anunţ că mi-au crescut 
acţiunile. Nu numai că discreta manevră de învăluire pe care am 
operat-o asupra Antigonei pare să dea roade bogate, dar am și 
băgat de seamă că i-am picat cu tronc mamei ei vitrege, 
superba Eczema. Am făcut această descoperire din întâmplare. 
Îndreptându-mi ochii în direcţia ei, i-am surprins privirea 
arzătoare aţintită asupra persoanei mele. Și privirea asta, 
credeţi-mă, era la fel de lungă ca Boleroul de Ravel și extrem de 
elocventă în privința interesului pe care i-l stârneam. 

lată-mă, deci, în fruntea unui șeptel interesant. 

Intrând în salonul cel mare, fac o strâmbătură. Primul lucru pe 
care-l zăresc este un pian cu coadă. Nimic mai periculos decât 
acest instrument, atunci când te afli în vilegiatură împreună cu o 
cântăreaţă. Țineţi cont că-ntotdeauna se găsește câte-un smintit 
care să-i ceară o cântare doamnei. La fel ca la prietenii care s- 
au întors dintr-o croazieră în Canare. Intotdeauna trebuie ca un 
deștept să le ceară să proiecteze diapozitivele celebrând 
evenimentul. Eşti silit să-ți digeri homarul Thermidor zgâindu-te 
la hotelurile din Tenerife. Mie personal, îmi vine să urlu în 
momentele astea. Și nu scapi niciodată fară comentariul 
pertinent al stăpânului casei, care se crede, brusc, animator de 
spectacole, în spatele fascicolului luminos. 

„Asta e Germaine care iese din cabină; ţii minte, Germaine, ce 
față avea îngrijitorul? De altfel, o să-l și vedeţi. Asta din primul 
plan e o scoică; e frumoasă, nu?” 

Și iată-te nevoit să zbieri, stăpânindu-ţi râgâielile, că e feeric 
și toate cele și că efectiv, nu se putea să o mierlești înainte de a 
fi văzut o astfel de scoică. 

In timp ce ne amestecăm cafeaua, se-ntâmplă ceea ce era 
fatal să se-ntâmple. lată că dementul de Herr Hoplann face 

opturi cu piciorul în faţa Carambei, implorând: 

— Marea noastră artistă ne va cânta ceva, sper! 

L-aș bate numai în cap, pe constructorul de avioane. Ce 
treabă am eu cu chestia asta? Ar trebui să existe saloane de 
„Necântăreţi”, așa cum sunt compartimente de „Nefumători”. 
La început, mai am speranţe, căci Caramba se fandosește, 
spunând că după așa o masă copioasă, nu-i mai iese do-ul de 
sus. Cred și eu, a băgat în ea ca sparta, bașoalda! 

Mă apropii de Antigona și-i ciripesc: 

— E momentul să facem o diversiune. Dacă se insistă câtuși 
de puţin, o să accepte. 

Ceea ce se și-ntâmplă, efectiv! Câţiva fandosiţi, făcând pe 
iubitorii de artă, o copleșesc cu goange pe furnizoarea de si- 
bemoluri electrizante. Îi spun că și fără do sus, ea rămâne 
genială și că suntem într-o companie selectă. Ea obiectează 
atunci că n-are acompaniator. Nicio problemă, n-a obţinut 
regina Melania al zecelea aproape cel mai mare Premiu al 
treilea la Conservatorul din Banbola în 1902 și în contumacie? 
Atunci? 

În timp ce doamna Caramba face pe spitalul-maternitate 
supra-solicitat, eu operez o mișcare discretă în direcţia Grasului. 
E lăţit pe o canapea. Într-un ungher liniștit și e pe cale să-și 
închidă frumoșii lui ochi, ca de fiecare dată când se scoală de la 
masă. 

— Hei, Barosane, îl strig eu, cu jumătate de voce. 

Ridică un oblon, ezită să-și continue circul și renunţă. 

— Trebuie să-ţi vorbesc, Beru. Dar discret. Ceva mai târziu, 
du-te să te plimbi prin port, o să ne-ntâlnim acolo. 

Sfârșind de spus, îl părăsesc, pentru a nu atrage atenţia. De 
ce oare am senzaţia că trăiesc pe lentila unui microscop? Mi se 
pare că până și cele mai mici gesturi și fapte ale mele sunt 
observate și interpretate... Există-n casa asta ceva ameninţător, 
funebru mai degrabă, care mă îngheaţă brusc. Am crezut că mă 
intimida prezenţa acestor personaje importante, dar asta nu e 
timiditate; e mai curând o neliniște surdă. Işi face loc în lăuntrul 
meu, e viscerală. 

Este evident că după povestea cu tenisul, a spune că ne paște 
o primejdie ar fi un soi de banalitate, dar bizară e noţiunea 
acestei primejdii. Deseori mi s-a întâmplat (aţi plătit ca s-o 
aflaţi) să-mi fie viața în pericol, dar nu simțeam această 

neliniște organică. Aici, ceea ce simt se aseamănă cu panica 
animalelor care fug cu câteva ore înainte de declanșarea unui 
cutremur. Aţi priceput? Dacă nu, înseamnă ori că sunteți 
tâmpiţi, ori că o faceţi dinadins, pentru că de la un timp încoace, 
mă exprim al naibii de bine, nu? Oare senzaţia asta scârboasă 
provine din faptul că ne aflăm pe o insuliţă pierdută-n plin 
Pacific? Poate că da, în definitiv! 

— Aţi băut vreodată alcool de smochine? 

Mă întorc. Eczema Okapis stă în fața mea, după ce-a fost în 
spate; dar, din moment ce m-am întors, iat-o în faţă, pricepeţi? 

Strălucire! Radiaţie! Ea degajă căldură, o mireasmă suavă și 
stârnește impetuos dorinţa. Surâsul îi este orbitor. 

— Alcool de smochine, bâigui eu, ăăă, nu... 

— Atunci, veniţi, o să vă dau să gustaţi. 

Mă conduce spre bufetul cu lichioruri. 

— Rănile vă dor rău? 

— Sunt destul de ușoare. 

Întâlnesc privirea Gloriei. Nu m-ar mira să fie geloasă. 

— Mi s-a spus că sunteți foarte curajos, domnule San-Antonio. 

— Cei care v-au afirmat asta sunt niște persoane foarte 
îngăduitoare, doamnă Okapis. 

Cu gesturi savante, gesturi de dansatoare hindusă, ea-mi 
oferă un pahar de alcool. Stăm faţă-n faţă și tăcerea noastră e 
mai elocventă decât un agent de asigurări. 

Ea, mă știți? De n-am fi in the big salon al taichii Okapis, mi-aş 
răsturna-o fără mofturi pe mochetă. Are tot ce-i trebuie ca să-ți 
provoace o explozie în termometrul de injecție, muierea asta; 
dar atunci când zic tot, înseamnă TOT! 

— Trebuie să vă vorbesc, îmi gângurește ea; e urgent! 

Exact ce-i spusesem eu Grasului. Ce coincidenţă, zău așa! 

— Vă ascult, mă hazardez eu. 

— Nu aici. Veniţi cât mai repede în apartamentul meu. 

— Când? 

— Un concurs de tir este prevăzut pentru ora patru, veniţi 
atunci, eu stau la etajul al doilea, ușa din fundul culoarului din 
dreapta. 

Flutur din gene. 

— Voi fi acolo. 

Pe cinstea mea că am roșit, atât de picant e gândul porcos 
care mi-a trecut prin ţeastă. 

Caramba continuă să ragă. Paharele zăngănesc pe tavă. 

II rad pe-al meu. 

— Excelent, doamnă; mulțumesc că m-aţi făcut să descopăr 
acest nectar. 

Ocheada ei îmi răspunde: „Dacă ești amator, băiete, o să te 
fac să descoperi lucruri încă și mai și”. 

Benoclându-mă înspre locul Grasului, am plăcerea să constat 
că Majestatea Sa Beru l-ul, regele zevzecilor, a plecat. Hotărăsc 
să o şterg și eu. Numai să nu se joace Gloria de-a îngerii 
păzitori. Mă așteaptă o după-amiază încărcată, care-mi solicită 
totala libertate de acțiune. 

Profit de faptul că toată lumea o aclamă pe Caramba, care 
tocmai și-a schelălăit ultimul fa-diez umplut, pentru a mă da 
dispărut. 

e 

Ca să ajung în port, o iau pe o potecă pavată care șerpuiește 
(cum zic şerparii) printre prepuțierii cu corole latente și 
cordacierii pestriți. Ce frumos put, plantele astea exotice! Tot 
mergând și adulmecând în stânga și-n dreapta îmi fac un mic 
rezumat al capitolelor precedente. Experienţa m-a învăţat cât de 
util e acest lucru. Dacă vă plictisește, duceţi-vă să fumaţi o 
țigară-n curte și ne-ntâlnim acolo. 

Eu, San-A, îmi petreceam un concediu liniștit pe Coasta de 
Azur, când am întâlnit o miliardară ușor nebunatică. Duduia e 
cât pe-aci să fie răpită în prezenţa mea și își datorează 
libertatea promptitudinii reflexelor mele. 

Topită de recunoștință și de admiraţie (cum e de-nţeles), fata 
mă ia cu ea în croaziera ţestelor încoronate și a barosanilor de 
toate tipurile. 

La bordul iahtului lui Okapis, un commando de bandiți 
încearcă din nou s-o răpească. Tot graţie rapidităţii și curajului 
fabulosului San-A (mă străduiesc să-mi fac superlativele de 
mână) ea scapă iar. 

Mă mai urmăriţi? Nu vă obosește? Dacă doamnele au obosit, 
pot să se așeze pe genunchii domnilor, nu sunt șocabil. Bun, 
continui... 

Ne facem intrarea triumfală în insulă și scăldându-mă, în ora 
imediat următoare sosirii mele, descopăr un cadavru înfășurat 
într-un sul de sârmă. La întoarcerea la palatul armatorului 
Abracadabra, întâlnesc o sosie a lui Beru, care, ceva mai târziu, 

se dovedește a fi Grasul în carne și grăsime. 

Urmati ghidul, vă va conduce-n continuare pe cărările Gloriei 
mele și ale groazei. 

Ca să fac puţină curte duduiţei casei, care pare să fie exact ce 
mi-a recomandat mie doctorul, joc un meci de tenis cu ea și o 
minge explozivă, pusă cu amabilitate la dispoziţia noastră de o 
mină criminală, e cât pe-aci să mă trimită pe lumea cealaltă. 
Mingea îl rănește grav pe găozarul care ne privea jucând. 

Nicio problemă, trecem la masă, unde un Beru de serviciu își 
face scandalul zilnic și, la sfârșitul ospățului, stăpâna casei (pe 
care aș face-o cu drag sclava mea) mă invită să urc în 
apartamentul ei. Asta-i tot, nu? Cred că n-am uitat nimic. Dacă 
mi-a scăpat vreun amănunt pe parcurs, puneţi-mi-l deoparte, o 
să-l iau la-ntoarcere. Și acum, recunoaștetți în fața mea, flăcăilor, 
că dacă vi se pare cărțulia asta insuficient burdușită cu peripeții, 
atunci există o siguranţă sărită în centrul vostru nervos de jos. 

În care caz, mergeţi la bazarul cel mai apropiat și cumpăraţi- 
vă un aparat de electroșocuri care să fie pe 220. A 

Mie, toate misterele astea încep să-mi apese pe bibilică. Imi 
spun că Beru va lămuri cel puţin unul dintre ele, și nu cel mai 
neînsemnat: cel pe care-l constituie prezenţa lui la Okapis. 

Chiar în acest moment îi zăresc brava siluetă-n zare. E așezat 
pe chei, cu picioarele atârnând în gol, cocheta-i pălărie de pai 
trasă pe faţadă. 

Se bălăngăne. 

Ajung în spatele lui și, farsa clasică, mugesc, înfigându-i brusc 
arătătorul între omoplați: 

— Mâinile sus! 

Face un salt înainte. 

Dar în față e marea, fraţilor! Așa că, ce vreţi: face un plonjon 
în stil mare, Beru ăsta. O jerbă de spumă mă stropește. Mă 
aplec, înveselit foarte, să văd cum gluma mea nevinovată se 
transformă în fapt divers. Acolo jos, e o efervescenţă teribilă. 
Mister Bibendum a dispărut. Oare s-a dus la fund! După o băută 
atât de impresionantă ca cea pe care și-a tras-o, n-ar fi exclus. 
Ce spun eu: ar fi perfect normal. 

Îmi scot haina, pantofii și mă pregătesc să mă arunc, când își 
face apariţia. Bate energic apa cu braţele. Se organizează, în 
cele din urmă, și trage un bras energic spre treptele cheiului. 
Recuperez un Beru turbat și sufocându-se. 

— Zevzecule! urlă el. Cap sec! 

— Liniștește-te, inspectore, nu-ţi insulți superiorul, fie chiar și 
pe meleaguri străine. 

Imi indică acea parte a robustei sale persoane unde se șterge 
cu superiorul respectiv. E vorba de un loc foarte prost situat, zău 
așa și mă trec fiorii. Din fericire, soarele arde zdravăn în această 
după-amiază letargică. Nu riscă să răcească, Grăsanul. 

— Inainte de a te duce să te schimbi, povestește-mi puţin prin 
ce nemaipomenită întâmplare te afli aici, Larvă Grasă. 

Işi leapădă haina, încălțările, nădragii și întinde totul pe 
marmura încinsă a cheiului. În cămașă și-n chiloţi, face toţi 
banii, valorosul meu prieten. 

—E o întreagă poveste, începe el, scuipând de zor. 
Dumnezeule, se schimonosește el, saramură mai e Pacificul 
ăsta! 

— O să se schimbe, promit eu, Statele Unite, care sunt teribil 
de nesărate de câțiva ani încoace vor desăra și oceanele. Acum, 
dă-i drumul, scoate povestea. 

— Imaginează-ţi că într-o bună zi, profesorul Prubette, pe care 
am cinstea să-l însoțesc, a fost invitat de Okapis să participe la 
paranghilia lumii bune. 

— Din moment ce e aici, îmi închipuiam, deșteptule. 

— Nu mă încontra. Ziarele noastre au vorbit despre asta. Și na 
că profesorul primește un telefon, semnat anonim, de la un tip 
care-i cere să nu se ducă. 

— Din ce motiv? 

— La început n-a dat niciun motiv. Proful a crezut că e un 
banc tâmpit. Și apoi, cum continuau să-i fie anunţate pregătirile 
de plecare, corespondentul a recidivat. De data asta i-a zis: 
„Dacă vă duceţi în Kukubau, n-o să vă mai întoarceţi viu. Noi 
avem un mare respect pentru opera dumneavoastră, de aceea 
vă și avertizăm. Mai ales să nu credeţi că am fi niște glumetți. 
Nu-i o farsă. Și, ca să vă dovedim că vorbim serios, o să vă 
provocăm o oarecare emoție până mâine seară”. 

„Acum, continuă Beru, moș Prubette a început s-o cam bage 
pe mânecă și a prevenit poliţia; dar noi, să fim cinstiţi, nu 
suntem prezervative. Noi pedepsim, nu protejăm”. 

După aceste viguroase cuvinte, Malacul scuipă și se-ncruntă. 

— Ce-ai păţit, Grasule, mă neliniștesc eu. 

— Mă gândesc la o chestie pe care-o să ţi-o zic imediat după 

aia, îmi răspunde Enormul. Bun, unde-am rămas? Ah, da! Când 
Proful vine să ne povestească romanţa lui, i se zice „Staţi liniștit, 
e plină lumea de nebuni”. Dar uite că a doua zi, Prubette 
primește capul secretarei lui într-o sacoșă de plastic. 

— Ce! orăcăi eu. 

— Textual, amice. Secretara lui era o cață bătrână gen virgină 
pe viață. Locuia singură. Nişte gorobeţi s-au dus la ea, i-au luat 
gâtul și i l-au făcut cadou lui Prubette. Tupeiști, nu? 

— Cam! 

— Și a doua zi, ultimul telefon. Vocea zicea: „V-am dovedit că 
nu glumeam. Acum sunteți prevenit. Dacă vă duceţi în Kukubau, 
ghinionul dumneavoastră”. Și a-nchis. 

Palpitant, ce-mi spune amicul Bérurier, recunoașteţi? Totul 
apare acum într-o altă lumină. Așadar, n-am fandacsii de 
fetișcană sensibiloasă, când vă spun că simt cum plutește o 
ameninţare deasupra insulei. Dacă niște reduși mintal au rânjit 
deja, au luat ţeapă și așa le trebuie. Totuși nu-i chiar așa banală, 
păţania lui E. Prubette. Dorinţa de a-l feri pe omul de știință de o 
primejdie care-l pândește și lichidarea secretarei lui pentru a-i 
dovedi existenţa primejdiei, denotă o ciudată mentalitate din 
partea asasinului. 

— Beru, murmur eu cu o gravitate care-l face să-și îndrepte 
din instinct cusătura chiloţilor, Beru, cred că suntem în mijlocul 
celei mai senzaţionale anchete din cariera noastră. 

— Și io la fel, răspunde Namila cu ardoare. 

— Continuă. 

— Bătrânul a ţinut un mare sfat. l-a cerut lui Prubette să nu 
vină aici. Dar moș Prubette, habar n-ai ce voinţă are. Seamănă 
el cu un cimpanzeu, dar are o inimă de gorilă. Nu-i un căcăcios. 
„Chiar de-ar fi să nu mă mai întorc, a răspuns el, tot mă duc”. 

Auzind asta, Bătrânul a hotărât să-i asigure protecţia printr-un 
om de încredere. 

— Și te-a ales pe tine? mă minunez eu. 

Aici, Majestatea Sa se tulbură ca un pahar de absint lăsat în 
ploaie. 

— Adică uite. M-a însărcinat să te găsesc, pentru că zicea că-i 
genul tău de afacere. 

— Și? 

Se bat turcii la gura Grasului. 

— Am sunat la tine, maică-ta mi-a zis că ești pe Coasta de 

Azur și, n-am vrut să te deranjez, pricepi? 

— Tartuffe gras ce ești! Mama ţi-a dat adresa mea, dar ai 
pretins că aș fi dispărut în ceaţă, ceea ce probabil că l-a scos din 
minţi pe Bătrân, care nu admite să-i dispară colaboratorii. 

— Exact. Bătrânul a fost convocat la o sesiune NATO pentru 
câteva zile. Eu sunt ăla care a hotărât să meargă-n locul tău și a 
aranjat totul, îmi mărturisește Obezul. Aveam chef să merg și eu 
în croaziera regilor și miliardarilor, era tentant, recunoaște! 

Rânjesc. 

— Am impresia, Beru, că o să faci economie de Palmolive la 
întoarcere, căci o să aibă grijă Șeful să te săpunească zdravăn! 

El oftează. 

— Îmi închipui. Cum era când a vorbit cu tine? 

Holbez niște ochi cât cepele. 

— N-a vorbit cu mine! Ce tot îndrugi? 

— Dar atunci, cum se face că ești aici? 

Pricep acum de ce Béru n-a părut surprins să mă găsească la 
Okapis. În creierașul lui confuz, el și-a zis că fusesem contactat 
de Serviciile noastre și expediat într-o viteză la armator. 

Îmi informez colegul despre șusta mea cu Gloria. 

— N-aș vrea să te jignesc, îmi zice el, dar e ca porcu’, gagica 
ta. Te-am văzut decăzând mai bine, San-A. 

lroniile astea nu mă ating. În fond, sunt încântat să-mi 
regăsesc credinciosul coechipier. E cineva, B&ru, în felul lui. Îmi 
poate fi de mare folos. 

Îi povestesc descoperirea mea din cursul dimineţii și iată-l că 
scoate o exclamaţie. 

— Apropo, ce voiam să-ţi zic... 

— Da? 

— Acum o clipă, când m-am dus de-a berbeleacul în apă, am 
zărit niște chestii ciudate pe fund... 

— Ce chestii ciudate, Grasule? mă aprind eu. 

— Păreau să fie niște cufere. 

— Cufere? 

— Pe scurtelea, niște lăzi de fier, dacă preferi. 

Arată cu degetul spre adâncuri. 

— Acolo, chiar lângă chei. 

Îngenunchez pentru a vedea. Dar apa, care pare transparentă 
și luminoasă, devine opacă de la o anumită adâncime încolo. Am 
impresia că se impune o nouă partidă de pescuit submarin. 


VP - 67 


Decid s-o fac la sfârșitul după-amiezii, după vizita la 
fermecătoarea Eczema Okapis. 

Fiecare lucru la timpul lui, nu? 

— Ascultă, Grasule, hotărăsc eu, vâră-ţi nasul peste tot. Lasă-l 
pe savant, nu cu el au ce au dușmanii misterioși. Ginește un pic 
comportamentul unora și altora. Dacă-ţi pute ceva, mă previi 
discret. 

Îi înfig arătătorul în buric. 

— Și dacă te pune naiba să te mai pilești la masă, o să ai de-a 
face cu mine! 

Lasă capul în jos și, ca să-mi distragă atenţia, cum e fără 
pantaloni și, în consecinţă, fără buzunare, își suflă energic nasul 
în mână. 

CAPITOLUL 9 


Eu, mă știți? Când am întâlnire cu o damă, îmi fac o datorie de 
onoare din a nu întârzia. Astfel că, odată cu prima împușcătură 
care inaugurează trasul la ţintă, mă fofilez în palatul lui Okapis 
până la apartamentul damei. Sunt major, vaccinat, chiar blindat, 
și totuși, de fiecare dată când mă duc la o primă întâlnire, 
palpitanta mea face fizicaţie. Bărbaţii cresc, îmbătrânesc, dar, 
ce folos, rămân liceeni toată viaţa. 

Ușa Eczemei nu e încuiată. Bat scurt, doar de dragul politeţii 
și intru. 

Trag ușa după mine cu maximum de rapiditate și discreţie și 
înaintez spre cameră. Apartamentul include o anticameră, o 
cameră, o baie, un vestiar și un mic budoar. Cum toate ușile 
sunt larg deschise, îmi e ușor să mă orientez. 

Hogeacul de dormit al doamnei este o bijuterie, a cărei 
nestemată este ea, cum ar îndrăzni s-o scrie unii dintre confrații 
mei, care vor să intre în Academie, altfel decât pe ușa prin care 
se livrează cărbunii. Pereţii sunt îmbrăcaţi în piele fină 
imaculată. Patul e rotund ca un ring de dans, cu un baldachin 
din fir de aur. Frumos, nu? Vă place? Ah! n-are nimic dintr-o 
mănăstire! Dialogul Carmelitelor, nu aici ai putea să-l joci, 
decorul nu se potrivește. 

Ca în filmele americane din anii '30, frumoasa Eczema stă în 
fața măsuței de toaletă. Poartă un halat atât de transparent, 
încât ai impresia că dama e înţolită doar cu fumul unei ţigări. 
Rama oglinzii ei este din aur masiv, firește, aţi corectat și singuri 
omisiunea. Zărindu-mă, ea se-ntoarce spre mine și-mi acordă un 
zâmbet de bun-venit capabil să topească obeliscul din Place de 
la Concorde. 

— vă mulțumesc că aţi venit, murmură ea, ca și cum tocmai 
aș fi câștigat o bătălie. 

Are o voce joasă și cu un timbru plăcut (nu-i meritul Poștei). 
Se ridică, se duce la ușă și o încuie, gest pe care nu-ndrăznisem 
să mi-l permit. 

— Domnule San-Antonio, șoptește ea, soțul meu mi-a spus că 
sunteţi un mare poliţist francez. 

Fac pe modesta violetă; s-ar putea chiar să-i fi oferit și un 


VP - 69 


strop de roșeaţă, ca s-o măgulesc. 

Liniștit precum Botezătorul, aștept urmarea. 

— Mi-e frică, domnule San-Antonio, izbucnește ea dintr-odată. 

Se așeză pe patul ei circular ca o roată de cașcaval 
neîncepută. Ce se vede prin halatul translucid ar da ameteli și 
celui care a cucerit-o pe Anna Purna, stânca celebră care a știut 
să se înalțe prin forţa braţelor pe scara socială și în lanţul 
Himalaya. 

— Luaţi loc, o să vă povestesc totul, murmură ea. Caut din 
ochi un scaun, observ un taburet, dau să mă așez, dar Eczema 
clatină din cap. 

— Staţi aici, o să putem vorbi mai bine. 

Aici, înseamnă patul. Așez o mare parte din persoana mea 
lângă primitoarea mea gazdă. In zonă se trage-n draci. Verdun, 
fraţilor! N-am priceput niciodată de ce se-ambiţionează oamenii 
să tragă-n ţinte de ceramică, atunci când există atâţia nemernici 
pe acest pământ! 

Parfumul ei mă tulbură. Ea se lasă pe spate, se sprijină într-un 
cot și murmură: 

— Da, îmi e foarte frică. 

— De cine, scumpă doamnă? 

— De insula asta, face Eczema Okapis, străbătută de un fior 
ce se târăște pe pat până la pielea mea, pe care-o cucerește 
într-o viteză. 

— Din ce cauză? 

— E inexplicabil. Soţul meu s-a ambiţionat să facă pe 
magicianul, dar eu, când am văzut insula înainte de începerea 
lucrărilor, mi s-a pus un nod în gât. Mă făcea să mă gândesc la 
moarte. l-am spus asta lui Okapis, dar a râs de mine. E un om 
atât de tare! 

O pauză. Privirea ei admirabilă e pierdută în meandrele unui 
vis. 

— Dar nu s-a manifestat nimic special, în afara acestei 
senzații? 

— La Atena obişnuiesc să consult o ghicitoare. Probabil că vă 
par ridicolă, dumneavoastră, omul pe care însăși meseria îl 
obligă să fie rațional, nu-i așa? 

— O femeie frumoasă nu e niciodată ridicolă, doamnă Okapis. 

Ea scoate un oftat ca un geamăt. 

— Oh! ceea ce-mi spuneți e atât de drăguţ, atât de 

franțuzesc! 

Îmi zic că pot să-i scot o chestie încă și mai franţuzească, dar 
aștept clipa prielnică. 

— Ca să revenim la ghicitoarea mea, e o femeie 
extraordinară. Tot ce mi s-a întâmplat în ultimii ani, este exact 
ce-mi prezisese ea. 

Îmi stăpânesc zâmbetul. Omul este atras de miraculos, de 
mister, de inefabil, atât de mult încât automat acordă încredere 
tuturor ghicitorilor în cafea, tuturor cititorilor în palmă, tuturor 
astrologilor,  vracilor,  horoscopiștilor,  clarvăzătorilor; toți 
fremătătorii cerebelului, toți cei care au, ca să zic așa, o masă 
rotundă-n vârful degetelor și care posedă, pretind ei, sumbrul 
privilegiu de a putea sta la taclale cu spiritele! Că au și chef de 
șuete, spiritele astea! Când ai bafta să fi părăsit porcăria asta de 
planetă, cred că nu știi cum să fugi mai repede! Eu vă anunţ de 
pe-acum, oameni buni: când o să-mi dau duhul, puteţi să 
încercaţi cât vreţi să-mi gâdilaţi ectoplasma cu bătăi în masă! 
Rahat, o să vă zic, dacă o să aveţi prostul gust să insistaţi! Exact 
așa cum le răspunde, din closet, domnul care se luptă cu 
constipaţia, cretinilor care-l imploră să-și miște fundul! Ce am să 
vă spun, vă spun acum. Dar să nu speraţi să mă auziţi și după 
ora-nchiderii. Sacha Guitry spunea despre Mozart că și după ce 
termina de cântat, tăcerea care urma era tot de el. Tăcerea 
care-i va urma lui San-Antonio, prieteni, nu va fi decât tăcere în 
alb, tăcere în stare pură, tăcere în care o altă vece, la fel de 
bădărană ca a mea, se va înălța, poate, pentru a clama mizeria 
lumii. 

În timpul acestei hoinăreli prin subconștientul meu, cucoana 
și-a continuat serenada. les la suprafață. 

— Scuzaţi-mă, ce spuneaţi, scumpă doamnă? 

— Că ghicitoarea mea mi-a spus exact așa: „Vă pregătiţi 
pentru o călătorie acolo unde marea e verde. Nu vă ducetți, mari 
nenorociri se vor abate asupra familiei dumneavoastră!” 

— Măi să fie! zâmbesc eu. 

Ea-mi aruncă o privire mustrătoare. 

— Ştiam eu că o să dați din umeri! 

— N-am dat din umeri. 

Eczema își pune dulcea ei mână fierbinte și fremătătoare pe a 
mea. 

— Povestea asta îngrozitoare cu grenada, de adineauri, vă 

dovedește că ghicitoarea a avut dreptate! 

Ce să-i răspund la asta? 

— Soțul dumitale are dușmani? 

Intrebare prostească, la care ea îmi dă un răspuns pertinent: 

— Nu ajungi unul dintre cei mai bogaţi oameni din lume fără 
să ai! 

Se-nfioară din nou și repetă: 

— Mi-e frică! Mi-e frică! Dacă n-ar fi aici toți oamenii ăștia 
iluștri aș pleca chiar acum! 

A sosit momentul ca mult iubitul vostru comisar să-și joace 
rolul din marea scenă a actului Il, zisă și scena consolării. E o 
plăcere să îmbărbătezi o cuconiţă ca asta când are probleme. 

— Nu vreau să tremuri, Eczema, suspin eu, sunt aici, o să 
veghez asupra siguranței tale. 

Am folosit vocea mea de bas numărul 54 bis, cea pe care o 
utilizez în timpul penelor de curent și în vagoanele de dormit 
Cook; altfel spus, irezistibilă, ce mai. Cuvintele n-au nicio 
valoare fără rampa lor de lansare. Ceea ce contează este felul în 
care le gângurești. Am impresia că am coardele vocale bine 
acordate, căci cucoana Okapis respiră precipitat. Am avut tupeul 
să-i spun pe nume, dar cine nu riscă nimic, nu câștigă nimic; or, 
eu vreau totul, se știe. 

Ce așteaptă ea, i se citește pe faţă, ca scorul unui meci pe 
panoul de afişaj: îmbrăţișarea bicepstică. Infuzia barosană de 
mușchi, asta-i trebuie Eczemei! Mă grăbesc s-o prind de umeri și 
o trag spre mine. Acum operațiunea devine delicată. Lucrăm pe 
cord deschis, cea mai mică mișcare greșită poate avea 
consecinţe dezastruoase. 

Un tip îndrăzneţ, dar mai puţin experimentat decât mult 
iubitul San-Antonio, ar continua cu ţocăitul irigat sau cu mâna 
exploratoare. Ar fi o greșeală. Amintiţi-vă întotdeauna că o 
damă ţine la respectabilitatea ei, chiar dacă e vorba de o femeie 
de lume și că forțând nota riscaţi să compromiteţi totul, în afară 
de damă, firește. 

Işi zice, persoana respectivă, când un gorobete dă să o 
seducă în pas alergător, că o ia drept poștăriţa Irinel și asta, 
uneori, n-o suportă. Marea artă este să o inciţi respectuos și să o 
lași să facă saltul. Dacă Marcu devine prea turbulent, gândiţi-vă 
la moartea sărmanei Maria Antoaneta, răposată într-un mod atât 
de îngrozitor. Sau, dacă ghilotinarea reginei nu vă calmează, 

gândiţi-vă la micii indieni flămânzi, sau la viaţa lui loan al XXIII- 
lea, care a fost un papă atât de bun. În cazul în care nici așa nu 
obţineţi rezultatul scontat, trageţi-vă frâna de mână. 

O ţin strâns lipită de mine, fără să fac nici cel mai mic gest 
nepotrivit. Fac pe marele prieten protector. Genul „nu-mai- 
tremura, fetiță-mică, dacă lupul-cel-rău-dă-târcoale-pe-aici, o-să- 
i-trag-o-măciuceală”. 

Număr până la douăzeci, pentru că la vârsta asta a intrat 
Voltaire în cel de-al douăzeci și unulea an de viaţă; apoi mă 
aventurez să-i șoptesc la ureche, foarte încet, ca să-i pot instila 
în trompa lui Eustache răsuflarea mea fierbinte ca sirocco-ul. 

— N-o să îngădui niciodată, Eczema, ca o femeie ca tine să 
tremure. Niciodată! Toată ființa mea se răscoală la gândul ăsta! 
Nu simţi cum se răscoală? 

Simte. Face „da” din cap, because are rotițele care se- 
mpiedică de cureaua de transmisie a morii ei de cuvinte. 

lat-o că-și freacă ușurel obrazul de al meu. Şi-n timpul ăsta, 
afară, tragerea la ţintă continuă. Pariez că moș Okapis câștigă! 
Sunt pe cale să-i furnizez steaua norocoasă, băieți. 

Ce altceva e un vânător, decât un fel de mic războinic, ei? Ori, 
nu există ceva mai încornorat decât un războinic. E o chestiune 
de echilibru. Războinicul face cuceriri. Dar ca să cucerești, 
obligatoriu, trebuie să pleci de-acasă. Bărbatul care pleacă de- 
acasă este deja un potenţial încornorat. 

O strâng un pic de tot mai tare. Și îngaim, cu o voce care se 
frânge ca un biscuit pe care s-ar așeza Berurier: 

— Traiesc cea mai frumoasă clipă a vieţii mele, Eczema. Nimic 
nu mai există, în afară de căldura corpului tău lângă al meu. 

Asta figurează la pagina 24 a micului vocabular ilustrat, 
distribuit prin facultăţi și care este intitulat „Sexualitatea și 
modul ei de folosință”, al profesorului Duru. 

Ea scoate un geamăt și buzele-i avide încep să-mi caute gura 
în gol, ca ale unui vițel căutând ugerul. 

Au noroc, căci mi-o găsesc. Joncţiunea are loc în următoarele 
două secunde. Se poate asista atunci la un scurt schimb de 
opinii, după care trupele de rezervă se retrag. In program: 
„Războiul strâmtorii nu va mai avea loc”, „Blăniţa moale”, 
„Furtună în Kulkusch” și „Călăreţul-electric”. 

Eczema își strigă atât de tare bucuria de a trăi, încât sunt silit 
să cer o pauză ca să pun un disc cu Halliday, pentru a-i acoperi 

vocea. Camera e insonorizată, din fericire, dar două precauţii 
sunt mai bune decât una singură, nu? 

O oră mai târziu, Eczema are cearcăne până la genunchi și 
merge între paranteze, sărăcuţa. Nu ţi se-ntâmplă în fiecare zi 
să cazi la așternut cu Stromboli! 

Vezuviul, în doze mici, e suportabil, dar o erupție de o oră e 
pompeian, ca senzaţie! Eu, ascultându-i pe vânătorii de puncte 
cum trag, îmi spun că trofeul meu e oarecum bunuţ pe lângă al 
lor. Care e sinistrul cretin care a pretins că, cu două scaune, te 
așezi pe jos? Cu două scaune dimpotrivă, poţi să te culci, sunteți 
de acord, sper? Și cu trei scaune ajungi aproape la confort. Cu 
Gloria, Eczema și Antigona, am tot ce-mi trebuie pentru șederea 
mea la Kukubau. Fără a mai socoti că la nevoie, aș putea să fac 
ore suplimentare cu una din bruneţelele lui Neckezol l-ul! Deci, 
dinspre partea asta, totul merge bine. Dacă prudenţii își asigură 
spatele, eu, dimpotrivă, îmi asigur partea anterioară, e o 
chestiune de moravuri! 

Odată ce frumoasa Eczema e ghiftuită de senzaţii tari dar 
subtile, încep să-i scotocesc hogeacul în căutarea unei sticloanţe 
întăritoare. 

— Frigiderul e sub măsuţa de toaletă, îmi șoptește ea, și, dacă 
tot ești acolo, toarnă-mi și mie un pahar de scotch. 

Dau la o parte volanele cu brizbrizuri ale măsuței și descopăr 
ușa unui frigider încastrat în mobilă. Și, aplecându-mă pentru a-i 
examina conținutul, zăresc pe jos, sub el, o pereche de mănuși. 
Sunt niște mănuși de seară, din mătase. Culoarea lor: cenușie. 
Una dintre ele e găurită și deșirată. Instantaneu, mi se usucă 
gâtlejul, fraţilor! Un caraliu de calibrul lui San-Antonio (fac și eu 
ca Charles-clăpăugul: vorbesc de mine la persoana a treia, face 
impresie) n-are nevoie de un microscop cu turbină ca să-și dea 
seama că firele de mătase recoltate de pe grilajul terenului 
provin de la aceste mănuși. 

În timp ce scot sticle din frigider, mă bunghesc mai bine, după 
care, având dovada de netăgăduit că nu mă-nșel, strecor 
mănușa sfâșiată în buzunar. Ce folos că sunt blindat împotriva 
surprizelor, trebuie să recunosc că sunt puţin cheaun. 

Na, că acum madam Sare-la-slip pare să fie agresorul! Vă 
spuneam eu că povestea asta le întrece pe toate cele 
precedente, ca lovituri de teatru. Mă simt ca o porţie de cârnaţi 
proaspăt scoși din tigaie! 

Ce repede-mi revin, totuși! 

Torn băutura în două pahare pentru adulţi și mă întorc la 
frumoasa mea amoreză. | s-a cam dus machiajul și părul ei i-ar 
da fiori reci lui Antonio (celălalt: coaforul). 

Ea dă paharul pe gât dintr-o răsuflare și-mi zâmbește: 

— Altă viaţă. Te întorci aici, diseară, după focurile de artificii? 

— O să fie focuri de artificii? 

— Da, e o surpriză a soțului meu. 

O să fie feeric. In orice caz, să nu conteze pe mine pentru 
figura finală. Roata mare, i-am făcut-o, columna romană, de 
asemenea. Dar figura finală, o rezerv Gloriei mele de falsă 
logodnică, care probabil că-ncepe să se-ntrebe pe unde umblu. 

— O  să-ncerc să mă-ntorc, frumoasa mea Eczema, 
trombonesc eu, dar nu pot să jur, căci miss Victis e îngrozitor de 
geloasă. 

Privirea ei violetă mă străbate până-n rărunchi. 

— Chiar așa? 

Roșesc. Nu-i cazul să-și închipuie că vigurosul San-Antonio e 
în pană de carburant, ce naiba! Că încearcă să se eschiveze! 

„Prefer să mai rămân acum. li declar eu, cu oarecare orgoliu, 
e mai sigur. Vorba poetului: „două acum sunt mai bune decât 
una mâine”. 

Și-i administrez una din acele dovezi, multiplu de 9, că sunt 
bărbatul capabil să ţină loc de alţi trei sau patru, care o dă pur și 
simplu cu roţile-n sus. 

Micuța doamnă n-o să prea fie în formă la petrecerea ei 
pocnitoare. O să aibă mare nevoie să-și facă baia în lapte de 
măgăriţă și sa-și maseze glandele Triumph ca să le redea 
înfățișarea iniţială. 

Îi cer, în fine, permisiunea să mă retrag. Mi-o acordă. 

— Și-acum, ce-o să faci? Câteva numere? 

— Deocamdată îmi ajunge. Puţină explorare submarină, spun 
eu. Nimic nu se compară cu o raită prin liniștea adâncurilor, 
când e vorba să-ţi regăsești seninătatea. 

O ultimă ţocăială. La revedere, doamnă, acoperiţi-vă, ca să nu 
răciţi și complimente soțului! 

E plăcut să-și oferi extazul, având sentimentul că nu-ţi pierzi 
timpul degeaba. 

CAPITOLUL 10 


Eu, mă știți? Mă doare-n pix de gaura lumii, cum zice Beru, 
care s-a împotmolit pentru vecie în hăţișurile vocabularului. 

Gorobeţii care mă revăd îmbrăcat în costumul de scufundător 
mă cred, probabil, scafandru de meserie. Cu atât mai mult cu 
cât, în loc să o iau spre plajă mă îndrept spre port. Dar, contrar 
sfaturilor profului meu de mate, mă sinchisesc tot atât de terți, 
ca de cvadraţi. Privirile ironice ale servitorimii mă urmăresc, dar 
fac ceva pe ele. 

Odată ajuns în locul cu pricina, mă arunc cu the head înainte 
in the sea (cum sigur n-ar spune un englez), ca să mă benoclez 
mai îndeaproape la faimoasele cufere depistate de Alteța Sa 
Cretinissimă Beru l-ul, regele tembelilor. 

În momentul scufundării mele, locul e pustiu, lucru care mă 
surprinde, având în vedere că nu mai târziu decât după prânz, 
trei iahturi okapiene se lăsau legănate de valuri. 

N-au mai rămas în port decât niște ambarcaţiuni ușoare, care 
dănţuiesc de-a lungul golfului. Ce se-ntâmplă? Le-a trimis 
Okapis după alţi invitaţi sau a ordonat manevre navale în 
Pacific? 

Cu această întrebare-n cap, mă cufund în apă, stârnind panică 
printre peștișorii obraznici. Am avut baftă, căci am plonjat exact 
în locul unde zac cuferele scufundate. Sunt două. Par cufere de 
corsar, așa ferecate cum sunt, dar mă prind imediat, după cât 
sunt de intacte, că au fost băgate la apă de puţin timp. Mă 
apropii de primul și încerc să-l urnesc: canci! Trebuie să 
cântărească o tonă. Al doilea la fel. „La naiba, îmi spun eu în 
sinea mea, cum să aflu ce conţin din moment ce-mi este fizic 
imposibil să le aduc pe uscat”$. 

Dar, dacă moș Arhimede mă șuntează cu principiile lui, 
aranjez în așa fel încât să-l fentez cu o șmecherie. Ajunge să 
deschid cuferele pe fundul apei. Nu-i foarte simplu, căci 
încuietoarea e rezistentă. N-are nimic comun cu o pușculiță de 
la târg. Îmi folosesc cuțitul, încercând s-o forţez, dar lama e 
știrbită rapid de otelul zdravăân. Regret că nu mi-am luat 

faimosul șperaclu. Delicatul obiect mi-ar fi permis să deschid 
cufărul la fel de ușor ca o cutie a milei. 

Îmi frâng lama șișului și continui cu ciotul rămas. Dar la 
adâncimea asta, eficienţa mișcărilor mele e nulă. Trudesc cu- 
ncetinitorul, because presiunea apei. 

Broasca asta doarme liniștită pe amândouă balamalele. A- 
nțeles deja că orice-aș face, n-o să ajung la niciun rezultat. Nu 
știu dacă vi s-a întâmplat vreodată să turbaţi de furie la zece 
metri sub apă, dar pot să vă spun că așa ceva vă lasă sistemul 
nervos în pioneze. 

O să iau de-acum tranchilizante la toate mesele, cu salată 
verde sau cu zahăr pudră. 

— Scârbă afurisită, bulez eu (căci sub apă nu vorbești, ci scoţi 
bule de aer). 

Și brusc, îmi zic că mi-am lăsat pușca-harpon pe mal. Poate, 
cu puțin noroc, o să reușească harponul acolo unde cuțitul a dat 
greș. 

Cu o bătaie a labelor, ţâșnesc spre suprafaţa lucioasă. 

In secunda în care scot capul din apă, îmi dau seama că ceva 
nu e-n regulă. Numai că, din cauza apei răscolite și a măștii 
mele îmbrobonite, nu disting imediat catastrofa. Apoi totul 
devine aproape clar și realizez, că am băgat-o pe mânecă, 
fraţilor. Mâneca viitorului meu costum de înmormântare! 

Înșiraţi pe chei, se află patru tipi, echipați la fel ca mine. 
Poartă costume de scufundător din cauciuc negru, măști și își țin 
puștile-harpon așa cum își ţineau mitralierele războinicii 
ultimului război. Perfect la unison, iată-i că mă ochesc. Timp de 
un sfert de fracțiune de secundă (maximum), cred că e o glumă; 
în timpul zecimii de fracțiune de secundă (cel mult) care 
urmează, îmi spun că e o ameninţare. Dar când un prim harpon 
îmi smulge o bucăţică de umăr, pricep că viitoarea mea 
aniversare va fi de Sâmbăta Morților, dacă nu iau măsuri de 
urgență, așa că iau măsuri de urgență. 

Cu un efort demential, mă arunc spre chei, scufundându-mă. 
Al doilea harpon, îmi străpunge una din labe, după ce mi-a 
găurit mai întâi una din buteliile de oxigen. 

Recunoașteţi, scumpele mele cititoare, că situația nu mă prea 
avantajează. Am încasat la viaţa mea câteva gloanțe, dar 
perspectiva de a fi străpuns de un harpon mă întristează la 
culme. Nu-i chiar așa de vesel să fii luat drept pește. Dacă 

socotelile mele sunt corecte, doi dintre gorobeţi și-au descărcat 
armele, mai rămân deci încă două arbalete în stare de 
funcţionare. 

Toată problema e să le evit săgețile. Continui să cobor pe 
verticală. Întreaga mea fiinţă e crispată. Mă aștept ca în orice 
moment să încasez o ţepușă bine ascuţită în dos. O moarte de 
poponar, nu? Un tip ca San-Antonio să sfârșească în felul ăsta, 
vă daţi seama! Râsul dracului! Dar nu se-ntâmplă nimic. Să fi 
renunţat, oare? Să li se fi blocat celelalte două puști? Sau mă 
cred rănit, canaliile? 

Mă cufund, mă cufund în neștire, fâță urmărită de un lup de 
mare! 

Ajung fără probleme la cufere. Îmi arunc ochii în sus și văd 
venind spre mine doi rechini, în speţă cei doi scufundători care 
n-au tras încă. lInstantaneu, pricep de ce preferă să mă 
urmărească decât să mă harponeze de pe chei. Butelia mea de 
oxigen găurită provoacă o asemenea fierbere, încât mă aflu 
îndărătul unui ecran de bule și le e teamă că nu m-ar nimeri. 

În orice caz, pot să vă spun că sunt scufundători de elită, căci 
e incredibil cu ce viteză vin spre mine. M-am săturat să joc Moby 
Dick în rolul balenei! Cele două torpile sumbre, care străbat apa 
pentru a-mi găuri pielea la zece metri adâncime, îmi îngheaţă 
borșul în conducte. 

Dintr-un salt, mă ascund în spatele cuferelor. Adăpost 
provizoriu! Adăpost derizoriu! Atunci îmi vine the big idee, flăcăii 
moșului. Cât ai bate din labe, îmi desprind buteliile de oxigen și 
le agăț de o ancoră ruginită care zace pe fundul apei. După 
care, răscolind cât mai puţin posibil apa și ţinându-mi respiraţia, 
înot pe fundul apei de-a lungul cheiului. 

Cei doi demenţi, hipnotizaţi de efervescența oxigenului 
eliberat, înconjoară cuferele. Își reglează pușştile. Situaţia s-a 
modificat nițeluș, în sensul că eu sunt acum în spatele lor. Nu vă 
grăbiţi însă să deducețţi că m-aș afla într-o situaţie la fel de bună 
ca a domnului ce se bronzează pe plaja din Juan-les-Pins între 
două pipiţe blonde. Nici vorbă! Eu, unul, nu mai am oxigen, 
bieții mei prieteni. Și cum m-am obișnuit, prostește, să 
funcţionez cu carburantul ăsta, simt că dacă nu dibuiesc rapid 
pe undeva niște aer (proaspăt, de preferinţă), bojocii mei o să 
intre în șomaj. N-am fost niciodată pescuitor de perle, eu unul, 
mă-nţelegeți. Se pare că domnii aceia ajung să reziste și trei 

minute sub apă. Bravo. Numai că recordul lui mandea e mai 
modest. În jur de șaptezeci de secunde, ceea ce e cu totul 
insuficient pentru a face o partidă de șah sau pentru a reciti 
opera lui François Mauriac (pe hârtie de biblie). 

Și sunt cincisprezece secunde bune de când m-am 
descotorosit de butelii. Să nu risipim acest scurt răgaz pe care 
mi-l oferă sărmanii mei bojoci și să acţionăm. Smulg harponul 
care a rămas înfipt într-una din labe și mă reped spre cei doi 
rechini. Unul dintre ei tocmai și-a descărcat arma fix în vârtejul 
de bule, crezând că-mi străpunge spatele. Așadar, mă leg de 
celălalt. „Cei trei lăncieri din Bengal” în versiune acvatică! Dau 
nebunește din labe și năvălesc, cu harponul ţintind spatele 
domnului. Nu întâmpină cine știe ce rezistenţă. Continui să 
înaintez până când mi se ciocnește capul de-al lui. Harponul i-a 
străbătut pieptul dintr-o parte într-alta. O șuviţă de sânge iese 
din gaura făcută în costum și devine un norișor purpuriu. Tipul e 
acum la fel de moale ca un sac cu rufe murdare. Celălalt, care s- 
a întors spre noi, mă vizionează prin hubloul lui. Disting doi ochi 
întunecați, sălbatici. Se aruncă pe mine, mă găbjește. A văzut că 
n-am aparat de respirat și, cum el are unul, jocul consistă pur și 
simplu în a mă ţine un minut sub apă, moartea mea urmând să 
survină inevitabil. Mă zbat, dar nu mai am suflu, vă daţi seama. 
Mișcările mele sunt de-o încetineală teribilă. Și vita asta (sau 
mai degrabă vaca de mare) mă sfidează, ghiftuindu-se cu 
oxigen de soi, sub nasul și ochii mei. 

Am o ladă imensă în locul creierului. Și cineva bate în ea cu 
toată puterea. Văd roșu, apoi negru în faţa ochilor, în valuri. Am 
senzația că urmează să explodez, să mă dispersez într-o 
formidabilă și supremă răbufnire de gaz carbonic. 

„Douăzeci de mii de leghe sub mări”, asta va fi fost, deci, 
reprezentaţia mea de adio. Mă înmoi, îmi iau rămas bun de la 
voi toţi, micii mei tovarăși de joacă. Vă scuturam eu puţin, dar în 
fond, îmi eraţi dragi. Ce apreciam la voi, nu era inteligenţa, 
firește - și pe bună dreptate - ci condiţia voastră de bipede, 
alăptând, gâfâind, supunându-vă. Nu e un „la revedere”, fraţilor, 
ci un „adio”. Ciugulit de peștii frumoși care dau atât de bine în 
acvarii, iată cum își găsește sfârșitul, San-Antonio. A miștocărit, 
a tăvălit o grămadă de muieri, a făcut o grămadă de isprăvi 
nemaipomenite și toate astea, ca până la urmă să se transforme 
în rac. Din mamifer de elită, devine o subclasă a branhiopodelor. 

Scumpul sărman comisar, atât de tare când era forțos, dar atât 
de slab acum că-i scad puterile! Ce mă consolează, e gândul că 
n-o să mai rămână nimic din afurisitul meu de hoit. Ambalajul 
pierdut, liber sufletul lui San-A! Mă mângâie gândul ăsta, într-un 
fel. Pentru banchetul viermișorilor, adresaţi-vă la Pere Lachaise! 

Totul se-nvârtește... Îmi pierd cunoștința. Încep să-nghit apă. 
Ce sărată e! Incerc pentru ultima oară să mă smulg din 
strânsoarea individului. Simt vag ceva rotund sub degetele mele 
amorțite de răceala adâncurilor. Trag de el. Cred că e furtunul 
inhalatorului său. Trag mai tare. Asta trebuie să fie, căci tipul îmi 
dă drumul. Simte, la rândul lui, ce-nseamnă să-ţi lipsească 
oxigenul. Vrea să iasă la suprafaţă. Mă agăţ de el, e ultima mea 
șansă. Mă va scoate și pe mine, fiindcă simte nevoia să respire. 
Nu luptăm acum pentru un scop diametral opus celui pentru 
care ne băteam zece secunde mai devreme... Atunci mă ţinea, 
acum încearcă să scape de mine. Eu, personal, i-am pus cruce, 
m-am resemnat. Căci asta e unica putere veritabilă a omului: 
acceptarea inevitabilului. Tremură toată viaţa la gândul că o să 
sfârșească într-o bună zi și când i se-ntâmplă, zice OK. E silit să 
zică OK., omul. Privilegiul lui este să nu aibă de ales. 

N-ai de ales, deci n-ai iniţiative. Forma supremă a libertăţii 
este abolirea ei. Toată viaţa lui e atras de asta, domnul om! 

Mai mult sau mai puţin fățiș, el aspiră la a nu mai avea decât 
posibilitatea de a spune da. Gata cu problemele, crizele de 
conștiință, alternativele, dilemele, discuţiile în contradictoriu. 
Gata cu oboseala de a-ţi asuma demnitatea umană. Libertatea, 
vă spun. Cea din urmă. Suverană, fiindcă e vasală! Poate v-am 
plictisit, nu? În acest moment nu vorbesc pentru toţi proștii, ci 
pentru acei care știu despre ce e vorba, care mă pricep, care mă 
acceptă așa cum sunt, cu nebunia mea și cu dorinţa mea de 
adevăr (nu doar cel curat, ci cel Adevărat, singur, gol-goluț, 
șiroind de apa limpede a izvorului său). 

Deci leșin, cum se spunea în cărțile din secolul trecut. Oricine 
ar face la fel în locul meu. Supermanul din mine e la fel de 
prezent ca și veselia în privirea unui sadic. Un superman ţinut 
sub apă devine iute un înecat, scumpelor. 

Nu mai știu nimic, explodez, mă diluez. Sunt o mare bulă de 
aer care plesnește, care plesnește, care plesnește... 

CAPITOLUL 11 


Eu, mă știți? 

Doar că dacă m-aţi vedea acum, nu m-aţi recunoaște. 

Un asfinţit feeric în nuanţe de indigo se întinde deasupra 
capului meu când îmi vin în fire. Primesc cu regularitate niște 
ghionturi în cap. Şi sfârșesc prin a-mi da seama că plutesc pe 
suprafața apei, între două bărci; pe o baltă de motorină. Se aud 
niște voci. Recunosc, după e clipă, organul viguros al Grasului. 

— Mai plonjează o dată aici, amice! 

Un pleosc! 

— Beru! lansez eu. 

Am zis că strig, dar probabil că a ieșit ceva înfundat. căci nu 
sunt auzit. 

Trece un timp. Zgomotele mă fac să pricep că eu sunt cel 
căutat. Delicata operaţiune se desfășoară sub conducerea 
Grăsanului. Rage! Se strofoacă! Face precum vechile feţe 
bisericești: afurisește! 

Incerc să mișc, dar am membrele paralizate. Vomit motorină 
și strig din nou. 

— Gura! mugește Namila. Mi se pare că am auzit ceva... 

— Beru! relansez eu. 

— El e! Între bărcile de colo! 

Se plonjează... Se apropie... Niște braţe mă înșfacă. E mișto 
să-ți spui că o să mai petreci totuși un timp pe planeta Pământ. 

— Scumpul meu Tony, gângurește Gloria. 

Ea îmi ţine capul deasupra apei pentru a-i ajuta pe ceilalţi 
salvatori. 

Ajung curând la mal, unde Béru aleargă încolo și-ncoace ca o 
găină văzând cum răţușca pe care o clocit-o se bălăcește în 
mijlocul iazului”. 

— Ce spaimă am tras din cauza ta, gloabă bătrână! răcnește 
el, căzând în genunchi lângă mine. 

Apoi, dornic să-și reverse recunoștinţa asupra cuiva, se- 
ntoarce spre Gloria și-i spune în cea mai pură engleză: 

— Sanchi very muci, miss! 


7 Stereotip de-o înspăimântătoare banalitate, pe care-l folosesc pentru a-mi liniști 
confrații indispuși de obișnuita vigoare a stilului meu. 

În camera în care medicul palatului, doctorul Leak, îmi acordă 
îngrijirile sale, alte trei persoane îmi veghează la căpătâi: în 
speţă, Majestate Sa Béru, falsa mea logodnică și Okapis. 

Miliardarul are o faţă însă și mai jalnică decât a mea. Trebuie 
spus că fiesta lui se transformă de-a dreptul într-un masacru. Nu 
mai e fermecătoarea insulă Kukubau, ci Pearl Harbour! 

— Cum vă simţiţi? șoptește el. 

— Mai bine și aproape bine, fac eu strănutând. 

Efectiv, graţie unei judicioase injecții făcute de doctor, m-am 
mai înzdrăvenit. 

— Tare-aș bea un scotch, bolborosesc eu. 

Probabil că Beru a citit „Mizerabilii”, căci: 

— Poftim, spune el, uite-l. 

Am senzaţia că a ras câteva pahare cu prioritate, ca să-și 
revină după toate emoțiile încercate; nasul și pomeţii îi lucesc. 

Beau încetișor alcoolul. Treptat, arsura lui omoară microbii cei 
răi care-ar intenţiona să-și facă de cap în organismul meu. 

Când i-a decimat, simt că totul e OK. 

Le povestesc vizitatorilor mei succesiunea incredibilelor 
evenimente (nici nu vă cer să mă credeţi, de altfel) care s-au 
petrecut pe chei. Okapis este cel mai atent dintre ei. 

— Surprinzător e un singur lucru, face el. 

— Care-i ăla de care ziceţi? întreabă Valorosul, care s-a 
hotărât să o rupă cu exprimarea îngrijită ce-i deforma ui îl 
puternica lui personalitate. 

— Acela că faimoasele cufere de care vorbește prietenul 
nostru au dispărut. 

— la te uită! tresar eu. 

Beru se grăbește să-i ia vorba din gură. 

— Pe seară, când toată lumea s-a întors la castel, m-am mirat 
că nu te bunghesc. Am zis să te caut și m-am prins că te 
duseseși la pescuit submarin. Catrafusele tale lipseau din 
cameră, așa că am dat alarma. Mi-a venit în minte că voiai să te 
duci să te holbezi mai atent la lăzile alea, deci de-acolo am 
început cercetările. Ai de-au plonjat n-au văzut cutiile 
respective, așa-i, miss? face el, întorcându-se spre Gloria. 

— Exact, spune ea cu jumătate de gură. Am explorat toată 
partea aceea de chei fără să văd nimic... 

Asta e, băieţi, lucrurile trebuie luate așa cum sunt. Încordaţi- 

vă mușchii și luaţi-le odată cu mine: borfașii care-au vrut să-mi 
ia glanda au evacuat marfa. Ce anume era? Un nou semn de 
întrebare. 

Și de la capăt! 

Mă-ntreb cum de-am putut, fiind leșinat, să mă mențin la 
suprafață. O întreb pe Gloria și ea-mi răspunde zâmbind. 

— Bunul Dumnezeu are grijă de tine, Tony darling. Oricât de 
ciudat ar părea, cârligul chingii de la buteliile de oxigen ţi s-a 
agăţat în lanţul de ancorare al uneia dintre bărci. 

— O șansă la cine știe câte miliarde, oftează doctorul. 

Mă hlizesc. 

— Asta arată c-am făcut bine atunci când am semnat o 
asigurare pe viaţă cu Providența! 

Okapis se apleacă spre mine și-mi șoptește, dintr-o răsuflare: 

— Trebuie neapărat să vă vorbesc între patru ochi. 

Sper că n-o să-mi vorbească despre nevastă-sa! Vreun 
servitor indiscret o fi făcut pe informatorul! 

— Acum vă rog să mă lăsaţi singur, fac eu; cred că un duș 
fierbinte ar fi tocmai bun să mă pună pe picioare. 

Doamnele și domnii se retrag. Dar Okapis, care a priceput, 
face o falsă ieșire și revine după câteva clipe. Pare să fie pradă 
unei emoții teribile. Cu tenul lui măsliniu, arăta a pește stricat în 
mod obișnuit; vă închipuiţi ce moacă poate să-i dea o mare 
mâhnire. 

— Ei bine, domnule Okapis, fac eu, păreţi greu încercat, aveţi 
cumva să-mi daţi o veste proastă? 

Recunoaște. Asta arată că e un om recunoscător. 

— E jale! oftează el. Scumpe prietene, aș da oricât să nu fi 
organizat această recepţie. 

Pare serios. Dacă un dur ca armatorul ajunge-n starea asta, 
atunci chiar că e groasă. 

— Închipuiţi-vă că cele trei iahturi ale mele au ridicat ancora 
fără permisiunea mea. 

Dau din cap. 

— Am remarcat că au plecat, într-adevăr, dar credeam că... 

— Nu, nici n-am știut măcar! Este absolut inexplicabil. Dar 
asta nu-i totul! 

Îmi aminteşte de gluma despre culmea ghinionului, omul ăsta. 
O știți? Un văduv, ai cărui copii sunt borfași, borţoase sau ţicniţi, 
se suie în alt tren decât trebuia ca să ajungă la înmormântarea 

nevestei. Armatorul a cheltuit o avere ca să-i primească pe mai- 
marii acestei lumi și vede cum i se transformă ceaiul dansant 
într-un rahat! Pe terenurile de tenis îi explodează grenade, un 
pictor celebru își vede smulsă faimoasa bărbuţă; unul dintre 
musafiri este harponat de scufundători submarini, iahturile 
dispar fără permisiunea lui... Ah! zău că nu-i vesel să fii 
multimiliardar! Și, precum îngaimă el jalnic, asta nu-i totul! 

— Avioanele mele au decolat. 

— Tot fără știrea dumitale? 

— Tot. E inexplicabil! Toate astea s-au întâmplat în timpul 
tragerilor. 

Am impresia că de tras, el a fost tras - în piept! Amărât rău, 
omul. Să ai un cont în bancă mare cât Himalaya și să fii 
încornorat; să fii ameninţat, trișat, nefericit! Mai bine femeie de 
serviciu. Cel puţin, dacă uiţi să-nchizi gazele când pleci, nu mori 
asfixiat și nu achiţi nota de plată! 

— N-aţi încercat să contactaţi vapoarele și avioanele prin 
radio? 

Işi pleacă fruntea. 

— Radioul nu mai funcţionează. 

Devine aproape amuzant, nu? Nu mai are mult și mă anunţă 
că a izbucnit și o epidemie de ciumă bubonică! 

— Cum adică, nu mai funcţionează? 

— Aparatura a fost stricată de o mână criminală, azi după 
amiază. 

Simt o împunsătură în inimă. Neplăcută chestie, drăguțele 
mele; foarte neplăcută! 

— Pe scurt, domnule Okapis, suntem izolați complet? 

— Exact. 

Mă ciupesc de nas. La mine, ăsta-i semn de gândire intensă. 

— Trebuie să apară-n curând poliţia ecuadoriană, nu? 

Işi pleacă fruntea. 

—N-o să mi-o iert niciodată, scumpe prietene, dar 
poruncisem să fie anunţată de-abia mâine! 

Păi în cazul ăsta, face gât, San-A. 

— Ce idee! 

— Diseară are loc faimoasa mea recepţie de bun-sosit, cu 
focuri de artificii și nu voiam să fie tulburată de investigații 
polițienești. 

— Nu vreau să vă acuz, domnule Okapis, dar îngăduiţi-mi să 

vă spun că ați procedat cu prea multă ușurință... 

— Știu. 

Sar din pat. Teasta mea face puţin pe titirezul, dar un al 
doilea whisky remediază situaţia. 

— În opinia dumneavoastră, reiau eu subiectul, ce înseamnă 
toate astea? 

— Asta mă-ntreb și eu! De aceea sunt îngrijorat. Nu-nteleg ce 
se-ntâmplă! 

N-avem timp să ne spunem mai mult. Răsună un urlet 
fantastic, asemenea celui de dimineaţă. Schimbăm o privire. 

— Ce se-ntâmplă? îngaimă gazda. 

Alerg spre balcon. La câteva balcoane distanţă îl observ pe 
Grăsan. 

— Beru, ai auzit? îi arunc eu. 

— Și-ncă cum, vine din apropiere! Poate chiar din hogeacul de 
alături. Stai așa, mă duc să văd. 

Încalecă balustrada și, cu o supleţe nebănuită, sare pe 
balconul vecin, exact în momentul în care un nou răcnet se 
înalţă în dogoarea serii. 

— E înjunghiat careva, se-nfioară Okapis. 

— Așa pare! 

Moaca hilară a Namilei reapare, acolo jos. E cu gura piuă la 
urechi, Béru. 

— Nici prin cap nu-ţi trece despre ce-i vorba! îmi lansează el 
cu minunata-i voce hârâitoare. 

— Spune! 

— E prințul Rahde Thot! 

— Ce-a păţit? 

— Se bărbierește! Dar, din cauza religiei lui de rahat, e obligat 
să folosească o sabie sacră. Ar merita să vezi ce demenţă, 
omule! Într-una din zilele astea, o să-i găsim țeasta în chiuvetă, 
e clar! 

Mai liniștiți, cel puţin în ceea ce privește originea groaznicului 
răcnet, ne-ntoarcem la oile noastre. 

— Cât timp mai avem până la masă? întreb eu. 

— Aproximativ o oră. 

— Atunci, înarmaţi-vă cu o lanternă puternică și veniţi cu 
mine pe plajă, ca să vă arăt ceva. 

ÎI strig pe B&ru. 

— Auzi, Grasule, te luăm la o plimbare aperitivă pe malul 

mării. 

— S-a fe! răspunde pe loc mamutul. 

— Ţi-ai luat guma de șters de pe faţa pământului? 

— Te cred, nu plec niciodată la plimbare fără ea! 

— Atunci pune-o pe tine, serile sunt răcoroase! 

e 

Pe drum Îi povestesc lui Okapis despre macabra mea 
descoperire de azi dimineață. 

— Un mort înfășurat în plasă de sârmă! bolborosește el, dar e 
de necrezut! 

— Remarcați, fac eu, că tipul în chestiune părea să fi fost pus 
la înmuiat de ceva timp. 

— De ce nu mi-aţi spus mai devreme? 

— Pentru același motiv care v-a determinat să nu chemați 
poliția ecuadoriană, domnule Okapis. N-avem chef să vă stric 
ziua. 

Ajuns pe plajă, merg la poalele stâncilor (din coral veritabil, 
cioplite în masă), unde-mi ascunsesem descoperirea. Să-mi 
dezgrop mortul e floare la ureche (dacă pot să zic așa). Îl scot 
din sulul de sârmă și îl întind pe nisipul fin. Luna luminează 
acum în draci. Lanterna a devenit inutilă. Okapis se apleacă 
deasupra scheletului, reprimându-și o strâmbătură de dezgust. 

— Nu vă-ntreb dacă-l recunoașteţi, fac eu. 

— Ar trebui să fiţi al naibii de fizionomist! întărește Beru. 

Dar Okapis tresare. Își îndreaptă fascicolul lanternei spre 
dantura mortului. 

— Știu cine e! murmură el. 

Și ne arată cu degetul șase dinţi de aur în fălcile scumpului 
răposat. Dinţii aceștia, trebuie să recunosc, sunt grupaţi într-un 
mod ciudat: sunt trei sus, trei jos și se suprapun exact. 

— Stefanos Rasolopulos! face Okapis. 

— Adică? 

— Administratorul pe care l-am însărcinat cu supravegherea 
lucrărilor, atunci când am construit casa! 

— Ce fel de om era? 

— Un om serios, capabil, de încredere, ce mai! 

E ciudat să vorbești despre un domn al cărui schelet, lustruit 
ca mânerul ușii unui frigider, zace la picioarele tale. Asta-ţi 
permite să constaţi zădărnicia lucrurilor. 

Acest asamblaj de oscioare a fost un om de treabă. Și ce-a 

mai rămas din omul de treabă? Câteva oase pe nisip, câteva 
cuvinte în gura fostului său patron. Se hlizește, omul de treabă, 
arătându-și toţi dinţii, inclusiv cei din gold. Pare grozav de fericit 
să-și reîntâlnească patronul. Pare să-i spună: 

— Salut, domnule Okapis, vedeți, tot eu sunt, fidel la post. Am 
slăbit puţin, dar de-aţi ști ce ușor mă simt acum. 

— Cum și când a dispărut? întreb eu. 

— Habar n-am. Am venit într-o zi să văd cum merg lucrurile și 
nu mai era. Muncitorii n-au știut să-mi spună ce i s-a întâmplat. 
Intr-o dimineață nu l-au mai văzut, și gata. N-au dat atenţie. 
Cum vapoarele mele făceau naveta între continent și insulă 
pentru transportarea materialelor și cum Rasolopulos călătorea 
frecvent cu ele, muncitorii au dedus că administratorul s-a dus 
să tragă un chef. Și eu m-am gândit că și-a luat câmpii sau că a 
păţit-o în vreun port. 

Cum se-nchide lumea peste noi, după ce-am dispărut! Țâșnim 
din mâl, ca o bulă de aer. Ne umflăm la suprafaţă și, pentru că 
soarele ne face să sclipim o clipă, ne credem mare scofală și 
uneori, chiar cineva! Și apoi bula de aer se sparge: fâsss! Și 
scumpul de mâl redevine neted, egal, impecabil deasupra 
fermentației lui ascunse, care continuă să producă alte bule. 

— Ei bine, fac eu, mica noastră plimbare nu va fi fost inutilă, 
din moment ce ne-a permis să identificăm cadavrul. 

— Ce i s-o fi întâmplat? întrebă Okapis. 

— Poate că s-a altercaţionat cu vreunul dintre muncitori, 
sugerează Beru, care are-ntotdeauna o serie de presupuneri 
disponibile pentru astfel de cazuri. 

— Am impresia că n-o să aflăm niciodată, îi încredințez eu. 
Când s-au făcut lucrările astea? 

— Anul trecut, face Okapis. 

— Și presupun că au lucrat aici sute de muncitori, nu? 

— Poate vreți să spuneţi mii! Eram grăbit! 

Oamenii sunt întotdeauna grăbiţi atunci când e vorba de făcut 
lucruri frivole. Când se fac lucrări importante, cum ar fi 
autostrăzile, de exemplu, (vorbesc numai de Franţa) vezi trei 
sau patru muncitori și două betoniere la lucru pentru construcția 
unei opere de artă colosale. Dar e suficient ca un magnat 
maniac să-și construiască un pălăţel, ca să ai spectacolul unui 
furnicar în fierbere. 

— Ce facem cu leșul? întreabă Okapis. 

— ÎI îngropăm temporar în nisip, spun eu. 

— E oare corect? întreabă armatorul. 

— Ştiţi, i-o întoarce Beru, Pământul Sfânt, e peste tot. 

e 

Pe drumul de întoarcere la palatul celor o mie și una de 
probleme, mă tatonez ca să aflu dacă să-l informez sau nu pe 
Okapis în legătură cu nevastă-sa. Mănușa șterpelită de sub 
măsuța de toaletă constituie o dovadă; dar mi-ar fi greu să-i 
explic cum de am pus mâna pe ea. Și apoi, am impresia că și-a 
luat deja porţia de senzații tari, dragul de el. 

Doxa mea renumită a început s-o cam ia razna. 

La jumătatea drumului, Okapis se oprește și își duce mâna la 
inimă. 

— Vă e rău? întreb eu. 

— Biata mea inimă dă rateuri, oftează el. Încep să cred că a 
avut dreptate nevastă-mea când mă sfătuia să nu vin aici! 

Își așază mâna-i febrilă pe braţul meu. 

— Ce-o să se-ntâmple, domnule San-Antonio? 

Clatin din cap. 

— Eu sunt poliţist, nu ghicitor, domnule Okapis. 

Beru, care a reușit să rămână tăcut până acum, se bagă-n 
vorbă. 

— Nici eu nu sunt ghicitor și totuși am, cum s-ar spune, un al 
zecelea simț. 

Cum nu-i cere nimeni explicaţii, le furnizează deliberat. 

— Domnul ăsta pe care-l vedeţi aici, face el arătându-și nasul, 
adulmecă lucrurile înainte ca să fie când au loc. Ei bine, pot să 
vă zic: la noapte o să fie groasă. 

— La noapte? bâigui Okapis. 

Beru își smulge un fir de păr din nas și-l face să sclipească în 
lumina lunii. 

— Da, întărește el: la noapte! 

CAPITOLUL 12 


Eu, mă știți? 

Nu-mi pierd niciodată cumpătul. Farmecul lui San-Antonio 
este că în toiul celor mai îngrijorătoare pericole, știe să rămână 
el însuși, cu o constantă demnă de lacul cu același nume. M-am 
refăcut spectaculos după fiorosul episod din „Oamenii mării” și, 
impecabil în smokingul meu albastru închis, îmi fac apariţia în 
sala de bal luminată orbitor. 

Pășesc alături de Gloria Victis. S-a pus la trei ace, logodnica 
mea! E-nţolită într-o rochie-ciorap de mare lux, revăzut și 
adăugit de Cartier. Numărul de pietricele cusute pe drăcovenia 
asta e incalculabil. 

Seamănă cu lustra cea mare din salon, în mai sclipitor. 

Trebuie spus că toată lumea se întrece în eleganţă. Rochia 
Cardin. etola de vizon sălbatic, colierele de diamante curg gârlă. 
Caramba s-a împopoţonat cu marea cortină a Scalei din Milano 
și înaintările ei, menținute de un eșafodaj special, plonjează în 
faţă ca o capotă de Porsche. Are în păr un pieptene șlefuit de 
mână dintr-un diamant și poartă-n jurul gâtului patruzeci și două 
de șiraguri de perle care nu sunt fine decât prin calitatea lor. 

Beru, care arborează pentru prima oară-n viaţa lui un smoking 
alb, o cămașă cu plastron plisat și papion negru, se apropie de 
mine, ţeapăn ca un manechin într-o vitrină. 

— Face toţi banii, îmi spune el, arătând spre mulţimea în 
ținută de gală cu un gest nerușinat. 

Spunând asta, scoate un mic țipăt jalnic. Îl întreb motivul și el 
îmi explică: 

— E din cauza pantofilor de lac. N-am găsit măsura mea şi- 
atunci a trebuit să mă mulţumesc cu un 44. Să ţii cont că azi n- 
aș fi-n stare să fac drumul Strasbourg-Paris pe jos! 

— Ar fi cam dificil, rânjesc eu, făcând aluzie la poziția noastră 
geografică. 

Faţa i se-ntunecă. 

— Ai dreptate. Vezi tu, bătrâne, mie nu-mi plac insulele, am 
senzația că-s blocat într-un closet. 

Face trei pași, ca un om descult pășind printre cioburi de 
sticlă. 

— Ţine cont că labele mele nu se simt în largul lor în 
încălțările astea, dacă ar avea grai ar cânta „In braţele tale, mă 
simt atât de mică”. Crezi că mi-aș putea permite să le slăbesc 
niţel din strânsoare? 

— Discret, te rog! 

Se lasă să cadă într-un delicat fotoliu Ludovic al XVI-lea, care 
nu va deveni nici el, vreodată, Ludovic al XVII-lea, având în 
vedere că îngenunchează sub greutatea Grăsanului. 

lată-l pe așa-zisul domn Malaque așezat pe parchet. 

Doamnele se stăpânesc să nu chicotească și servitorii se 
reped să-l ajute să se ridice. 

Furibund, Beru se-ntoarce spre Homer Okapis, care se află în 
raza beștelirii. 

— la ascultă, fiule, îl interpelează el; e frumos să ai un scaun 
de colecție, dar în cazul ăsta ar trebui pus într-o vitrină, altfel 
invitaţii voştri o să-și încheie șederea în cârje. 

Okapis fiul se scuză în numele tatălui. Lucrurile reintră 
temporar în ordine. Gagică-mea Gloria mi se atârnă de braţ și- 
mi șoptește în pâlnia de vorbe dulci: 

— Tony, scumpule, îmi pari cam preocupat în seara asta, ce 
este? 

— Episodul submarin m-a zguduit puţin, mint eu, o să-mi 
treacă. 

Dar fie vorba-ntre noi și tropicul Racului (semnul meu 
zodiacal), pot să vă spun că e într-adevăr preocupat, Tony 
scumpul. Chibzuiește intens și creierul îi dă în clocot. In viaţă, 
totul e o chestiune de raţionament. Dacă o organizaţie ocultă a 
făcut tot posibilul să ne izoleze de restul lumii pe insula asta 
nenorocită, asta înseamnă că pregătește o lovitură destul de 
serioasă. Ori, nu poți izola pentru multă vreme un colț de lume 
care suscită atâta interes în momentul de faţă, e logic, nu? Fără 
vești din Kukubau, timp de douăzeci și patru de ore, sălile de 
redacţie vor intra în fierbere. Constatând că nu se poate restabili 
legătura întreruptă, se vor trimite alte echipe, nu? Eu zic că 
mâine în zori își vor face apariţia niște avioane de recunoaștere, 
zburând cât le ţin reactoarele. Și, dacă asta nu va fi de-ajuns, 
americanii, care au în permanenţă, câte o flotă postată prin 
toate mările lumii, ne vor trimite o escadră ultrarapidă, cu port- 
avioane, port-drapele, apă caldă și rece și magazine de surplus. 
Așa sunt ei, americanii, cu inima largă și degetul pe trăgaciul 

bombardierului atomic, mai ales, cum ar spune amicul meu 
Breffort, de când l-au trimis pe lke at home. Deci nu numai 
nasul lui Beru anunţă vremuri grele pentru noaptea asta: 
materia cenușie san-antoniană așijderea! Să fim vigilenţi, 
fraţilor, acesta-i secretul reușitei. 

Pentru moment, îmi pare că-s probleme. Orchestra, compusă 
din laureați ai marilor premii internaţionale (toți soliști renumiți, 
care cântă pentru prima dată împreună!), atacă cu brio a cincea 
semaforică în unghi obtuz de Muianov. Este o bucată de calitate, 
mai ales în partea a treia, în sol minor, care celebrează 
Revoluţia din Octombrie. 

Asistenţa ascultă, cu ochii închiși, acest moment de înaltă 
spiritualitate. Numai Grasul își sâcâie pantofii, încercând să-și 
deblocheze bătăturile. 

— Dacă știam, face el, îmi puneam espadrilele. 

— La smoking, ar fi mers perfect, îi șoptesc eu. 

— Tare mi-ar plăcea să ţopăi puţin cu una din doamnele 
astea. O dată am și eu ocazia să îmbrăţișez regine, doar n-o s-o 
las să-mi scape. Îți dai seama ce autoritate o să am în fața 
Bertei mele, after, când o s-o anunţ că am dansat cu regina- 
babă a Erabantului și că m-am fredonat cu Aloha Barrosana? Mai 
ales că m-am înțeles cu unul dintre fotografi să-mi rezerve o 
serie de clișee. Asta o să fie incontestabilul, pricepi. N-o să mai 
fie loc de-ntors, cu dovada pe care o să i-o furnizez lui B.B! Și-o 
să pun pozele deasupra patului, ca să-i intre bine-n cap că omul 
ei nu-i chiar oricine și că rămânând cununat cu ea, îi fac 
favoarea vieţii ei! Berta mea nu-i femeie rea, dar are nevoie să 
fie dresată. Toate iepele de rasă sunt la fel: trebuie să le supui, 
altfel se dau vedete. 

Ar mai continua mult și bine pe tonul și subiectul ăsta, căci, 
de-ndată ce vine vorba de balena lui, Majestatea Sa își dă frâu 
liber, dar îmi retrag urechea pentru a cerceta invitaţii. Observ că 
frumoasa și incandescenta Eczema n-a coborât încă. Admir 
frumoasa uniformă de gală din pânză de păianjen a arhiducelui 
Franz-Josef de Kronenburg de Lux, ținuta prinţului Central- 
Vietnamez Fugica Vinepuma, din pai de orez brodat cu fir și cea 
a prinţului Konsort de Laptegross. Intr-o serată muzicală, 
uniformele cu fireturi sunt la fel de necesare ca orga într-o 


? lartă-mă, Alexandre, că-ți pun în cârcă această supărătoare paternitate, dar, cui are, 
i se va da! 

catedrală. Domnul Edgar Fleaque își arborează însemnele de 
comandant al vaselor de sânge, generalul Von Mosch poartă pe 
piept o placă de blindaj în formă de stea, care este Crucea 
Meritului Hunic, în timp ce compatriotul său Herr Hoplann e- 
nfășurat în Marele Cordon de Paul Hitzie!9. Neckezol l-ul și-a pus 
pânza de ceremonie cu carenaj încorporat, centură de siguranţă 
și tărtăcuţă de protecţie. Pe scurt, toată această lume bună s-a 
întrecut pe sine însăși. 

Eu, care nu trambalez nicio medalie, niciun cordon și nici cel 
mai mic capăt de panglică mă simt de-a dreptul dezbrăcat. 

Mă apropii de Okapis. E mai alb decât smokingul meu. 

— Care e programul serii? îl întreb eu. 

— Mi se vor acorda câteva decoraţii străine, explică el. După 
care, timp de două ore, se va dansa, înainte de începerea 
focului de artificii. 

— Doamna Okapis n-a apărut încă? 

— Îi place să sosească ultima, e o cochetărie femeiască. 

Orchestra își sfârșește bucata muzicală. Toată lumea aplaudă. 
Pe acest fundal de ovaţii își face apariţia Eczema. Pe lângă ea, 
cea mai fabuloasă vedetă de la Hollywood ar arăta ca o 
exploratoare de tomberoane. Eczema este mulată de o rochie 
albă, din mătase supranaturală ţesută cu limba (greu lucru, deja 
când vrei să faci cu gura un nod într-o codiţă de cireașă, trebuie 
să te străduiești ore-n șir!). Nu poartă decât o bijuterie; dar ce 
bijuterie! Colierul Momitzov, vă daţi seama! Trei rânduri de 
pietre preţioase care susţin celebrul „Koyoss”, singurul diamant 
din lume care e din lemn veritabil! 

Șușoteli  admirative,  lingușitoare,  geloase,  echivoce, 
tendenţioase, forțate, gânditoare, elocvente, ascunse, încântate, 
surprinse, înnebunite, perfide, extaziate, se fac auzite în rândul 
asistenţei sociabile. 

Al naibii de bine a știut ea să ascundă urmele lăsate de șusta 
noastră cu schimbător de viteză automat! Proaspătă ca un 
boboc de trandafir, zău, așa e Eczema. 

Ea-mi aruncă în trecere o ocheadă senzuală, gen „Era mai 
plăcut decât un concurs de tabinet la cafeneaua Cadran și dacă 
n-ai ce face, la noapte, vino la mine și-o să-ţi găsesc eu ceva!” 


10 Amintim aici că Paul Hitzie citea zilnic presa; de aici vine, spune poetul, cuvântul 
presar. De altfel, el este acela care a reușit să împerecheze un sticlete cu un curcan, 
creând astfel o nouă specie, care poate fi văzută și-n zilele noastre. 


VP - 92 


Momentul e solemn. lată că Alteța Sa mareascofalissimă 
regina-mamă Melania înaintează, semeaţă în frumoasa-i rochie 
violetă, ultra-scrobită pentru a o face să stea dreaptă. 

— Domnule  Okapis, spune ea, în virtutea puterilor 
extraordinare ce mi-au fost conferite, vă decorez cu medalia 
Eroului Împietrit a lui Zevzec-cel-Năuc, pentru servicii aduse 
grădinarului-șef al palatului!!. 

Un lacheu îi prezintă o pernă pe care se află decorația 
decernată. Aceasta reprezintă o lingură de untură de pește pe 
fond de baionete, alegorie a cărei profundă semnificație nu va 
scăpa, cred, nimănui. 

Uitându-și pentru o clipă necazurile, Okapis face o 
genuflexiune în faţa reginei-mamă. Aceasta din urmă vrea să 
agaţe decorația de haina armatorului, dar stofa rezistă. Regina 
își cere ochelarii. | se aduc și ea poate, în cele din urmă, să-și 
ducă la bun sfârșit delicata operaţiune. Taica Okapis scoate 
totuși un mic strigăt. 

— Maiestate, murmură el, iertaţi-mă, dar mi-aţi prins-o și de 
piele! 

Babeta surâde cu bunătatea ei obișnuită (n-a fost ea 
supranumită de popor Melania cea bună la toate?) și reîncepe 
operaţiunea. 

Apoi e rândul prinţului Rahde Thot să-l înalțe pe armator la 
rangul de Mare Scarabeu. Vice-regina Aloha îi decernează 
imediat după aceea ordinul Teniei Ciopârţite, după care prinţul 
Konsort de Laptegros îi înmânează, în numele soției sale regina, 
Crucea Vacilor Scandinave. Regele Falik îi prinde la piept 
Scuipatul Înstelat al poporului Dispreţuitor. Neckezol l-ul îl 
decorează cu Meritul Naţional al Bananei, iar lordul Snobb îi 
dăruiește, din partea reginei Angliei, un permis cu reducere pe 
ansamblul rețelei de căi ferate britanice. Ambasadorul japonez 
caută puţin loc pe haină pentru a-i agăța Na-Bu-Co-Do-No-Sor-ul, 
decorație greu de purtat pe un costum, căci măsoară douăzeci 
de centimetri în lungime și cincisprezece în lățime. Negăsind, o 
agaţă de nasturele de jos. Astfel încât, atunci când președintele 
Edgar Fleaque se prezintă la rându-i pentru a-l decora pe Okapis 
cu Stupitul Cucului, decorația la modă (se poartă în special la 


11 Okapis îi procurase acestui înalt funcţionar brabantez seminţe de fidea, permițând 
astfel doicii micului prinț moștenitor să-i prepare acestuia supele de făinoase pe care i 
le prescria întregul corp medical. 

hainele din tweed, cele pepit și la trening), e silit să-i dea ocol 
de două ori armatorului, înainte de a-i găsi locul. Zonele încă 
libere au fost rezervate prin telefon și n-au mai rămas 
disponibile decât spatele, o mânecă și prohabul pantalonilor. 
Șeful lui Edgar n-ar fi mulţumit să-și știe decorația personală 
atât de prost plasată drept pentru care președintele Edgar 
Fleaque folosește un tertip tipic franțuzesc. 

— Domnule Okapis, spune el, țara mea a ţinut să vă 
cinstească în mod deosebit, înălțând-o pe doamna Okapis la 
rangul de Cavaler al Stupitului Cucului! 

Are un succes nebun! Toată lumea aplaudă, în afara 
decoratorilor precedenţi, care o iau Laos, cum bine spune prințul 
central-vietnamez Fugica Vinepuma care nu l-a ridicat încă pe 
Okapis la rangul de Mare Cancelar al Foamei-în-Gât. Astfel, 
ingeniosul asiatic se grăbește să-i acorde cordonul onorific fiului 
lui Okapis, tânărul Homer, care manifestase până atunci un 
calm olimpian. 

Edgar o îmbrățișează pe Eczema. Strălucește de încântare! 
Este Edgara Austerlitzi?. Frumoasa doamnă Okapis e încântată. 
A avut o groază de cioace pe piept, până acum, dar nicio 
medalie. Să-ţi începi colecția cu o decorație franceză, e 
măgulitor, nu? 

Se produce o agitaţie în tabăra lluștrilor, provocată de vice- 
regina Teniei care face o criză de gelozie. Vrea și ea Stupitul 
Cucului pentru a-l purta ca un taior care are aproape aceeași 
nuanţă. Șeful protocolului îi șoptește ceva la ureche lui Edgar. 
Din fericire, președintele Consiliului nu călătorește niciodată fără 
provizii. E genul de om care nu merge cu mașina dacă n-are 
două roţi de rezervă în portbagaj. Ca un magician ce e, scoate o 
a doua medalie din chiloti, îi netezește panglica între două 
degete și, pe loc, o înalţă pe regină la rangul sus-menţionat. Are 
o scurtă ezitare în momentul prinderii decoraţiei la pieptul vice- 
suveranei, având în vedere că decolteul îi ajunge acesteia din 
urmă până sub linia de plutire. Dă să o agațe de breteaua 
îngustă a rochiei și atunci se produce o explozie puternică. 

Asistenţa e cuprinsă de un început de panică. Dar lucrurile se 
lămuresc repede, e vorba de sânul stâng al reginei, care a 
explodat, fiind umplut cu butan. Presiunea lui obișnuită, mi s-a 


12 încă o dată, dacă nu vă place genul ăsta de umor, puteţi să vă duceţi dracului, eu 
vă aștept aici. 

precizat, era de 1,3 în faţă și 1,9 în spate. Beru se apropie de 
mine, cu ochii înotând în lacrimi. 

— Ce frumos e, nu? Toate medaliile astea, îngaimă el. 

Îl dojenesc: 

— Nu trebuie să te lași furat de magia asta ieftină, Grasule. N- 
ai un cult pentru bani, sper? 

— Nu, de ce? 

— O decorație înseamnă o monedă, scumpul meu Beru, Dar o 
monedă care nu poate fi folosită la brutărie. Ea plătește niște 
servicii, sau îi face pe scandalagii să stea liniștiți. Ti-ar putea 
veni ideea să-ţi pui la butonieră un flacon de calmante? 

— Cum vrei tu, mormăie realistul, dar sunt cam mișto 
panglicile astea! 

— Dacă-ţi plac panglicile, cumpără-ţi un ou de ciocolată. 

Nu poate fi convins. Un puști, ca mulți alţii bărbaţi. Gata deja 
să bage strâmbe pentru a avea dreptul să-și coasă la rever doi 
centimetri dintr-un banal șnur de mercerie. Uite-așa îi ţii pe 
oameni! Pe toți îi apucă spre patruzeci de ani, când li se 
rotunjește burticica, când li se accentuează pungile sub felinare, 
când nevasta-și găsește mai puţini amanți și când tinerii le 
solicită sprijin, atunci îi ia foamea de panglici. Ar face orice (și 
fac, de altfel), în schimbul unei medalii oarecare. La-nceput, le 
ajunge și cea mai banală. Dezvirginarea contează. Dar vine și 
pofta. După medalia Camarazilor Alergării 39-40, după Crucea 
de onoare a Abonaţilor telefonici, trag cu ochiul spre Palmele 
mai mult sau mai puţin academice. Asta e calea cea mai ușoară 
spre Legiunea de onoare. Sau mai degrabă era, căci de-acum 
înainte, aceasta a devenit inaccesibilă. Ce lipsă de psihologie! 
Poate provoca prăbușirea unui regim, o iniţiativă ca asta! Dacă 
nu mai poate visa la Legiunea de onoare, cvadragenarul de rând 
va deveni rapid de nestăpânit. Ce-o să mai aștepte atunci de la 
viaţă, ei? Crucea Patronului? Să fim serioși! Trebuie să treacă 
secole pentru a pune o decorație pe rampa ei de lansare! 

Napoleonul, știa el ce face! Cunoștea preţul sângelui, el, care- 
| consuma peste măsură. Și na, că i se-aruncă sistemul la coș. 
Dar de ce nu demolatți Luvrul, turnul Eiffel, palatul Versailles 
dacă tot v-aţi apucat! O să vedeţi voi cum începe să gâfâie 
energia francezilor! Trebuie să ai simţul nepopularităţii împins 
până la sublim, ca să ai îndrăzneala asta, nu? O să fim siliţi, noi 
ăștia, s-o ștergem în Anglia, ca să-ncercăm să punem mina pe 

Jartieră! 

Și-apoi, pericolul în toată chestia asta, e să o ţii rezervată 
militarilor, Legiunea. Nu mai există colonii, niciun colț de lume 
unde să te caftești, și-atunci cum o s-o merite? Va constitui o 
primă pentru re-înrolare sau o recompensă pentru cei care și-au 
păstrat mai bine efectele? Ar fi bine de știut. Uite-așa se 
anemiază Franţa. Într-o zi sunt desfiinţate bordelurile și în alta 
Legiunea de onoare. Zilele astea o să-l retragă pe San-Antonio 
de pe piaţă și cercul va fi închis. În fine, veţi trăi pe lună, fraţii 
mei! Și-o să fiţi la fel de idioţi ca ea! Poate că vă șochez, nu? Ce 
vulgar e San-A ăsta, totuși! Hai, recunoașteți că așa vă ziceți! E 
adevărat. E o autoapărare, grosolănia mea; încerc să reacționez 
împotriva dobitociei voastre, ce vreţi; și dacă aș vrea într-adevăr 
să o contrabalansez, n-aș mai scrie decât cu „c” sau „p” mic și 
puncte-puncte. 

Am luat-o razna, iertaţi-mă. Unde rămăsesem? Oh! știți ce, 
mai bine trecem la un alt capitol, ne mai spălăm puţin 
creierașul. 

CAPITOLUL 13 


Eu, mă știți! lubesc originalitatea. 

Astfel, când doamna Okapis, stăpâna casei și sclava lui San- 
Antonio, declară că ne propune un joc pentru începutul seratei și 
că ne va explica regulile jocului respectiv, mi se pare perfect. Ea 
bate din frumoasele-i palme și un lacheu își face apariţia, 
purtând un coș cu trandafiri metalici. 

— Voi prinde câte-o rozetă la pieptul fiecărui invitat, anunţă 
ea (hotărât lucru, ne aflăm sub semnul bateriei de chiuvetă). 
După care vom stinge toate luminile. Una din rozete, una 
singură, e fluorescentă. Cel care o poartă va trebui să aleagă, 
pe dibuite, o parteneră, sau un partener, dacă e o femeie, în 
întuneric. 

Toţi acești bravi oameni care se murează-n palatele lor, bat 
din palme. Găsesc că e o propunere atrăgătoare. Ideea de a-și 
găsi un partener prin pipăire îi încântă. Întunericul aţâţă 
simţurile, trebuie să recunoaștem. Dacă noaptea n-ar fi existat, 
oamenii s-ar fi obișnuit de mult să umble-n pielea goală. 
Noaptea este izvorul ipocriziei, maica otrăvită a tuturor viciilor. 

Cu o graţie încântătoare, Eczema începe să-și distribuie 
singură trandafirii. Când a terminat, își ridică o mână și luminile 
se sting. lată-ne complet pe întuneric. Un întuneric capabil să 
provoace pierderea a o mie două sute de butoni de jartieră într- 
un mare cinematograf parizian. 

Ochii noștri lipsiţi brusc de lumină clipesc des și sfârșesc prin 
a distinge un mic punct luminos, de mărimea unui licurici. Slaba 
licărire e verzuie. Ea se deplasează cu ezitări prin camera 
imensă. Ghicești că persoana pe care sorții au ales-o umblă cu 
prudenţă pentru a evita ciocnirea de mobilă. Parcurge un metru, 
apoi doi, apoi trei (un autor mai puţin conștiincios ar ajunge 
până la zece kilometri, ca să facă umplutură) și-n sfârșit, se 
oprește. Și-a găsit oare sufletul-frate (sau soră)? Ba bine că nu. 

Acestei persoane, în pofida întunericului, îi cunosc sexul. Căci 
scoate un strigăt. E un bărbat. Strigătul este unul de durere. 
Licărirea de culoarea sulfului coboară încet spre podea. Un 
zgomot de corp care se prăbușește. Licărirea se oprește la 
douăzeci de centimetri de sol. Mamă, ce pasionant e, ce scriu eu 


VP - 97 


acum. Ce mi-ar plăcea să mă citesc! Ce spuneam? Ah, da, 
luminita rămâne nemișcată. Se aude un geamăt. 

Panica pune stăpânire atunci pe adunare. Aidoma lui Goethe 
pe patul de moarte, cineva cere lumină și o obţine. 

Scoatem un „oohh!” înfricoșat. Homer Okapis, alesul licăririi, 
e culcat pe covorul persan, care e de-acum și un covor roșu. 
Prinţul central-vietnamez Fugica Vinepuma l-a salvat involuntar 
decorându-l cu Foamea-n Gât. Să mă explic, căci acela care nu 
vorbește, nu se face înțeles, cum bine observa poetul'?. Cum 
pieptul îi era împodobit, în dreptul inimii, de placa în formă de 
soare a ordinului respectiv, Homer și-a prins rozeta mai sus. Ori, 
această rozetă a servit drept ţintă unui cuţitar ingenios, care, în 
întuneric, a vrut să-l înjunghie pe Okapis-junior. Drept pentru 
care i-a trimis în piept o lamă de douăzeci de centimetri, îngustă 
și mai tăioasă ca un brici. Respectiva lamă l-a străpuns pe 
Homer dintr-o parte într-alta, dar numai în umăr, deasupra 
omoplatului. Tânărul a scăpat mai mult decât cu bine. 

Monarhii adunaţi sunt îngroziţi. Grăsanul este cel care ia 
comanda, cu obișnuita lui prezență de spirit. 

— Spuneţi-i doctorului să-și miște-ncoace hoitul și trusa! 
aruncă el. Fără panică, puştiul n-are decât o-nţepătură de 
țânţar, ca să zic așa. Puțin mercur cromat și mâine o să facă 
culturism! 

În timp ce Majestatea Sa purcede la calmarea rănitului și a 
spiritelor, eu, San-A, fac turul salonului, ca un fluture. Ușile- 
ferestre sunt deschise, dar draperiile sunt trase. Agresorul n-a 
întâmpinat nicio dificultate în a o șterge după atentat. Zău că m- 
aş crede într-o carte de Lacrima Christie. Asasinatul pe întuneric 
ține de romanul poliţist de dinaintea celor două razboaie, 
fraţilor, scuzaţi-mă. Unii vor zice că retrogradez, că petrogradez, 
că bat câmpii! Și totuși, astea sunt faptele, ce mai! 

Chestii din astea, vă daţi seama, nu se pot inventa. Sunt 
obligat să povestesc întocmai ceea ce s-a petrecut, de vreme 
ce-am promis că vă spun tot! 

Doctorul, care trăsese deja pe dreapta, își face apariţia, în 
pijama de mătase mov. Își ţine ceașca de ceai de mușetţel într-o 
mână și trusa de campanie în cealaltă. 


13 Nu vă miraţi că atribui toate citatele astea căcăcioase misteriosului personaj 
denumit, odată pentru totdeauna, „poetul”. El dă girul tuturor porcăriilor și oferă o 
aparenţă de cultură celor ce n-o au! 

— Nu vă atingeţi de mânerul scobitorii, bicoz amprentele! 
recomandă Valorosul. 

— Și cum aţi vrea să-l scot, mă rog? E înfipt până-n prăsele! 
obiectează medicul. 

— Așteptaţi o clipă! 

Grăsanul își scoate din buzunar o batistă care ar băga în boală 
chiar și pe un șobolan mierlit și o aruncă pe mâner. 

— Acum daţi-i drumu’, Doc, dar apucaţi-l de cât mai de jos 
posibil; auziți? Dacă-mi ștergeţi amprentele, o să aveţi de-a face 
cu mine! 

Doctorul are mână ușoară. Apucă delicat cuțitul de lângă 
mâner cu degetul gros și capitalul indexat și trage o dată, scurt. 
Câteva doamne leșină văzând lama însângerată. Dar uneia 
dintre muierile lui Neckezol l-ul, dimpotrivă i se face foame. Ea 
n-a mai halit carne de om de când a venit să-i plictisească un 
misionar ultima dată în satul lor. Ultima ei masă ca lumea a fost 
tocmai misionarul respectiv! Un grăsan, din fericire și diabetic, 
pe deasupra! L-au ciugulit la desert. 

Suntem nevoiţi s-o îndreptăm spre bucătărie, unde i se 
pregătește la repezeală un biftec tartar. 

În vremea aceasta, Homer se lasă pansat de doctor. La câte 
panseuri scoate din el, doctorul ăsta trebuie să fie un mare 
gânditor, zic eu!'?. 

Masculul și femela Okapis sunt consternaţi. Pe invitaţi i-a 
apucat tremuriciul. Regina-mamă Melania, în ciuda bunătăţii ei 
suverane, se face purtătorul de tranca-fleanca al tuturor 
celorlalţi, declarând că începe să fie cam prea de tot. Și că ei n- 
au venit aici ca să joace în Fortul Apașilor, versiunea originală. 

Vor să se întoarcă la tronurile lor, dragii de ei, cât mai 
grabnic. Și-așa sunt cam șubrede, în zilele noastre! Nu e cazul 
ca princiarele carcase să fie expuse pericolelor de tot felul. Au 
obligaţii față de popoarele lor! Ce s-ar întâmpla cu ele dacă 
prețioșii lor regi, prinți și arhiduci ar da ortu’ popii, ai? 

Vă imaginaţi urmările în lume? Revistele în cădere liberă! 
Nicio flamură pe Champs-Elysee! Ultimele calești în cimitirele de 
mașini, de unde sculptorul Cesar le-ar recupera pentru a face 
din ele truse de birou! 

Okapis suspină. Promite să dea un rând de petroliere tuturor 


14 Dacă v-am mai zis-o, faceţi-o cadou micuţului efeminat din apartamentul de 
dedesubt, de Ziua Femeii. 

dacă Majestăţile lor ar fi dispuse să-și amâne plecarea. Să-și 
scurteze șederea, fie, la nevoie, dar nu s-o șteargă la iuțeală ca 
iepurii! Există un nebun pe insulă, e adevărat. Ei bine, vor fi 
luate precauţiile necesare. Pentru început, se vor distribui 
cămăși de zale. 

Strigă! Cere șampanie! Cere muzică! Și orchestra atacă. Tot 
fideli estradei, muzicanţii! Valsul „Titanic”! „Mai aproape de 
tine, Doamne!” Încep să cânte „Marele Fiasco” de Guy Nyon, 
pentru fonograf și magnetofon. Muzică sintetică decupată la 
rece cu foarfecele dintr-un bloc de beton. Asta calmează 
spiritele. 

Unii încep să danseze: adevărații curajoși, nemți, ca din 
întâmplare! Dinspre partea curajului, n-au a se teme de nimeni. 
Politicoși în timp de ocupaţie, curajoși chiar și în timp de pace, 
iată-i cum sunt! Un popor mare! Vorba poetului: dacă soldatul 
francez și soldatul neamţ s-ar uni, s-ar obţine totuși un soldat 
bun. 

Doamna Okapis ne cere s-o scuzăm. Se duce să se intereseze 
de starea fiului ei vitreg. O privesc dispărând și mă grăbesc s-o 
urmez. Dar Gloria mă interceptează pe drum. 

— Unde te duci, Tony darling? 

— Să mă spăl pe mâini, fac eu. 

— Tu, celebrul copoi francez, ţi-ai făcut, cred, o idee despre 
ce s-a întâmplat de fapt! 

— Mai mult decât o idee, dragostea mea cea mare, zilele 
astea o să citești toate amănuntele în „France-Soir”! 

Traversând holul, vocea groasă a Grăsanului, mă oprește: 

— San-A! 

Ține cuțitul de lamă. 

— Stai așa, bătrâne, să ne bunghim la amprente. l-am cerut 
gagicii regelui negru să-mi împrumute pudra ei; cum se 
fardează cu praf de aluminiu, o să ne lămurim imediat! 

Deschide ușa bibliotecii și merge să se-așeze la o masă. 
Merită să-l vezi cum face pe Sherlock, Beru! Smokingul lui alb 
începe să fie mânjit rău de tot. Presară praf pe mânerul cuţitului, 
apoi înhaţă o lupă șlefuită dintr-un diamant de calitatea a doua. 

— Nexam! anunţă el jalnic. Nemernicul și-a luat toate 
precauţiile. 

— Homer a fost înjunghiat de o femeie sau de un servitor, 
conchid eu. 

— De ce? 

— Păi, triplă balegă, pentru că asasinul purta mănuși. 

— Și dacă o fi venit din afară?! 

— Dacă mă gândesc bine, sunt aproape sigur că nu! 

— Ah, da? 

— Camera era cufundată în bezna cea mai neagră. Dacă 
cineva ar fi dat la o parte draperiile, s-ar fi văzut o lumină 
oarecare! 

— Și dacă gorobetele de care zici a intrat pe ușă? 

— Aceeași obiecţie: holul fiind luminat, s-ar fi văzut ceva încă 
și mai bine. Nu, vinovatul e unul dintre cei prezenți, crede-mă! 

— Şi-acum ce facem? 

— Întoarce-te în salon și fii cu ochii-n patru, o să mă întorc! 

Acestea fiind spuse, mă-ndrept spre scară și întreb un servitor 
unde se află camera lui Homer. 

e 

Doctorul îşi încheie operațiunile de astupare a găurilor, cu 
ajutorul unei infirmiere L.M.B. cu văl albastru şi mustață 
(dovada doveditoare că e vorba de o femeie bărbată). 

Eczema stă la căpătâiul fiului ei vitreg, încurajându-l, prin 
voce și mimică, să suporte dureroasa operaţiune. Merită văzută 
cum își joacă rolul de mamă de-a doua, femeia asta tânără și 
frumoasă. Ştie sa-și uite farmecul, eleganța și tinerețea, pentru 
a-și expune inima de aproape-mamă. Ar trebui ca taica Okapis 
să se hotărască să-i facă un plod cât mai repede, căci femeia 
asta are instinctul matern branșat la contorul electric! Nu poate 
fi lăsată cu încărcătura asta toată viața. Are și ea dreptul la 
partea ei de fericire. Biata mielușea! O să-l ai curând, plodul tău, 
frumoaso; mai ales dacă sari des pârleazul, ca adineauri cu San- 
Antonio. 

Îi fac un semn extrem de discret pentru a o invita să mă 
urmeze. Ea se supune și ne întâlnim pe coridor. 

— Să mergem în camera ta, îi fac eu. 

Ea pare intrigată. Odată ajunși în hogeacul ei, se întoarce spre 
mine, cu o privire plină de candoare. 

— Ți-am spus eu că se pregătește o nenorocire! face ea. 

— Și cum nu vine niciodată singură, spun eu, ţine un aconto, 
în așteptarea restului, târâtură! 

Și îi administrez cea mai teribilă scatoalcă pe care a primit-o 


15 Licenţiată în mercurocrom și în bandaje. 

vreodată o doamnă de rangul și condiţia ei. Cele cinci degete 
ale mele își lasă urma în fondul ei de ten. 

Ea deschide gura, privirea se coagulează, genele i se 
umezesc. 

— Și acum, serenada mărturisirilor, bunicuţo, îi fac eu. la 
povestește-mi niţel filmul! 

Ea își strânge buzele, ceea ce înseamnă, în cazul ăsta, ceva 
de genul „Așteaptă tu mult și bine”. 

O înhaţ de umeri și o catapultez într-un fotoliu. 

— Ascultă, fetițo, spun eu. O să fac și eu pe clarvăzătorul. Și 
pun pariu pe colierul tău de diamante, contra unei perechi de 
palme, că-ţi întrec ghicitoarea pe planul prevestirilor. 

Îmi dreg glasul, pentru a-i da acele inflexiuni senzuale care 
mi-au adus premiul întâi la compunere când frecventam școala 
primară. 

— Dacă nu-ţi dai drumul la gură, Eczema, îl chem pe soțul tău 
și îi povestesc totul. 

Ea se hotărăște în sfârșit să ciripească. 

— Care totul? întrebă ea sfruntat. 

lat-o că se ridică și începe să umble cu pași mari prin hogeac. 
Are draci! Un operator de televiziune ar face un plan apropiat cu 
mâinile ei care se-ncleștează spasmodic, pentru a-i arăta 
agitația interioară. 

— Atentatul tău de la terenul de tenis și cel care tocmai a 
avut loc în salon! 

— Atentatul meu! Domnule, ţi-ai pierdut minţile! 

E tare, nu? Se crede la Odeon în anii '30, jucând un rol în actul 
al treilea din „Nu călca pe săpun, că-ţi rupi gâtul pe scară”. 

E năucitor de cinică, frumoasa asta! 

— Nu ţine, Eczema, îi spun eu. Îţi pierzi timpul negând. Ti-am 
văzut cărțile și dacă vreau să te distrug, n-am decât să-i suflu un 
cuvânt bietului tău soţior miliardar, care-i supărat foc. 

Un râs pe care un romancier mediocru l-ar califica drept 
cristalin își ia zborul de pe buzele ei pline (îmi storc stilul din ce 
în ce mai mult, aţi observat?). 

— Zău că ai luat-o razna, dragul meu! 

V-am spus eu că ne aflăm în plin repertoriu al epocii „Fecioara 
și Mama-mare”! 

— N-are rost să negi. Ţi-ai agăţat mănușa de grilajul terenului 
de tenis atunci când ai trimis mingea prin spărtură; eu am găsit 

firele și am și mănușa sfâșiată! Orice expert te-ar înfunda cu 
astfel de probe. 

Ea chicotește. 

— Și mai ce? 

— Astă-seară, găselniţa cu trandafirul fluorescent, era o idee 
destul de bună, într-adevăr. Tu împărţeai rozetele, tu i-ai dat-o 
pe cea luminoasă fiului tău vitreg. Nu-ţi mai rămânea atunci 
decât să-l înjunghii liniștită pe întuneric. Minunată ţintă. Nu 
numai că licărirea îţi indica victima, dar îţi mai arăta și locul care 
trebuia lovit, pentru că, în general, genul ăsta de chestii se 
agaţă-n dreptul inimii! Bravo! Îţi merge mintea, Eczema. 

— Faci niște presupuneri oribile! 

— Ah, da! 

— Îți poruncesc să ieși afară! 

— Dacă plec din camera asta, mă duc glonţ la Okapis și-l pun 
la curent cu situația! 

— Soţul meu? Dar, îl chem chiar acum și după asta mai 
vorbim! 

Se duce la noptieră și apasă pe butonul unei sonerii. 

— Să-i repeţi ceea ce tocmai mi-ai spus, rânjește ea și atunci 
să vedem cum o să reacționeze. 

Îmi compun un mic zâmbet condescendent. Dar, fie vorba- 
ntre noi și ceilalți, nu mă simt mai în largul meu decât un 
termometru aflat în exerciţiul funcţionării! Pe soţi îi cunosc bine, 
vă daţi seama, de când le tot suflu soțiile. Cu cât sunt mai 
încornoraţi, cu atât au mai multă încredere! Chiar dacă te 
găsesc gol, în pat eu doamna, dacă ea susține că ai încercat s-o 
violezi, ei te dau afară în șuturi și-n scandal. Altfel, e mișto 
credulitatea. E reconfortantă: în unele cazuri, îți spui că omul 
nu-i chiar atât de rău, de vreme ce ajunge o privire angelică a 
consoartei sale pentru a-l face să înghită gogoși mari cât coapsa 
mea! De-aici și până la a-l determina pe Okapis să mă încuie-n 
camera mea, în așteptarea ipoteticei reîntoarceri a flotei sale, 
nu e cale prea lungă. 

Aștept un minut și treizeci de secunde, după care sună 
cineva. Eczema deblochează sistemul de deschidere automată. 
Intră doi servitori. Deloc plăpânzi: niște dulapuri! Și unul și 
celălalt sunt cu un cap mai înalți ca mine. Mă prind într-o viteză 
că se-mpute treaba și că japita m-a tras în piept clasa-ntâia. Ea 
le spune ceva în grecește. Nu înțeleg limba, dar nu-i nevoie să 

mă duc să-mi cumpăr metoda Assimil! Am priceput despre ce-i 
vorba. Cei doi zdrahoni se-ndreaptă spre mandea. Ce face-n 
cazul ăsta mult iubitul San-Antonio? Își scoate pușcociul! Numai 
că, iată, mi-am lăsat artileria în cameră, because un pistol de 11 
mm într-un smoking de mătase naturală sare-n ochi ca un preot 
pe schiuri. Atunci, ce face în acest al doilea caz descurcăreţul 
San-Antonio? Înhaţă un scaun de picior și așteaptă să se 
precizeze lucrurile. Adopt această soluţie extremă. 

— la zi, Eczema, zeflemisesc eu, ți s-a deghizat soţul în gorilă, 
mai nou? 

Ea se așază pe pat, apucă o pilă de unghii, cum a văzut că se 
face în super-producţiile hollywoodiene și se preface că n-o 
interesează situaţia. 

Cei doi mardeiași au tehnică. În loc să mă atace frontal, se 
despart. Unul dintre ei descrie un arc de cerc pentru a mă ocoli, 
celălalt rămâne în pragul ușii. Degeaba-ncerc să-i supraveghez 
simultan pe cei doi domni, dat fiind că Felicia a omis să mă 
doteze cu faruri la spate, sunt nevoit să mă dau înapoi, astfel 
încât, să constitui cel de-al treilea vârf al triunghiului format 
împreună cu ei. Scaunul pare ușor în mâna mea. O să i-l trag în 
bot primului la rând, dar n-o să ajungă pentru amândoi. 
Inconvenientul lui Ludovic al XVI-lea! 

Se produce un scurt moment de observare reciprocă. 

— Și-acum? fac eu. Aşteptăm buletinul meteo sau decolăm 
pe-ncredere? 

Dar îmi trece cheful de râs când îl văd pe gagiul din ușă 
scoțând de sub pulpana livrelei o flintă ciudată. Seamănă cu 
claxonul unei mașini de altă dată. Are o țeavă evazată, o pară 
de cauciuc și în plus, un mâner ca o manșă. 

Mă zgâiesc la ea. 

— Dai un recital, Puiule? îl întreb eu. g 

Nu pare să priceapă nobila limbă a lui Molière. li spune două 
vorbe Eczemei și dama iese fără să se uite înapoi. 

Am impresia e groasă, fraţilor! Nu prea-mi dau seama la ce 
folosește pompa lui de spălături stomacale stil Vocea 
Stăpânului, dar am senzaţia că nu m-așteaptă nimic bun. 

Mă-ntorc spre fereastră. Din nefericire, storul metalic e pe 
jumătate lăsat. Pe de altă parte, camera fiind insonorizată, nu- 
mi servește la nimic să guiţ. Poate c-ar trebui să fac uz de scaun 
cât mai e vreme, nu? Ce ziceți? Când lași să treacă clipa C, 

primești în boţ ora H, vere! Ș 

Ridic scaunul. Insul cu trompă întinde mâna. li trag una cu 
nenorocita mea de armă. Fără prea mare speranţă, recunosc. 
Omul are reflexe de cameleon! Fără să-și dezlipească tălpile de 
podea, face o eschivă fulgerătoare. Scaunul meu face ţăndări 
oglinda mesei de toaletă. Bun așa, iată-mă acum procopsit și cu 
șapte ani de ghinion pe deasupra, asta-i culmea! 

Trompetistul nu-și poate reține un zâmbet amuzat, înaintează 
spre mine. Îmi spun, in petto, pentru a nu fi auzit de urechi 
vrăjmașe: „Micul meu San-Antonio, ai mai fost și-n alte dăţi în 
căpăcapatp până-n gât. Totul s-a terminat de fiecare dată în 
avantajul tău. Azi după amiază, de exemplu, situaţia se dovedea 
a fi la fel de dramatică. Așa că lasă-ţi instinctul să vorbească, e 
un orator înnăscut”. 

Plin de simţire, nu? Când mă îmboldesc în felul ăsta, nu pot 
să-mi rezist. Aș obţine orice de la mine cu astfel de argumente. 

Așa că, știi ce fac? ghiciţi! Lipsa voastră de imaginaţie mă 
enervează. Ei bine, mă prefac că vreau să trec peste patul 
Eczemei ca să ajung la ușă. Oponentul meu cu flintă vrea să-mi 
taie calea și face un salt într-o parte. Pe loc, îl plachez la 
picioare, cu o rostogolire formidabilă. Are un noroc nebun, 
jigodia. În loc să se dea cu roţile-n sus, reușește să rămână în 
picioare și să-mi tragă un șut în ceafă. Dumnezeule! jJupânul are 
pedalarea lui Poulidor! Îmi oferă o cale lactee în stare de 
funcționare demnă de admiraţia unui astronom. Văd parchetul 
urcând să-mi facă o vizită și pocnindu-mă zdravăn peste bot. 

Cu stângăcia unei broaște țestoase răsturnate, încerc să mă 
ridic. În acel moment, crâncenul valet îmi bagă pâlnia trompei 
drept în meclă și se-apucă să apese para de cauciuc. Un lichid 
rece îmi stropește faţa. Simt că totul se clatină. Cad din nou lat. 
Aș vrea să mai încerc ceva, dar e imposibil. Treceţi-mă absent și 
întoarceţi pagina! 

CAPITOLUL 14 


Eu, mă știți? 

Nu sunt ușor de neutralizat. Sunt unii care leșină la auzul unui 
simplu „bău!”. Nu e cazul lui San-A. Din clipa-n care m-am prins 
că drăcia care mi se suflă-n nas e un narcotic puternic, fac ce- 
am mai făcut recent, pe fundul apei: mă abţin să respir. 

Mai mult, expir ușurel pentru a alunga vaporii nocivi care mă- 
nconjoară. Nu e decât o amânare, ziceți voi? Se poate. Dar 
trebuie întotdeauna să-ți amâni scadențele la maximum, dacă 
vrei sa ai un beneficiu, căci devalorizarea continuă și timpul 
lucrează în favoarea ta. 

Mi se-nvârte capul. Mă uit la călăul meu și-l văd cu 
douăsprezece picioare, încă unul și sunt amator! Cei doi bărbaţi 
discută în greacă. Apoi tac. Percep un pocnet care amintește de 
explozia unui balon roșu atins de capătul incandescent al unei 
țigări. 

O bufnitură considerabilă. Ditamai greutatea mi se prăvălește 
în spinare și-mi dau seama că e vorba de hoitul unuia dintre 
zdrahoni. Asta mă silește să trag aer în piept, dar cum aerul pe 
care-l am la-ndemână e poluat, mi se taie filmul. 

e 

Nu durează mult. Maximum urs minut. Din norii prin care 
plutesc, aud încă un pocnet și o bufnitură încă și mai puternică... 
In fine, mă smulg din leșin cu o greață monumentală. 

Izbutesc să mă întorc pe-o parte, să deschid ochii... Și ce văd? 
Să vă zic, să nu vă zic... Surprizele, pentru voi ăștia, înseamnă 
orz stricat pe gâște! In fine, îmi e scris probabil să vă trec totul 
cu vederea! 

In cameră se află cineva. Cineva care a intrat prin balcon și 
care s-a strecurat pe sub stor. Cineva care e înarmat cu un 
delicios pistol cu amortizor. Cineva care n-a șovăit să deschidă 
focul și care i-a curăţat pe cercetașii mei ca și cum ar fi ronţăit 
două alune! Cineva ca lumea, ce mai! Și mai ales eficient. 

Cine? Dacă aș fi jigodie, nu v-aș spune! 

Dacă aș fi mercantil, v-aș trimite răspunsul prin poștă, contra 
cost. 

Dacă aș fi neserios, v-aș spune baliverne! 

Dar când ești San-Antonio, cu tot ce reprezintă astat, nu 
trișezi, nu faci rabat, mergi pe drumul drept; joci cinstit și basta! 
Îi spui cititorului că e un tolomac, firește, dar te porți totuși cu el 
ca și cum ar fi aproape inteligent. Reputația înainte de toate. În 
meseria mea, e la fel ca în carmangerie: totul trebuie să fie 
absolut proaspăt! Da, numai reputaţia contează. Și-apoi, la urma 
urmei, la ce mi-ar folosi fițele? Doar nu sunt poponar. Bine mi-ar 
sta să mă fandosesc cu un Colt în mână, nu? Nimeni nu m-ar 
lua-n serios! 

Pardon? Ce spuneaţi? Că durează prea mult până să vă pun la 
curent? Grăbiţilor! O să fiți lămuriţi buștean când o să vă spun 
numele persoanei salvatoare. O tresărire de surpriză, și încă-i 
mult. Pariez că sunt deja niște zgubilitici care au ghicit din 
greșeală. 

Persoana, de vreme ce trebuie să o identific, ce lichidează 
într-o zi cât un Mare Magnific... Dar ce tot îndrug! Na, că fac și 
poezie. Remarcaţi totuși că ce-am spus se potrivește cu situaţia. 
Gloria poate să fie mare pacoste, dacă vrea! Modul în care i-a 
secerat pe cei doi zdrahoni spune multe despre ce-ar fi în stare. 

— Cum te simţi, Tony, scumpule? 

În loc să-i răspundă, Tony se târăște până la chiuveta cea mai 
apropiată ca să-și golească stomacul. Narcoticele improvizate, 
combinate cu marile surprize dau uneori rezultate de acest gen. 

Tot lichidându-mi stocurile supranormative, cuget adânc. Eu, 
mă știți? Sunt capabil să cuget în toate poziţiile și în timpul celor 
mai diverse acțiuni, de la actul sexual până la actul notarial. Mă 
gândesc că acest rodeo al Gloriei e ceva extraordinar. lată o 
mică descreierată care nu se gândește decât cum să se bucure 
de miliardele lui tăticu'. Din două-n două minute trebuie salvată 
din ghearele lupului cel rău și dintr-odată, atunci când mă aflu 
eu într-o situaţie critică, fata apare precum zâna din poveste 
când trebuie schimbat dovleacul în caleașcă, cu o baghetă 
magică ce nu poartă marca Hermes ci mai degrabă Castine- 
Rainette”. 

Mă extrag din chiuvetă. Copila Victis mă aşteaptă, aşezată pe 
pat, cu trofeele vânătorii la picioare. 

— Frumos safari, Gloria, aprob eu. Și bravo pentru intervenție. 
Te joci des de-a loana d'Arc? 


16 Câte-o mică frază ca asta din când în când, îți menţine prestigiul. 

— De fiecare dată când un mare nătărău de poliţai francez se 
lasă prins de gorile ca astea, răspunde ea prompt. 

O întreb, arătând spre domnii decedaţi-fără-să-și-lase-adresa: 

— Ce facem? li băgăm la cutie sau comandăm ferparuri? 

— li lăsăm aici, Tony. Stăpâna lor n-are decât să se descurce. 

Sunt cheaun ca după chef, fraţilor. M-au năucit complet cu 
somniferul lor, grăjdarii micuţei doamne. Clătinându-mă, mă- 
ndrept spre flaconul de elixir al Doctorului Gilbey, din moment 
ce știu unde e pitit și-mi repartizez un număr respectabil de 
centilitri scutiți de vamă. Uf! Așa mai merge, simt cum îmi 
recapăt culoarea din obraji. 

Mă uit la Gloria și, pe cuvântul meu îmi pare aproape 
frumușică în postura de războinică. Nu mai pare deloc 
superficială. Și descreierată. Are privirea tăioasă și bărbia 
voluntară. 

Pe buze îi flutură un zâmbet enigmatic. 

— Pari să cunoști foarte bine locurile, murmură ea. 

Ori mi se năzare, ori fetița asta știe mai mult decât vă 
imaginaţi despre relaţiile mele cu Eczema. 

— Ne spunem totul, sau continuăm să ne prefacem că pe 
copii îi aduce barza? o întreb eu brusc. 

Ea-și privește pistolul ca și cum ar fi vorba de un ruj de buze. 

— Agent O.S.S. 006! anunţă ea. 

— Nu-ţi mai lipsea mult, remarc eu. 

Ea zâmbește și declară: 

— Mi s-a mai zis. 

— Chiar există o adevărată miss Victis? 

— Firește, Tony. Se află într-un sanatoriu și primește în fiecare 
dimineaţă un șoc electric și două chifle la micul dejun. 

— Povestește-mi totul înainte să-ţi cad la picioare, mort de 
curiozitate! 

— Simplu... 

Ca să mă impresioneze, ea-și rotește pistolul pe deget, așa 
cum n-a izbutit niciodată s-o facă bietul Gary! 

— Nu-i rău, apreciez eu, pe când un spectacol la Olympia? 

Totuși, ce cochete sunt femeile! 

— Într-o dimineaţă, la Departamentul de Stat a sosit o 
scrisoare anonimă, continuă Gloria. Conţinea urmatorul sfat: 
„Statele Unite trebuie să împiedice cu orice preţ reuniunea din 
Kukubau, altfel, consecinţele vor fi cumplite”. 

— Asta-i tot? 

— Practic, da. 

— Și Departamentul de Stat a făcut pe el? Credeam că 
americanii sunt mai calmi. 

— Un amănunt le-a atras atenţia, Tony. 

— Care? 

— Scrisoarea era anonimă, dar fusese redactată pe o hârtie 
care purta antetul ambasadei americane din Quito (Ecuador). 
Ancheta făcută acolo n-a dat niciun rezultat. Pentru orice 
eventualitate, a fost prevenit Okapis. Asta l-a alarmat, numai că 
totul fusese deja aranjat! Atunci mi s-a dat mie pe mână 
afacerea, my dear. 

— Armatorul e la curent? 

— Firește. Chiar el s-a înţeles cu bătrânul Victis ca eu să trec 
drept fiica lui pentru această ocazie. Victis a fost foarte încântat 
să poată arăta lumii o moștenitoare prezentabilă. Să n-ai decât 
o fată și să fii nevoit s-o ţii închisă, în secret, într-o cameră 
capitonată, e cumplit. Apropo: se pare că-i semăn, adevăratei 
Gloria. 

— Magnific! Numai în State poţi să vezi așa ceva. Și San- 
Antonio, dacă nu sunt indiscret, ce caută-n toată tărășenia asta? 

Ea mă măsoară de sus în jos, apoi de jos în sus. 

— A fost ideea lui Okapis. Un capriciu de miliardar! 

— Îți baţi joc de mine? 

— Nu. Omul te admiră grozav de când ai rezolvat încurcăturile 
unui compatriot do-ai lui, armatorul Sulakis:8. 

— Extraordinar! Și? 

— Își punea toate speranţele în tine; am impresia că n-are 
deloc încredere într-o femeie agent secret. A aflat că ești în 
concediu și m-a însărcinat să te contactez. 

— Agenţii americani fac pe plasatorii, mai nou? 

— Trebuie să-ți spun că, în afacerea asta, care nu se bazează 
pe nimic concret, aveam mână liberă. Pentru mine era un fel de 
concediu... Toate cheltuielile plătite! Și-ncă gras! Și apoi, 
auzisem și eu de tine. În consecinţă, am jucat micul teatru pe 
care-l știi! 

— Bravo! Într-una din zilele astea, ar trebui să ceri un rol de la 
M.G.M., l-ai obţine cu siguranţă. Dar atunci, atacurile cărora le-ai 
căzut victimă? 

— Cu excepţia celui de la bordul iahtului, erau niște înscenări! 

— Inclusiv cel de pe Coasta de Azur? 

Pufnește în râs. 

— Mai ales cel de pe Coasta de Azur! Teatru, Tony, Inclusiv 
salvatoarea apariţie a camionagiului! 

Cred că mi-a căzut faţa, căci ea se neliniștește; 

— Ai o expresie cam ciudată! 

— Gloria, murmur eu, cred că niciodată-n viața mea n-am 
avut așa un chef să trag o mamă de bătaie unei femei! 

— incearcă, murmură ea cu o voce răgușită; venind din 
partea ta poate să nu fie chiar foarte neplăcut! Mă dau în vânt 
după senzaţii tari, Tony, asta explică de ce-am ales o meserie 
periculoasă. 

Abandonez ideea pentru a mă consacra momentului prezent. 

— Unde ai ajuns cu ancheta, scumpă colegă și totodată 
logodnică? 

— La episodul din seara asta. Te-am observat, supravegheat, 
urmărit. Așa am reușit adineauri să aud totul. Sunt convinsă că 
Okapis ar fi făcut mai bine să se-nsoare a doua oară cu o cobră, 
ar fi fost mai în siguranţă decât cu frumoasa Eczema. Ştiai că 
insula e complet izolată de restul lumii? 

— Mi-a spus Okapis. 

— Nu prea-mi dau seama ce rol joacă nevastă-sa. La ce i-o fi 
folosit să izoleze insula? 

— Ce-ar fi s-o întrebăm chiar pe ea, Gloria? 

Fata se ridică, netezindu-și fusta. 

— Sărută-mă, Tony, oftează ea, întotdeauna m-a excitat 
frenezia acţiunii. 

— N-am obiceiul să mă coţăi în cimitire, i-o tai eu scurt, 
pășind peste cele două cadavre. 

— Ești mai puţin senzual decât mine! îmi reproșează dulcea 
mea consoră. 

Ridic din umeri. 

— Nu mai puţin senzual, inimioara mea: mai puţin complicat. 
Pot să te întreb ceva? 

— Dă-i drumul. 

— Nu ești cumva la fel de ţăcănită ca cealaltă Gloria, din 
întâmplare, fără să pari? 

Amuzant e că asta o distrează! 

CAPITOLUL 15 


Eu, mă știți? 

Când am o mare surpriză, încerc întotdeauna să trag niște 
concluzii. 

In acest caz, cele pe care le extrag din evenimente sunt 
destul de contradictorii. Pe de-o parte, avem deci niște indivizi 
care vor să-l împiedice pe profesorul E. Prubette să vină în 
Kukubau și care fac tot posibilul să-l convingă. Pe de altă parte 
(a Atlanticului), alte persoane, la fel de oculte, trimit o scrisoare 
Departamentului de Stat pentru a anunţa că se împute treaba. 
Pe o a treia parte, în sfârșit, o avem pe doamna Sare-la-Slip 
Okapis, care azvârle romantic mingi de tenis explozive, înfige 
cuțite (sau pune să fie înfipte, ceea ce duce la același rezultat) 
în pieptul fiului ei vitreg și ordonă gărzii ei personale trimiterea 
scumpului San-Antonio pe lumea cealaltă. Pentru a încununa 
totul, vapoarele și avioanele dispar, iar noi rămânem fără 
legătură radio pe insulă. Pentru orice fel de corespondenţă, 
sunteți rugat să vă trimiteţi mesajele printr-o sticlă în mare! 
Mareea se va-nsărcina să le distribuie (de două ori pe zi, ca în 
marile aglomerări urbane!). Există oare legături între forțele 
diferite enunțate mai sus? Cuferele scufundate, de exemplu, 
care erau cât pe-aci să mă coste viața, sunt cumva ale Eczemei? 
Indivizii cu harpoane acționau la porunca ei? Toate astea vor 
trebui clarificate, iepurașilor! Nu poţi să-ţi foloseşti materia 
cenușie în gol; e ca onanismul, sfârșești prin a ajunge constipat. 

Gloria, alias O.S.S. 006, mă anunţă că o să-și lase pușcociul în 
cameră, Coltul fiind practic imposibil de asortat la o rochie de 
seară. 

— Incredințează-mi-l mie pe micul tovarăș de vremuri grele, îi 
spun eu. Mai poate fi încă util. N-ai consumat decât două 
gloanțe și el conţine opt, dacă cunoștințele mele de armurărie 
sunt corecte. 

Ea mi-l întinde fără să clipească. 

— Auzi, minunato, e un mic detaliu care mă frământă. Când i- 
am curăţat pe derbedeii care te răpiseră în largul coastei 
ecuadoriene, mi-ai spus că erau aceiași indivizi ca pe Coasta de 
Azur, ce rost avea minciuna asta? 

Ea zâmbește pieziș. 

— Pentru că te credeam un politai mai bun, mister San- 
Antonio, și pentru că voiam să-ţi risipesc bănuielile, în caz că le- 
ai fi avut. 

Roșeața umilinței mă transformă în cardinal. 

— Adică? 

— După falsa mea răpire, poliţia din Nisa te-a anunţat că 
mașina așa-zișilor gangsteri a fost găsită la locul agresiunii, adu- 
ți aminte! 

Tresar. 

— OK, păpușă, am fost ultimul dobitoc. Atentatul petrecându- 
se noaptea, pe un drum puţin umblat din vârful muntelui, chiar 
că n-aveau cum să plece pe jos. 

— Ah! Ştiam eu că ești băiat deștept! ironizează O.S.S. 006. 

Îmi continui raţionamentul, pentru a-i dovedi că nu mi s-au 
constipat celulele: 

— Pe de altă parte, cum ei mă urmăreau și nu puteau să 
prevadă unde mă duc, de vreme ce nici eu nu știam, n-ar fi avut 
cum să-și pregătească o mașină de rezervă. Rezultă că i-a luat 
camionagiul cu el. Din moment ce era complicele lor, de ce-ar 
mai fi intervenit, făcând acţiunea să eșueze, dacă nu din cauză 
că totul a fost premeditat cu mare grijă? 

— Ei, bravo, Tony! Are dreptate Okapis; ești un tip de-a 
dreptul remarcabil, dacă ești un pic împins de la spate. 

Ne aflăm la ușa marelui salon, unde, de bine de rău, balul e la 
apogeu. 

— Ar fi fost mult mai simplu să dai cărțile pe faţă cu mine, 
decât să faci tot circul ăsta! 

Ea clătină din cap. 

— Ce puţin te cunoști, San-Antonio. Dacă nu te-aș fi incitat cu 
tot circul de care vorbești, n-ai fi acceptat niciodată propunerea 
lui Okapis. 

— Și de ce, mă rog? N-am nimic împotriva călătoriilor, dacă 
vrei să știi! 

— Nu, dar ești prea orgolios ca să accepţi să te asociezi cu o 
femeie: am avut tot timpul să-mi dau seama! 

Îmi depune pe buze o sărutare tristă. 

— Logodnicul meu! face ea. 

— Și totuși, ai avut mare noroc că eram pe vapor! 

— Și tu, că eram eu aici! Suntem chit, nu? 


VP - 112 


— Așa s-ar zice. Ai idee cine erau indivizii cu răpirea 
autentică, miss Sherlock? 

Ea devine serioasă, foarte serioasă. 

Cum un servitor își face apariţia, purtând o tavă plină de cupe 
de șampanie, ea coboară vocea pentru a-mi spune: 

— Mai mult ca sigur că Okapis a comis o indiscreţie în ceea ce 
mă privește. Se încearcă lichidarea mea înainte să se 
declanșeze totul. 

Clatin din cap. 

— Pentru a te lichida, era de-ajuns să te arunce cineva peste 
bord cu un cuţit înfipt în beregată, drăguţo! Dacă indivizii aceia 
voiau să te răpească, înseamnă că aveau altceva în minte! 

Ea nu răspunde nimic și intră-n salon. 

Înainte să se declanșeze totul! 

De ce oare-mi răsună în urechi fraza asta a Gloriei? 

Orchestra e pe cale să interpreteze un vals lent pentru 
linoleum intitulat „Gura ta e un colier pentru mine”. S-au format 
câteva cupluri. Regele Falik se-nvârte împreună cu vice-regina 
Teniei, iar generalul Von Mosch încearcă rezistența piciorului 
său articulat, valsând-o pe Antigona. Imi pare cam palidă, 
sărăcuța. Chestia care i s-a întâmplat frățânelui ei i-a coborât 
rău moralul. Zărindu-mă, ea-mi aruncă o privire grăitoare. 
Frumoșii ei ochi limpezi îmi spun „În tine-mi pun speranța că mă 
vei elibera, mândru cavaler”. Dar mândrul cavaler (în acest caz, 
San-Antonio: mulţumesc, pun să mi se livreze lăzi de elogii 
direct din fabrică) are altă treabă acum. O caută din priviri pe 
Eczema cea perfidă. Aceasta din urmă nu dansează, ci poartă o 
conversaţie între patru ochi cu arhiducele Franz-Josef de 
Kronenburg, care-i aruncă ocheade catifelate, stil „Intr-una din 
zilele astea, ar trebui să facem o escapadă la Sarajevo”. 

Mă îndrept spre ei. Dama nu mă vede, căci stă cu spatele la 
mine. 

— Ce faci, amice, cauţi un suflet cald? 

Beru! 

O ţine-ntre labe pe Caramba, care, cu coama-n vânt și într-o 
revărsare de paiete, face pe Manon. 

Îi fac discret cu ochiul Grasului. El îmi face semn să mă 
apropii. 

— Ai văzut ce bucăţică bună mi-am tras, face el în faţa damei. 

— E un amor, amorirr! gângurește meseriașa si-ului bemol. 

— E in the limbă for me! îmi șoptește Namila lingându-și 
buzele. 

S-a exprimat în limba lui Shakespeare, după cum ați 
remarcat, ca să nu fie înțeles de damă. Intr-adevăr, Caramba, 
care vorbește fluent engleza, n-a priceput nimic. 

— Ne-am întâlnit la bufet, ea și cu mine, explică Bérurier. Am 
ciocnit un pahar, ne-am plăcut din ce în ce și m-am aventurat s- 
o invit la o ţopăială. Nu că aș fi vreun Serge Lifar, dar la vals, nu 
pot să rezist. De cum începe muzichia în trei timpi, îmi 
fredonează automat picioarele. 

Ce mai, nebunie totală, vă zic! 

— Doamna e 'taliancă, după cum știi, continuă el, înseamnă 
că are temperament. Suntem făcuţi să ne-nţelegem. 

Îi las deci să „se-nţeleagă” și mă apropii de Eczema. 

— Vreţi să-mi acordaţi acest dans, doamnă? 

Ea se întoarce și zâmbetul deja schiţat îi dispare. Doamna 
Okapis rămâne puţin trăsnită. Mintea i-o ia razna. Mă vede aici, 
în fața ei, teafăr și nevătămat, atunci când mă credea deja 
aruncat la gunoi. E un șoc pentru ea, s-o înțelegem, sărăcuţa! 

— Dar vă rog, scumpă doamnă, mormăie arhiducele printre 
dinți, jignit. 

lată-mă cu braţele deschise și cu Eczema între ele. Valsăm. 
Precum muștarul, momentul nu e lipsit de picanterie! 

Bine-nțeles, exploatez la sânge situaţia, trecând sub tăcere 
intervenţia scumpei mele logoanice. 

— Data viitoare când îmi mai trimiţi pe cap escadronul morții, 
frumoasa mea, îngrijește-te să fie doisprezece, pentru o mai 
bună echilibrare a forțelor. 

Ea nu-mi răspunde. Își folosește toată energia pentru a-și 
menţine zâmbetul. Dar îi simt ghearele de pisică sălbatică cum 
se înfig prin mătasea smokingului meu. 

— Nu-l deșira, m-a costat douăzeci de mii, îi ciripesc eu la 
ureche, și e greu de găsit un atelier de remaiaj, în zilele noastre! 

Facem turul salonului, temporar contopiţi în dans, precum am 
fost și în dragoste (Nu mă exprim prea rău, nu? Apropo, pe când 
premiul Goncourt?). 

— Trebuie să-ţi comunic ceva, scumpă Eczema: în acest 
moment, în camera ta se află două cadavre. După părerea mea, 
e o dezordine prea mare ca Okapis să te creadă dacă-i spui că 
domnii ăștia au murit de scarlatină. 

— Ei și? bravează ea. 

— Și dacă nu-mi răspunzi la întrebări, drăguţo, o să provoc pe 
loc marea scenă de familie. 

— Și ce-ai vrea să știi? 

Are ceva sânge rece, dama asta. Plus curaj și stăpânire de 
sine, tot ce-i trebuie. 

— Ce conţineau cuferele scufundate; nu știu de ce, dar mă 
frământă problema! 

— Nu sunt la curent! 

— Dacă o iei așa, simt că relaţiile noastre se vor strica într-o 
viteză, puiule. 

Ea face ochii mari. 

— Îţi repet că habar n-am ce-i cu cuferele de care vorbești. 

Valsul se sfârșește; cum ne aflăm în apropierea bufetului, 
hotărăsc să beau ceva rece. Îi ofer și Eczemei, care refuză. 

— Rău faci, ar trebui să te simţi ca acasă; mi se pare mie, sau 
ești puţin crispată? 

Mâna lui B&ru mi se prăvălește pe umăr. 

— Ţi-ai găsit și tu perechea? remarcă el. 

— Nici nu știi ce bine zici, Grasule. (Cobor vocea și adaug, 
arătând spre Caramba) Mai ales, nu adormi pe soprana ta de 
mare tonaj, trebuie să rămâi vigilent, Grasule, pot să se 
întâmple niște lucruri. 

— lar? 

— Da, cum zicea Damian, ne așteaptă o zi grea! 

Beru dă din cap. 

— Găsesc că începe să fie cam prea de tot, dacă te gândești 
că am venit de-abia azi dimineață! 

Mă-nghiontește, brusc: 

— Fii atent, zâna ta s-ar părea că face pași. 

Efectiv, profitând de scurta mea convorbire cu Beru, Eczema 
a dat ocol bufetului, îndreptându-se spre o ușă-fereastră. Mă 
grăbesc s-o ajung din urmă pe terasă. 

— Hello, scumpo! fac eu, vrei să iei trenul? 

Ea se întoarce spre mine. Apoi, brusc, o ia la fugă. Are viteză, 
dar ca să poţi scăpa de un tip care aleargă suta de metri în 
unsprezece secunde cu o valiză plină de bolovani în spinare, 
trebuie să-ţi fi masat mai întâi picioarele cu ulei de leopard. O 
înhaţ pe frumoasa mea fugară de vălul ei care flutura în vânt. 

— Vino să-ţi dau păpica, baby! 

Cu un gest scurt, ea-și smulge vălul, după care încalecă 
balustrada și se-aruncă în gol. Vă dați seama! Să-mi facă mie 
una ca asta! Rămân ca un bou cu bucata de pânză transparentă 
în mână. De jos se aude un zgomot plat și înfundat. Pe partea 
asta, terasa se întinde deasupra unor stânci înalte de cel puţin 
douăzeci de metri. 

Mă aplec și lumina lunii îmi îngăduie să zăresc forma de 
culoare deschisă pe fundul râpei. 

Ascultând doar de curajul meu, încalec, la rându-mi, 
balustrada și caut un loc nu foarte abrupt pe unde să cobor 
panta până la femeia nemișcată. Imi trebuie cinci minute bune 
ca să reușesc. Ea mai respiră încă, dar nu-i nevoie să fii 
absolvent de medicină ca să te prinzi că nu mai are mult. 

Aplecându-mă deasupra ei, observ că privirea i-a mai păstrat 
încă o umbră de luciditate. 

— Eczema, șoptesc eu, mă auzi? 

Ea bolborosește ceva. Imi apropii urechea de buzele ei. 

— Ce spui? 

— Caraliu împuţit! 

Numai o muiere poate avea curajul să lanseze o insultă 
dându-și sufletul. 

Imi face milă. E jucătoarea care a mizat totul pe-o carte și a 
pierdut. 

— De ce-ai vrut să mă ucizi, azi dimineaţă? 

— Nu pe tine; pe Antigona... 

— Şi-n seara asta, pe Homer? 

— Da. 

— Voiai totul numai pentru tine, nu? apoi ar fi fost rândul lui 
Okapis? 

— Da. 

Imi şterg fruntea cu batista. Mă trec nădușelile. 

— Mă duc să chem ajutoare, îi spun eu fără vlagă. 

— Nu! 

Vocea îi e infinit de slabă și totuși mai trădează încă o voinţă 
îndârjită. 

Își permite luxul să adauge: 

— Nu mai ajută la nimic. 

Ochii i se dau peste cap. 

— Eczema! fac eu, tu ai izolat insula? 

Nu-mi răspunde. Îi iau mina și o strâng între ale mele. Cineva 

care o mierlește are dreptul la puţină atenţie, nu? E greu de 
înghiţit hapul ăsta. 

— Tu ai izolat insula, Eczema? 

S-ar putea să mă-nșel, dar aș jura că a spus „nu”. 

— Cuferele, scufundătorii, au vreo legătură cu tine! 

— Nu. 

Al doilea „nu” e clar formulat. 

— Eczema, ascultă-mă, trebuie neapărat să-mi spui... 

Dar la ce bun să pui întrebări unei moarte? 

Eczema a murit! 

li închid ochii, așa cum se cuvine. 

Cred că are dreptate Beru: începe să devină cam prea de tot, 
dacă ne gândim că am sosit de-abia azi dimineaţă. Ce 
concentraţie, nu? Sunt un autor dens. 

CAPITOLUL 16 


Eu, mă știți? 

Sunt omul hotărârilor rapide. În loc să dau alarma, îmi spun că 
e mai bine să trec sub tăcere accidentul (dacă așa ceva se 
poate numi accident) și să aștern deasupra vălul uitării. Apropo 
de văl, în clipa în care ajung înapoi pe terasă, arunc vălul peste 
balustradă. După care, îmi scutur smokingul de praf. 

— Ar trebui să-ţi îndrepţi și cravata, darling, face, din umbră, 
vocea agentului O.S.S. 006 (fata care mai avea o cifră și era 
celebră). 

Asta da înger păzitor! Puștoaica asta e pe cale să devină miss 
lipitoare! Curând n-am să mai pot să-l duc pe Marcu să plângă, 
fără ca ea să mă vadă. 

— Ai văzut totul, Gloria? 

— Totul. A fost o scenă foarte reușită. Destul de neașteptată, 
trebuie să recunosc. 

— A fost o jucătoare pătimașă, fac eu. 

Imaginea baccarescă a Eczemei nu-mi iese din frumosul meu 
cap. 

— Cu siguranţă, admite colega și nu mai puţin logodnica și nu 
mai puţin prietena mea. 

— Am impresia că ați avut o ultimă discuţie, voi doi? 

— Ți-e teamă că-ţi ascund ceva, miss Poliţie? 

— Cu bărbaţii, nu se știe niciodată, glumește ea. Nu știu să 
mintă, dar singura minciună pe care o practică cu succes e 
minciunea prin omisiune. Ce ţi-a spus? 

Ultima parte a frazei a fost rostită cu o voce aspră ca un 
lătrat!?. 

— A recunoscut că intenţionase să-i asasineze pe copiii 
Okapis. Presupun că armatorul nostru și-a prevăzut câteva 
dispoziţii testamentare care să garanteze integralitatea 
moștenirii de către cei doi plozi. Ceea ce n-o aranja deloc pe 
Eczema, care se și vedea supraviețuind de la o zi la alta, după 
moartea bătrânului ei soț. 

— De ce-a ales tocmai perioada asta de recepții pentru a o 


19 în perioada când eram campionul Franţei la amatori de pleonasme de toate 
categoriile, aș fi scris „lătrat de câine”. 

face? 

Imi sărut condescendent colega. 

— Tocmai pentru că era momentul ideal, scumpa mea. 
Prezenţa musafirilor regali îi garanta o anchetă sumară. Nu ti-i 
poți închipui pe gaborii ecuadorieni luându-i la tăbăceală pe 
regina-mamă a Brabantului și pe arhiducele Kronenburg de Lux! 
S-ar fi tras concluzia că au fost niște atentate anarhiste. Mi se 
pare că creierașul tău de femeie se sufocă, nu? 

Ea zâmbește. 

— lar tu, isteţule, o iei prin bălării când îţi închipui că femeia 
asta arunca ea însăși mingi de tenis explozive și-și înjunghia fiul 
vitreg, atunci când avea mardeiași la dispoziţie! 

Trebuie să admit că riposta mă cam ia pe nepregătite. 

— Să înscriem acest semn de întrebare în marginea raportului 
nostru, concluzionez eu, o să ne lămurim și cu asta. În orice caz, 
ea mi-a afirmat un lucru și sunt dispus s-o cred: n-avea nimic 
de-a face cu dispariţia vapoarelor și avioanelor și nici cu 
scufundarea sau pescuirea faimoaselor cufere. Mergem să 
dansăm? 

Ne întoarcem în salon. De această dată, muzicanții 
interpretează un blues mai languros decât un apus de soare pe 
calendarul Poștei, Telegrafului și Telefoanelor. E intitulat „Nu 
mai mișca, mă obosește”. Asta nu se dansează, se masează. 

Bérurier e tot în transă, împreună cu Caramba lui. Frumoasă 
pereche. Zărindu-mă, vine spre mine, boncăluind în continuare, 
ceea ce reprezintă modul lui de a dansa. 

— M-ai văzut cum bluzez, Bătrâne? face el, radios. Ea m-a 
învăţat! 

— Bravo, te descurci, Grasule. 

— Și să vezi ce-o să mă mai descurc mai încolo, San-A, având 
în vedere că vă coc la toţi o surpriză de-ţi stă mintea-n loc și că 
atunci când o să-i povestești lui Pinaud, o să trebuiască să te juri 
pe ce-ai mai sfânt ca să te creadă. 

După aceste cuvinte sibiline - și care mă cam neliniștesc - 
iată-l că pleacă din nou împreună cu tonomatul femelă. 

— In definitiv, această roya/-party e un congres al caraliilor, 
murmură Gloria. 

— Aproape! 

Mica Antigona e acum în braţele profesorului E. Prubette, care 
dansează ca o cizmă. 

Face pași mici pe loc, ridicându-și crăcii foarte sus, ca un om 
care traversează o piață de legume înainte de-a fi fost măturată, 
încălțat cu pantofi albi. 

Ea îmi adresează o mimică în formă de S.O.S. peste umărul 
savantului. Îi răspund cu o promisiune mută. Biata copilă! De ce 
primejdie a scăpat, cu maștera care voia neapărat s-o lichideze! 

„Da, fetiţă, gândesc eu, o să te dansez. Și dacă n-ai nimic 
împotriva unei plimbări sub clar de lună, sunt gata să ţi-l joc pe 
Werther fără onorariu”. 

Când se sfârșește b/ues-ul, îi dau drumul Gloriei. 

— Dacă-mi permiţi, scumpa mea logodnică, mă duc să joc 
orfana! 

— Știu că te atrage, murmură falsa miss Victis. Și mai știu, de 
asemenea, că atracţia e reciprocă. Felicitări, dragul meu Tony. 
Ea e o moștenitoare veritabilă; cu zestrea ei, veți putea 
cumpăra Prefectura Poliţiei ca s-o transformați în parking! 

Cu aceste cuvinte, mă lasă liber, dar am bănuiala că e doar 
provizoriu și că va continua să mă pândească. E miss Gaura- 
cheii, femela asta! 

Și totuși, cu aerul meu nobil și dezinvolt care-mi câștigă 
spontan afecțiunea doamnelor, mă năpustesc spre Antigona. 
Bătrânul E. Prubette respiră mai greu decât o oală norvegiană în 
care fierbe înăbușit un rasol (de unde naiba scot eu metaforele 
astea, stau și mă-ntreb!). 

— Odihniţi-vă, domnule profesor, îi spun eu, căci altfel cutia 
dumneavoastră cu emfizeme riscă să vă perturbe rezervorul de 
astmă. 

Și îi suflu partenera în doi timpi și trei mișcări. 

— În sfârșit! oftează ea. 

Ce plăcută e, mica ei exclamaţie! Orchestra a abandonat 
blues-ul pentru o samba care face ravagii în acest moment în 
toate cafenelele. Sambă care se intitulează „Sambă dată-n 
stambă”. Începe cu La la, la la, la la, și se termină cu La la, la la, 
tra la la, ceea ce mi se pare a fi extrem de îndrăzneţ. 

— Dulce Antigonă, îi modulez eu, vorbește-mi despre mama 
ta vitregă... 

Ea se oprește o clipă. Surpriza i se citește pe faţă, ca titlul 
unui film pe frontispiciul Colosseumului. 

— Ce întrebare ciudată! murmură scumpa copilă. 

— Am impresia că n-o iubești deloc, fac eu, exact? 

— Într-adevăr, recunoaște sincera copilă, dar cred că toate 
fetele ale căror taţi se căsătoresc a doua oară cu femei ce le-ar 
putea fi fiice, trebuie să simtă aceeași repulsie, nu-i așa? 

— Atentatul împotriva fratelui tău, adineauri, nu te-a pus pe 
gânduri? 

Ea-și ferește privirea și apoi izbucnește. 

— Ba da! O cred în stare de orice. Dar cum să-l previn pe 
tata? E nebun după ea. Cum îi era frică să vină aici, i-a angajat 
până și o gardă de corp ca s-o apere la nevoie. 

De dată asta, e rândul fiului unic și preferat al Feliciei să se 
oprească din dansat. 

— Gardă de corp! exclam eu. 

Doamne Sfinte, dar asta era! Vorba inspectorului Bourrel, 
pentru a da de-nțeles telespectatorilor că programul se apropie 
de sfârșit și că li se va da soluția. 

Adineauri, Eczema și-a chemat oamenii, făcându-i să creadă 
că o atacam. Ah! bieţii de ei! 

— Vorbesc franceza? 

— Cine? 

— Cei din garda de corp? 

Antigona râde. 

— A, nu, sunt kurzi. 

De-abia aştept să-i spun Gloriei vestea. Ce faţă o să facă, 
când o să afle că a omorât doi cetățeni cinstiţi. 

Continuăm să sambăm. N-am mai văzut așa o serată! E plin 
de monarhi. Ne fandosim, ne facem fiţe și plecăciuni. Dansăm. 
Și-ntre două dansuri, ne uităm cum moare cineva. Ce balamuc! 
Ce stil antic! Roma Cezarilor, a familiei Borgia! 

— Am putea să ne vedem, în Franţa? mă întreabă Antigona. 

— Cu mare bucurie, fetiţă. 

Cum trecem prin spatele unei coloane, profit de ocazie ca să-i 
aplic un sărut express. Ea se înroșește, dar îl acceptă fără 
mofturi. Fată bună. Cu tot mălaiul ei monstruos, e simpatică. 

Toate au un sfârșit, chiar și sambele. A noastră se încheie cu 
la ta, tra la la, cum vă ziceam mai devreme. 

Gorobeţii din orchestră dau să reînceapă, dar se produce un 
incident berurian. Grasul se postează în mijlocul salonului, 
bătând din palme ca să atragă atenţia. O capătă, plus, ca 
supliment, îngrijorarea lui San-A. 

— Regilor, reginelor, sub-reginelor, prinților, președinților, 

începe el. Ca să dăm o variaţie programului și cu îngăduinţa lui 
moș E. Prubette care-mi face semne de parcă ar fi într-o staţie 
de autobuz facultativă, o să vă anunţ o veste. Coana Caramba 
aici de faţă, căreia i-am zis că am o voce de bariton-bas- 
subtitrată destul de frumoasă, vrea să vă tragem un duo în 
comun, ea și cu mine. Dintr-o pură întâmplare, ea cunoaște 
cântecul meu, „Cartoforii”. Îl știe în italiană, dar n-are a face, 
ținând cont că notele muzicale sunt ca gaura în pușculiţă: o 
chestie internaţională. Dacă n-aveţi nimic împotrivă, vă ciripim 
asta la repezeală. Vă cer să reluaţi refrenul toţi în cor. Dacă nu 
știți cuvintele, faceţi naninana, bine? 

Puțin-surprinși, dar dornici de distracţie, invitaţii aprobă. Taica 
Okapis ne asigură chiar că e o idee grozavă. Poruncește să fie 
adus pianul în mijlocul camerei. Văduv fără s-o știe, sărăcuţțul! Il 
văd cum își caută nevasta din priviri. Crede, probabil, că s-a 
întors la căpătâiul lui Homer. Când vor fi descoperiţi scumpii 
noștri răposaţi, atunci să vedeţi fierbere, fraţilor! O să fie nevoie 
de un serviciu de ordine ca să stăvilești panica. Și când princiarii 
musafiri vor afla că insula și-a pierdut contactul cu lumea, cred 
că va trebui să le dăm cu amoniac pe la nas, dacă vrem să-și 
țină firea. Dar momentan, totul e aproape normal. 

Servitorii ridică capacul pianului, pentru a evita încingerea 
motorului. Un altul îi freacă dinţii cu Colgate și încă unul îi 
lustruiește pedala cu piele de zombi. Gata, e pregătit. 

La fel ca și după-masă, la pian trece regina-mamă Melania. Nu 
știe „Cartoforii”, n-are partitura la dispoziţie, dar Caramba îi 
explică: n-are de apăsat decât pe clapele 24, 6 bis, 14, 11, 29, 
2, 8, bis, 12, 44, 39, 17, 48 și 30, pentru a reconstitui 
acompaniamentul. Cum regina Melania e inteligentă (îi lipseau 
numai 40 de puncte ca să-și ia bacalaureatul, în 1881, pentru că 
nu putuse să-și înveţe tabla înmulțirii, fiind supusă operaţiei de 
extirpare a rotulei, ca toate prințesele de viță), cum e 
inteligentă, spuneam, pricepe repede. 

lată, deci, duo-ul Caramba-Berurier. Omenirea se împarte, de- 
acum înainte, în două grupe de indivizi, fraţilor: cei care au 
asistat la asta și ceilalţi. Vă compătimesc că aparţineți celorlalți! 

Caramba e cea care începe. 

Si dacă e de filat, să filăm! atacă divina divă. 

Tremolează: 

Să filăm! Să filăm! Să filă-ă-ăm! Aici Beru își alătură valizele: 

A-ă-ăm! râgâie el. 

Face ca o baie care se golește într-un hotel vetust. 

Incep să se audă râsete. Dar Grăsanul nu le aude. Cu ochii- 
nchiși, frământând mâna Carambei într-a lui, se strofoacă, își 
chinuie glota, își întoarce pe dos esofagul, își rupe coardele 
vocale, își vomită omușorul, se întinde ca un arc, se-nvinețește, 
îi ies ochii din cap, îi sar trei nasturi la prohab, ghiorțăie, face să 
plesnească un geam, îi sparge un timpan lui Salvador Lefter 
(care scăpase teafăr totuși dintr-o revoluţie), face spume la gură 
și își trimite proteza pe pian. Aparatul de dezghiocat biftecuri 
alunecă pe lemnul de acaju al instrumentului și cade pe clape în 
momentul în care regina-babă plasa un acord. Biata doamnă- 
mamă! Intâmplarea face ca ea să-și bage inelarul în 
mestecătoarea Grasului. Proteza se închide peste bătrânul 
deget regal (în engleză roya/ finger). Melanica scheaună! 
Invitaţii cred că este refrenul anunţat și zbiară mai tare ca ea. 
Auzind asta, Beru urcă tonul. Are de plasat marea arie, el! E job- 
ul lui, acest solo! Pe estradă, muzicanţii se tăvălesc pe jos. 
Edgar Fleaque e jenat. Un francez din Franța să facă pe 
măscăriciul în fața acestui public încoronat, asta riscă să aibă 
urmări în cercurile sus-puse. Cât despre sărmana regină 
Melania, ea-și suge degetul rănit și evită douăzeci și trei de note 
because proteza amenințătoare care o pândește. Nu mai cântă 
decât la stânga, din prudenţă. Incisivii Grasului nu iartă. Nu vrea 
să se-ntoarcă în regatul ei cu mâna ca o pompă de chiuvetă. 
Protezarea a făcut progrese enorme, dar totuși, nu-ţi permiţi să 
ţii un sceptru cu o mână de plastic. 

Și Beru își continuă iureșul. Într-așa un ritm, încât Caramba 
face o criză. Fa-diezul ei a devenit un pârț de muscă în vacarmul 
ăsta. Ea intră-n vrie, fumegă, scoate scântei, explodează, dar 
Alexandre-Benoit o salută din mers! Un Berurier care cântă în 
faţa unor regi, regine, prinți și alţi asemenea nu poate fi oprit. 
Poate doar cu douăsprezece tancuri Patton și chiar și-așa, mă- 
ndoiesc. Nu sunt sigur! Rămâne de văzut! 

„Să filăm deci, căci suntem filaţi!” 

Face augustul gest al scărmănării. E sfertul lui de ceas de 
glorie. Şi cu atât mai rău pentru Caramba! Aici te înclini în faţa 
supremaţiei masculine. Do-ul ei celebru, ea poate să-l dea unui 
farmacist, ca să-i facă din el supozitoare. Nu mai ţine! Beru e 
aici, acoperind tot, făcând să sângereze trompele lui Eustache și 

să-nflorească hemoroizii. Beru e aici, semănând furtună, căci 
vântul l-a recoltat de mult. Beru e aici, la apogeul forţei sale 
vocale, cu venele gâtului umflate cât pumnul meu! 

Oh! ce tare e, Béru al meu! Regina Melanica uită de durere și 
de degetul tele-mușcat. Stoice, așa sunt, reginele astea. Știu să 
sufere în tăcere. Luaţi-o pe Maria Antoaneta, de exemplu. A 
tipat ea, când i-a tăiat ghilotina dovleacul? Nu! Și chiar după 
aceea, n-a zis nimic. Niciun cuvânt! Nu există nimic mai demn 
decât tăcerea. 

Da, băieți, să cântăm cu totii, 

Să cântăm cât ne țin bojocii. 

lată-ne la refren, legaţi-vă centurile. 

Filati! Filati! Până cădeti lati! 

Merită văzuți, prinții și reginele, cum îi ia apa! Și ducele! Și 
bancherii! Și lordul, generalul, excelenţa-sa, președintele, chiar 
și profesorul Prubette se alătură chirăielii. Trebuie spus, copii, că 
Beru a reușit să facă toată lumea bună să cânte „Cartoforii”. Ar 
trebui răspândită vestea cea bună! Lumea trebuie să afle că 
Franța poate făta și altceva decât moneda de o centimă de 
mărimea unui fir de mălai (mălaiul săracului, vă daţi seama!). 

Gloria, care ni s-a alăturat (deja, aţi văzut?), hohotește, 
ținându-se de burtă, pe care o are lipită de șira spinării: 

— E mortal, tipul ăsta! 

Eu mă opresc din râs și-i șoptesc, într-o doară: 

— Cei doi inși pe care i-ai curăţat în camera Eczemei nu erau 
decât garda ei de corp. 

Mă aștept s-o văd strâmbându-se de uimire compătimitoare. 
Dar ea nu face altceva decât să se hlizească și mai tare. Mă trec 
fiorii. 

— Ei și? Încercau să te înhaţe, nu? 

— Asta-i tot ce spui? 

— Dar bine, Tony scumpule, ești o adevărată floricică, în felul 
tău! In definitiv, pentru asta-i făcută garda de corp, să încaseze 
gloanțe! 

Logica feminină e la fel de inepuizabilă ca vocea Grasului. A 
intonat singur-singurel cel de-al doilea cuplet, Beru, Caramba 
dându-se bătută pe motiv de concurenţă necinstită. Ea face gât, 
anunţă că se va plânge la sindicatul vociferatorilor. Și-a pierdut 
cârligul la cucoana, Grăsanul. N-o să-i ierte predominanta. 

Asistenţa scandează bătând din palme. Regele Falik chiar se 

rănește cu ghiulul său din diamant, de tare ce bătea din labe. 
Nu contează, asta face parte din categoria accidentelor de 
muncă, ori riscurile aplaudatului sunt acoperite de asigurările 
regale, cu sediul la Londra (adresa completă: Buckingham 
Palace, London). 

Nebunie totală. Reușesc să uit rahatul în care ne aflăm. Dar 
iată că brusc... 

CAPITOLUL 17 


Eu, mă știți? 

Ador să termin un capitol în puncte de suspensie. Asta-l face 
pe cititor să dea pagina, sau dacă nu, să-nchidă pur și simplu 
cartea. 

Dar iată că brusc, spuneam eu, răsună un zgomot mai 
puternic decât cântecul berurian (sau berurierian, ambele 
expresii pot fi folosite, dar nu amândouă odată). Parcă ar fi o 
explozie cavernoasă. Uneori, când se face sonorizarea unei săli 
de dans și se fac încercări, suflându-se în microfon, zgomotul e 
atât de amplificat încât îţi crapă timpanele. 

„Alo! Alo!” face o voce care pare să vină de pe planeta Marte. 

Beru face hâc și amutește. Monarhii încetează să-și mai 
rănească falangele și regina-mamă lasă baltă majora pe care o 
bibilea la pedală. 

Toți ne ridicăm capetele, căci vocea vine de sus, ca toate 
vocile supranaturale. 

Descopăr atunci, pitit în mijlocul imensei lustre, un difuzor. 
Printre toate ornamentele de cristal, trecea neobservat, dar 
zgomotul pe care-l scoate face să clincăne lacrimile mari de 
sticlă. Plouă cu întrebări care băltesc, de vreme ce nu-și găsesc 
răspuns: „Ce-a fost asta? Despre ce e vorba?” Ne uităm la 
Okapis, care pare cel mai șocat dintre toți. Tolomacul de Beru, 
jignit de întrerupere, spune că așa ceva nu se face, să-i iei 
piuitul unui cântăreț. E ca și cum ai gâdila un săritor cu prăjina 
în momentul în care își înfige bastonul pentru a se înălța peste 
(speră el) bară! Au fost accidente mortale, în felul ăsta. Tenori 
care au rămas cu re-minorul în gât și care-au murit sufocați, 
respiraţia artificială rămânând fără efect! 

Dar n-are timp să se vaiete. Vocea cavernoasă, imensă și 
formidabilă, mugește din nou. 

— Alo! Alo! Toată lumea să tacă, să-și păstreze calmul și să 
asculte cu atenţie ce va urma! 

O scurtă pauză. Regina Melania își face cruce. E firesc, mai 
ales că se crucește. 

— Dar ce-nseamnă asta? tună Okapis. Cine a instalat 
sonorizarea asta? 

Vocea continuă: 

— Domnule Okapis, apropiaţi-vă de planta verde situată în 
colțul salonului, în spatele statuii Dianei. Acolo veți găsi un 
microfon care vă va permite să comunicaţi cu noi! 

Să vă zic ceva, fraţilor: invitaţii nu-și fac probleme. 
Dimpotrivă, își închipuie că e un banc, poanta serii și așteaptă, 
răbdători, să continue spectacolul. Nu sunt decât trei persoane, 
în acest moment, care simt că se împute treaba: Gloria, Okapis 
și bunul vostru prieten San-A. Ei da, pricep pe loc că nu-i de 
glumă și că se va ști, în fine, cum și de ce vine chestia. 

Okapis se precipită spre locul indicat de către voci și găsește, 
într-adevăr, un microfon. Îl ţine cu stângăcie în faţa gurii și 
întreabă: 

— Ce se-ntâmplă? 

— Domnul Okapis în persoană? întrebă vocea. 

— Da, îngăimă armatorul dezarmat. 

— Incântat să vă aud, domnule Okapis. Organizaţia „Z vă 
prezintă complimentele sale. 

— Ce-i cu gluma asta? prinde curaj grecul. 

— Vă veţi da seama rapid că nu e nicio glumă. 

— Cine sunteți? 

— N-aţi auzit? V-am spus: Organizaţia „Z”. 

— Unde sunteți? 

— La bordul unui submarin, la aproximativ trei sute de metri 
de port. Dacă v-aţi uita în direcţia lui, aţi vedea că nu vă mint, 
căci luna luminează feeric. 

Ce iureș! Toţi invitaţii se năpustesc pe terasă, inclusiv 
mandea însuși, faimosul băiat de viaţă ale cărui aventuri vă 
pasionează (sper). 

Efectiv, întrezărim în larg o masă neagră, care e puntea unui 
submersibil. Niște lumini ni-l fac vizibil. 

Vocea, care amuţise pentru o clipă, reia! 

— Imi permit să salut prea cinstita adunare. Graţie binoclului, 
îl recunosc pe regele Falik Herr Hoplann, Majestatea-Sa 
Neckezol l-ul și alte figuri cunoscute. Acum întoarceţi-vă cu toții 
la locurile voastre. 

E de necrezut, dar vocea răsunătoare, căreia sonorizarea îi dă 
o amploare nemasurată și inflexiuni metalice, are o forţă 
hipnotică certă. 

— Domnule Okapis, reia vocea, vă cer, dumneavoastră și 

iluștrilor invitaţi, să ascultați cu atenţie explicaţiile care 
urmează. In 1945, un submarin al marinei americane transporta 
o bombă atomică spre o bază din Pacific. Bomba era destinată 
proaspeților noștri prieteni japonezi, semnalez asta în trecere 
pentru Excelenţa Sa Nuymetro Lakyoto. 

(Aici, vocea amutește, pentru a ne oferi un chicotit diabolic). 

Acum, invitaţii au priceput că nu-i un banc și se albesc cu o 
viteză record. Ar fi necesare douăsprezece tone de Omo pentru 
a obţine un rezultat atât de rapid. 

Vocea continuă, după o tuse care obligă tot auditoriul să-și 
scobească pâlniile cu degetul mic. 

— Submarinul în chestiune a fost scufundat în largul insulei 
Kukubau de către un crucișător nipon. O torpilă bine ţintită l-a 
atins și i-a trimis la fund. In noaptea care a urmat, U-69-69 a 
revenit cu chiu cu vai la suprafaţă, graţie energiei echipajului, 
care a astupat cu rândul spărturile. 

Cu toate acestea, era prea avariat pentru a-și continua 
drumul în condiţii normale. A acostat deci în Kukubau și 
comandantul Coymick a ordonat debarcarea bombei atomice și 
încoralarea? ei în atol, ceea ce s-a și întâmplat. 

(O pauză, un zgomot de cascadă: interlocutorul nostru 
invizibil trage o dușcă pentru a-și umezi glandele salivare). 

— Sper că până aici, reia el, totul vă e clar. Perfect, continui. 
Deci, bomba rămâne ascunsă pe insulă și submarinul încearcă 
să ajungă la coasta ecuadoriană. Din nefericire, a avut ghinionul 
de a fi fost torpilat, în zori, de un submarin german. Toţi 
membrii echipajului au pierit, în afara unuia singur. 

Eu sunt supraviețuitorul acela și, împreună cu alţi Marines 
răsculați împotriva societății, am fondat Organizaţia „Z”. 

Tace. Primele temeri sunt exprimate în rândurile noastre. 
Domnul Rozetta lăcrimează; Edgar Fleaque cere să telefoneze 
guvernului său; regina Melania ar dori să se întoarcă acasă și 
generalul Von Mosch își freacă mâinile la gândul că blestematul 
de submarin a fost scufundat definitiv de un submarin german! 

Grasul, care și-a uitat jignirea, se apropie de mine. 

— Sunt goange sau ce? mă-ntreabă el. 

— Tare mă tem că nu, Beru. 

Gloria își exprimă neliniștea prin mimică, iar dulcea, blânda 


29 verbul „a înhuma” nepotrivindu-se, căci un atol se compune exclusiv din corali, a 
apărut neologismul „a încorala” pe care-l aprobăm fără rezervă. 

Antigona vine să se refugieze la pieptul meu voinic. 

— Cred că cei mai isteţi dintre dumneavoastră încep să- 
nțeleagă, reia vocea. Aţi avut o foarte proastă inspiraţie, 
domnule Okapis, construindu-vă locuinţa de basm pe acest atol. 
(O tuse scurtă, asurzitoare ca o rafală de mitralieră, anunţă un 
discurs. Efectiv, vocea declară:) 

— Voi, cei care mă ascultați, ţineţi-vă firea, căci vă voi 
comunica ceva destul de neplăcut. Staţi în acest moment pe o 
bombă de tip Hiroshima. Săptămâni întregi, din umbră, ne-am 
pregătit și noi pentru această grandioasă recepţie. Cel mai 
frumos foc de artificii, domnule Okapis, va fi al nostru, căci am 
amorsat bomba și realizat dispozitivul radio care ne va permite 
s-o detonăm de la distanţă. 

Un strigăt înfricoșător, ieșit din douăzeci de piepturi, 
punctează supărătoarea veste. Te-ai crede pe stadionul Parc des 
Princes, la încheierea Turului Franţei, în momentul ieșirii lui 
Anquetil din tunel. 

Vice-regina Teniei leșină. Caramba caută o canapea ca să 
facă același lucru. Domnul Rozetta își strânge la piept bunica și 
strigă că nu vrea să moară, are o funcţie prea importantă ca să- 
și permită așa ceva, fără a mai vorbi de relaţiile lui și de 
perechea de dalmaţieni de vânătoare care nu pot trăi fără el. 

— Păstraţi-vă calmul! mugește difuzorul. Ascultaţi-mă bine. 
Dacă detonăm bomba, insula va fi riguros ștearsă de pe faţa 
pământului. Nu va mai rămâne nimic din dumneavoastră sau 
din decorul fastuos care vă-nconjoară. Nu puteţi fugi, căci nu 
mai sunt disponibile decât câteva bărci ridicole cărora le-am 
sabotat motorul. Vâslind, v-ar trebui cel puţin o zi pentru a ieși 
din raza de acţiune a exploziei nucleare. 

Ori, dacă nu cădem la o înțelegere, de-acum în fix patruzeci și 
cinci de minute, aruncăm în aer insula! 

Situaţia e explozivă, cum s-ar spune. Ne-am albit cu toții. 
Puteţi să spuneţi ce vreţi, dar nu-i foarte amuzant să te simţi 
așezat pe o bombă atomică. E o senzaţie nouă pentru noi. Nu 
mă aşteptam să trăiesc vreodată așa ceva! Incerc să mă agăţ 
de speranţă, să-mi zic că e, poate, un bluff monstruos, dar 
raţiunea îmi confirmă că nu-i un banc. În paralel cu lucrările de 
construcţie, au existat și altele (moartea administratorului 
regăsit pe fundul apei e acum grăitoare). Cuferele de azi 
dimineaţă, sonorizarea asta clandestină făcută chiar în salon! 

Submarinul! Puterea Organizaţiei „Z” e dovedită, palpabilă, 
incontestabilă! 

Vacarmul a ajuns la apogeu. Se ţipă, se plânge, se imploră, se 
protestează, se ameninţă, se afirmă că e prinţ, că e regină, că e 
bogat, că e general, că e excelenţă, că e nobil, că e vedetă! Nu 
vrea să crape! Se revoltă, nu cedează, argumentează, 
raţionează, o ia razna, se roagă, se blestemă. Căcăcioșii fac pe 
ei, resemnaţii facă-se-voia-ta-Doamne, curajoșii nu-ti-merge-cu- 
mine! Fiecare își ocupă locul în tragedie. Catastrofează toţi, în 
cor: protestanții, catolicii, mozaicii (mozaicațţi), musulmanii, 
mahomedanii, budiștii, adepţii lui Confucius, păgânii, diabeticii, 
fanfaronii, literaţii, europenii și jucătorii de tenis. E o mare 
amestecătură de spaime. Splina în suc propriu pentru toată 
lumea. Coborâţi de pe tronurile lor pe scara de serviciu, brusc, 
monarhii se scufundă-n panică ca într-o mlaștină, zbătându-se. 
Gata cu dinastiile, băieţi! Sângele albastru îngheaţă-n vine la fel 
ca sângele obișnuit. Dacă porcăria asta de bombă strănută, 
crema universului și slugile care-o serveau se vor contopi în 
aceeași ciupercă. 

O privesc pe Antigona: are fața ascunsă în smokingul meu și o 
simt că tremură ca o pasăre care se uită la desenul animat cu 
Felix the Cat! Cât despre Gloria, ea își aprinde o ţigară și îi fac 
cu ochiul. 

— Ei bine, cred că acum știm cum se mănâncă toată povestea 
asta păpușă, murmur eu. 

Beru, în ceea ce-l privește, e pe cale să-și toarne o cupă de 
șampanie. O bea gargarisindu-se, elimină excedentul de gaz și 
declară: 

— Am impresia, doamnelor și domnilor, că croaziera 
monarhilor se va sfârși în nori! 

Rânjește. 

— Numai să plouă la Paris din norii ăștia! O să înviorăm 
trandafirii de la periferie, San-A. 

De un timp încoace, vocea a amuţit pentru a lăsa să treacă 
panica generală. 

Nefericitul de Okapis întreabă în microfon. 

— Ce doriţi de la noi? 

Atunci, zgomotul amplificatorului reîncepe. 

— Vă vom spune, domnule Okapis. Dar pentru asta, e absolut 
necesar să veniţi la bordul submarinului. 


VP - 130 


Respectaţi cu stricteţe instrucţiunile noastre. Luaţi o barcă din 
port. Trebuie să vă însoțească fie soția, fie unul dintre copii și 
nimeni altcineva. Veţi vâsli până la noi. Nu încercaţi nicio 
șmecherie, căci ne-am luat toate precauţiile. Un proiector va fi 
îndreptat asupra dumneavoastră și, de asemenea, o mitralieră. 
La cea mai mică mișcare greșită, tragem. 

— Ce vreţi de la mine? 

— Tocmai pentru a vă comunica ce vrem vă și chemăm. 
Faceţi imediat ce vă spun. Dacă totul merge bine și obținem ce 
dorim, bomba nu va exploda! Asta-i tot! 

Difuzorul redevine tăcut. 

Okapis lasă să-i cadă microfonul și se așază, copleșit, într-un 
fotoliu. 

— E fără sens, fără niciun sens! bâiguie el. 

Mă apropii. 

— Faceţi ce vi se cere. 

Toată adunarea insistă cu asprime. 

— Da, duceţi-vă! 

Atunci armatorul se ridică. 

— Mi-au cerut să-mi iau cu mine soţia sau pe unul dintre copii. 

Se uită-n jurul lui. 

— Unde e Eczema? 

— La căpătâiul lui Homer, spun eu repede. Mergeţi cu 
Antigona! 

— Da, tată. Întărește fata, care pare să-și recapete oarecum 
energia, vin cu tine! 

Okapis își îndreaptă spatele și iese, țţinându-și fata de braţ. Îi 
urmez, nu înainte de-a le fi făcut semn lui Beru și Gloriei să mă 
imite. Nu pot să le vorbesc aici din cauza microfonului indiscret. 

e 

Parcurgem câţiva metri în direcţia portului. Ajunși într-o zonă 
pustie, opresc micul grup cu un gest hotărât. 

— Să ţinem sfat! spun eu. 

Okapis mă privește așa cum un somnambul trezit brusc 
privește hornul acoperișului pe care se plimba. 

— Ascultaţi-mă, spun eu. Am putea să presupunem că 
povestea asta cu bomba e falsă, dar ar însemna să păcătuim 
prin exces de optimism. Sunt dispus să-i cred pe indivizii ăștia. 
Mai mult, sunt convins că vor arunca insula-n aer chiar și dacă le 
daţi satisfacţie. 

— Crezi? bâiguie Antigona. 

— Gândiţi-vă puţin! Nu-și pot permite să lase-n urma lor nici 
măcar un singur martor. Cel care vorbea pretindea că e unicul 
supravieţuitor de pe U-69-69; numele lui ar fi ușor de 
descoperit. Și apoi, toate flotele lumii ar începe să le hăituiască 
blestematul de submarin. Pentru reușita lor, ar trebui deci să 
meargă până la capăt. Acestea fiind datele problemei, trebuie 
să mergem la risc. lată ce vom face: domnul Okapis se va duce 
la bord împreună cu fiica lui, așa cum i s-a cerut. Eu o să-i 
însoțesc. 

Gloria dă din umeri. 

— Bine, dar n-ai auzit, au spus că... 

— Voi fi în apă, i-o tai eu. Chiar în spatele bărcii, de care o să 
mă ţin. Când ajungem în apropierea submarinului, o să mă 
strecor sub barcă. Apoi, o să improvizez. 

Scot din buzunar pistolul Gloriei. 

— Aș vrea să protejez jucăria asta de valurile nestatornice, fac 
eu. Pentru asta aș avea nevoie de un sac etanș. 

— Cutia de plexiglas a aparatului meu de fotografiat 
subacvatic? propune Antigona. 

Se-avântă deja spre casă, dar o opresc. 

— Antigona, scumpa mea. Treci pe la bucătărie, cere 
servitorilor să-ţi dea pompele de desfundat chiuveta și adu-mi-le 
pe toate care există... 

Ea face o pauză, apoi, abţinându-se să-mi pună întrebarea 
care-i arde buzele, se reîntoarce acasă. 

Am senzaţia că sângele meu rece l-a mai liniștit puţin pe 
bietul Okapis. 

— Ce aventură! oftează el. 

— Asta așa e, aprob eu, dacă scăpăm teferi, o să facem 
senzaţie! 

— Ce încerci tu să faci e fără speranţă, spune Gloria. 

— Mulţumesc pentru încurajare, ripostez eu, dar cred că 
suntem în acel gen de încurcătură în care imposibilul e singura 
noastră soluție. 

Beru, care chibzuiește de o bună bucată de vreme, mârâie la 
adresa logodnicei mele: 

— Un San Antonio care riscă totul, n-ai idee ce poate să facă 
domnişoară Miss! 

Apoi, întorcându-se spre mine, întreabă: 

— Și Beru cu ce se ocupă-n timpul ăsta? 

— Ajung și la asta. După mine, Organizaţia „Z” n-a putut să 
pună la punct dispozitivul ăsta demenţial fără complicităţi 
dinăuntru. 

— Asta cred și eu, face Okapis. 

Gloria dă din cap. 

— Dacă au complici, la ce le-ar mai folosi să-l cheme pe 
domnul Okapis la bord? Complicii ar negocia direct. 

Nu mă pot stăpâni să nu-i distilez un zâmbet răuvoitor. 

— Scump căpșor sec, ce vi se bagă în craniu în centrele 
voastre de instrucţie? Tărâțe sau fum? Păi, dacă complicii 
Organizaţiei „Z” s-ar fi manifestat, am fi reacţionat; având 
adversari în fața noastră, am fi putut să-i neutralizăm cu 
ușurință, dat fiind că suntem foarte mulţi. În acest caz, acţiunea 
lor dădea greș, de vreme ce n-ar fi putut să-și arunce proprii 
oameni în aer, odată cu insula! Au evitat să ne furnizeze 
ostatici, în fond. Modul ăsta de a comunica la distanţă e diabolic. 
Sunt niște ași. 

— Nota zece, San-Antonio, murmură Gloria, arătând că știe să 
piardă. Intorcându-se spre Okapis, ea declară: 

— Incep să cred că aţi avut dreptate, asigurându-vă de 
colaborarea indirectă a polițaiului ăsta afurisit, mister Okapis. 

Grasul, căruia i se fâlfâie de felicitările noastre premature, o și 
spune: 

— Alo, fraţilor, cârâie Buhăiala Sa, o să vă lingeţi unii pe alţii 
mai târziu. Eu îmi reintegrez întrebarea: eu ce naiba fac în timp 
ce tu faci pe Jean Bart, San-A? 

— Ei bine, iată; după mine, ei și-au făcut planul cam așa: 
Okapis vine la bord. | se cere o răscumpărare și Antigona e 
reținută acolo până se-ntoarce el. Între timp, complicii părăsesc 
insula. Trebuie deci ca tu și Gloria să-i prindeţi cu orice preţ. 
Faceți înconjurul insulei, pornind fiecare dintr-o parte, pentru a 
câștiga timp. Dacă zăriţi o barcă legată clandestin la mal, 
ascundeţi-vă și așteptați să apară respectivii. E absolut necesar 
să fiți înarmaţi. Dacă nu găsiţi nicio barcă, reveniţi în port, asta 
înseamnă că vor lua una din ambarcaţiunile de acolo. Înțeles? 

— Capito! face Jupânul. In sfârșit, acţiune! Pot să vă zic o 
chestie și anume, că tipii care-o să-mi cadă-n mână o să scape 
definitiv de dureri de dinţi! 

— Începeţi chiar acum. Întâi, înarmaţi-vă pe șestache. După 

care plecați în cercetare! 
— Bine, patroane! ironizează Gloria. 
Okapis murmură. 
— Dacă o vedeţi pe soția mea, spuneţi-i să-și păstreze calmul! 
— li voi spune! promite pseudo-logodnica mea, aruncându-mi 
o privire lungă ca o defilare de 14 iulie. 

CAPITOLUL 18 


Eu, mă știți? 

Sunt precum poetul, cred că iminenţa pericolului constituie 
pentru om un fel de eliberare. Atunci când se află în pragul 
inevitabilului, iată-l că trece peste meschinele lui limite 
cotidiene. 

Doar în slip, intru în apă. Am înfășurat cutia etanșă conţinând 
pistolul în cămașa mea, pe care mi-am legat-o la brâu cu 
ajutorul unei frânghii lungi. Antigona mi-a adus trei ventuze 
desfundătoare pe care le port trecute prin centura mea 
improvizată, ca niște grenade cu mâner. 

Am ales intenţionat o barcă mare, ca să mă pot ascunde cu 
ușurință sub ea. Okapis și copila lui vâslesc, în cadență. Sunt 
agăţat la pupa, de un cârlig de edec. Am senzaţia că plutesc pe 
unda unui fluviu impasibil. Când nu mă mai simt condus de 
edecarii mei, pricep că am ajuns la destinaţie și mă las să 
alunec sub chilă. De ce oare, în acest moment, îmi revine-n 
minte mândrul cântec: 

„Asta e, ce chilu' meu...”2! 

Doar capul îmi iese din apă în umbra densă. 

O voce strigă: 

— Prindeți scara de frânghie! 

Un pleosc, urmat de un plici. 

— Legaţi-vă barca lângă scară! Acum, mai întâi fata, daţi-mi 
mâna, domnișoară. 

Aud tropăituri pe metal. Marea, în jur, e luminată. Bulangiii 
ăștia au aprins reflectoare de jur-împrejurul submarinului, 
pentru a evita abordaje surpriză. Din fericire, fascicolele de 
lumină nu ating valurile decât la vreo zece metri de submarin, 
laturile acestuia rămânând într-o umbră care-mi e propice. Îmi 
spun hotărât următoarele: „Micul meu San-A, când ai o reputație 
ca a ta, nu trebuie numai s-o justifici, ci, în plus, să te și arăţi 
demn de ea. Deci du-te, fugi, zboară și ne răzbună!” 


21 Mă gargarisesc pentru a vă arăta ce s-ar întâmpla dacă aș fi Biblioteca pentru toți 
ca gorobeţii care scriu anonizându-se. Au un stil de a-și extirpa eul secund din 
subconștient, care-ţi dă chef să alergi să-ți cumperi „Ici-Paris” și „Gaule-Dimanche”. 
Așa e sau nu? 

Acestea fiind gândite, mă scufund cât mai adânc posibil în 
apă ca să nu fac zgomot și ajung la pupa (e vremea pupei) 
submarinului. 

În fond, ce e un submarin? O gigantică cisternă de păcură cu 
un mic bastingaj care delimitează puntea. Mă aflu deci la 
poalele unei mase rotunjite de fier, a cărei escaladare e aproape 
imposibilă, dacă nu ești melc din tată-n fiu în familie. 

Dar San-Antonio, care știe tot, prevede tot, rezolvă tot și care 
are abonament la baftă, și-a luat precauţia de a se înarma cu 
ventuze. Aștept un moment. Sunetul unor voci îmi parvine de la 
tribord. Hotărăsc, deci să mă plasez la babord pentru a începe 
mica mea ascensiune. N-am decât trei metri de tablă de 
escaladat, dar sunt din tablă, tocmai asta e! Nu există priză. 

les pe jumătate din apă și, smulgându-mi un desfundător de 
chiuvetă de la brâu, îi aplic viguros ventuza pe latura 
submersibilului. Trag de coada ei, nu cedează. Trag mai tare, 
rămân cu desfundătorul în mână. Ghinion! Niciodată nu trebuie 
să intri-n panică. Motanul disperat e motanul prost încălțat, a 
spus poetul??. 

Din moment ce o ventuză nu e suficientă, o să le plasez pe 
toate trei, cât mai sus posibil. Din fericire, zgomotul făcut de 
valurile care se izbesc de submarin le acoperă pe cele provocate 
de acţiunile mele. Fac un salt din apă și-mi lipesc ventuza la un 
metru și șaizeci și doi de centimetri de linia de plutire. Izbutesc 
să o plasez pe a doua chiar lângă precedenta. Idem pentru a 
treia, iepurașilor. lată cele trei bâte (dacă v-aș socoti și pe voi, 
ar fi mult mai multe) grupate. Ce-i mai greu, de-abia acum 
începe. Dezleg frânghia din jurul șalelor, având grijă să nu scap 
cămașa în apă. 

De bine de rău, cu o singură mână (și ajutându-mă cu gura), 
fac un laţ extrem de culisant, în timp ce ţin strâns în cealaltă 
mână cutia cu pușcociul. Îmi lansez lasoul spre cozile 
ventuzelor, o dată, de două ori. A treia oară, adjudecat, ca la 
sala Druot. Cele trei cozi sunt prizoniere. Trag de funie, nodul se 
strânge. Sfârșesc prin a bloca totul. Acum, când mă agăţ de 
frânghie, ventuzele nu cedează. Îmi leg cămașa în jurul gâtului, 
astfel încât să am cutia pe spate și-mi încep înălțarea (se 
potrivește, azi e chiar joi). Atunci când mâinile îmi ajung la 
nivelul beţelor, îmi spun că asta nu-mi folosește la nimic, dat 


22 De dala asta, vă voi spune numele lui: e Jacques Prevert. 

fiind că mai am încă mai mult de un metru de urcat. 

Chibzuiește, San-A, chibzuiește, băiatule. 

Mă ascult și găsesc soluția. Niciodată să nu vă îndoiţi de San- 
A al vostru, duduitelor. Precum Zorro, el se descurcă 
întotdeauna. Cu o labă mă ţin, cu cealaltă smulg ventuza cea 
mai mare. Dacă cele două rămase sunt suficiente pentru a mă 
susține, e OK. Mă lipesc cât pot mai mult de coca submarinului. 
Toată carnea mea devine moluscă. Fiecare cap de nit este o 
asperitate ce poate fi folosită. Mă mișc cu încetineală. Știu că 
cea mai mică zgâlţăială îmi poate fi fatală. 

Deocamdată, totul rezistă. Ceea ce urmează, fraţilor, n-o să 
mai facă nimeni timp de douăsprezece mii două sute trei ani, 
după calculul probabilităților, ceea ce-mi lasă răgazul de a-mi 
savura performanţa. Cu mâna stângă, mă menţin la nivelul 
beţelor. Cu dreapta, aplic ventuza liberă la cincizeci de 
centimetri deasupra primelor, aţi priceput manevra? După care, 
prind funia cu amândouă mâinile și, încet, foarte încet, descriu 
un arc de cerc pe coca submarinului, astfel încât să ajung cu 
capul în jos, clar? 

Luaţi pompierii cei mai antrenați și cereţi-le să facă asta, o să 
vedeţi ce-o să vă răspundă! Și totuși, pompierii se joacă 
întotdeauna cu focul, nu? Ceea ce-mi Stânjenește mult exerciţiul 
gimnastic, e cutia cu pistolul, care spânzură în aer, pocnindu-mă 
peste cervicale. Îmi termin, în cele din urmă, rotația. Îmi crispez 
tălpile pe coada ventuzei superioare. Nu vă strâmbaţi, vă jur că 
e adevărat, dacă sunt sceptici în public, îi dau cu antiseptice 
înainte să continui, s-a înţeles? 

Bun. Deci, iată-mă cu labele picioarele crispate pe băț. Cu o 
mână, mă ţin doar de una din ventuzele inferioare. Cu cealaltă, 
îi smulg colega. 

Un limax, asta sunt! Membrele mi-au devenit aderente. Din 
moment ce două ventuze sunt suficiente pentru a mă susţine, 
dispun deci de cea de-a treia, you see? 

Se trăncănește zdravăn pe punte, dar nu încerc să trag cu 
urechea la ce se vorbește. Chiar și simţul meu auditiv e 
cramponat de coca submarinului, zău așa! 

Aplic cea de-a treia ventuză deasupra primei. Mă sprijin în ea, 
continuând să mă ţin cu zgaibaracele de cea de-a doua (dacă vă 
e greu să mă urmăriţi, faceți un desen). O smulg atunci pe 
prima și o fixez deasupra celei de-a treia. Acum, ar trebui să-mi 

retrag bulanele dacă vreau să-mi continui ascensiunea asta de- 
a-ndărătelea. Înhaţ deci ventuza numărul unu cu dinţii (da, 
faceţi un desen, altfel vă-ncurcaţi, sau dacă nu, mergeţi să mă 
așteptați la paragraful următor, vin și eu imediat). Mâna 
eliberată apucă ventuza numărul doi și o lipește deasupra celor 
două precedente, înţelegeţi? Și repet operaţiunea până ce ating 
bastingajul. Îl apuc cu picioarele. Salvat! Doar dacă nu mă 
zărește cineva. Dar, nu fascicolele luminoase ale proiectoarelor 
îndreptate spre mare constituie, fapt admirabil, un ecran 
protector. Membrii echipajului nu pot să vadă ce se-ntâmplă 
dedesubt. Îmi acord treizeci și cinci de secunde de pauză, căci 
sunt extenuat, vlăguit. De zece minute stau cu capul în jos; 
sângele îmi izbește tâmplele și-mi înceţoșează vederea. 

Hai, San-A! Continuă-ţi efortul. Acţionează contra cronometru! 

O sforțare supremă: sunt pe punte, la adăpostul cupolei. 
Sudoarea-mi șiroiește pe piept. Am arsuri pe corp de la frecarea 
de tabla submarinului. Îmi deznod cămașa și recuperez pistolul 
Gloriei from the box. Contactul patului său gofrat e prietenesc, 
liniștitor. lată că mă simt superman până-n vârful unghiilor! 

Târâș, merg să mă lipesc de cupolă. Acum, sunetul vocilor e 
foarte apropiat, foarte distinct. 

— Avem lista tuturor băncilor din lume în care aveţi deschis 
un cont, domnule Okapis... 

„În consecinţă, ne veţi aduce toate carnetele de cecuri și le 
veți semna în faţa noastră. De asemenea, aveți un cont secret la 
o bancă din Zurich. Cred că pot afirma că sunt depuse acolo 
două miliarde. Vrem o dispoziţie de retragere a întregii sume. Pe 
de altă parte, reginele aflate aici poartă bijuterii de mare 
valoare. Și nici nu mai vorbesc de doamna Okapis, care posedă 
(încă) colierul Momitzov. Trebuie să n-o aduceți toate bijuteriile. 
Faceţi o chetă! Aţi înţeles bine?” 

— Da, face vocea șovăitoare a lui Okapis. 

— Vă dăm o oră pentru a ne aduce tot, niciun minut mai mult, 
e clar? 

— Cine-mi garantează că nu aruncaţi insula în aer chiar dacă 
mă supun? întreabă Okapis. 

Răspunsul nu se lasă așteptat, sec, tăios, fără replică. 

— Nimeni. Dar e ultima șansă pe care o aveţi. Duceţi-vă, vă 
reținem fiica până vă întoarceţi. 

Și vocea adaugă: 

— Ajutaţi-l pe domnul Okapis să coboare în barca lui. 

lată ce-nseamnă o afacere izbutită. Lovitura secolului, 
prieteni! Dacă le merge figura, o să încaseze vreo cincizeci de 
miliarde. Spargerile băncilor, jefuirea casierilor, furturile din 
cazinouri sau agenţiile de pariuri sunt mizilic prin comparaţie. 

Mai aștept încă un moment. Și apoi îmi continui târâtul până 
când ajung la limita zonei descoperite. Acum pot să văd puntea. 
Sunt patru bărbaţi, plus Antigona. Unul dintre bărbaţi fumează 
visător, așezat îndărătul unei mitraliere aţintite spre mal. Un al 
doilea îl ajută pe Okapis să coboare, ţinându-i scara de frânghie 
întinsă, în timp ce ceilalți doi discută mai retrași. 

Bag înapoi rapid capul la cutie și chibzuiesc. Acum că a sosit 
momentul, ce-aș putea, logic, să-ncerc? In submarin se află 
membrii echipajului. Dacă se dă alarma, vor scufunda 
submarinul sau vor ieși toţi pe punte. 

Nu porți singur un război. 

Aud plescăitul neîndemânatic al vâslelor lui Okapis. 

— Staţi jos, domnişoară! propune o voce. 

— Nu, mulţumesc. V-ar deranja să-mi arătaţi cum e pe 
dinăuntru? E prima dată când mă aflu la bordul unui submarin. 

Vocea calmă a Antigonei îmi merge drept, la inimă. Scumpa și 
curajoasa copilă! Din pricina mea cere asta. Incearcă să 
îndepărteze de punte cât mai mulţi indivizi cu putinţă. 

— Ce facem, Billy? întrebă unul dintre tipi. 

— Unei fete drăguţe nu i se poate refuza nimic, rânjește 
interpelatul. la-l și pe Steve și băgaţi de seamă ca fata să nu se 
atingă de nimic! 

Văd profilându-se trei umbre pe scara fixă care duce la 
orificiul cupolei. Ele nu întârzie să dispară. Uf! Incep să mă simt 
mai în largul meu. a 

Din nou, ies din zona mea de umbră. Il aleg pe tipul care stă 
rezemat de bastingaj. Îl ochesc cu grijă și dau drumul unei 
praline. Trebuie să fac economie, căci n-am la dispoziție decât 
șase. Se aude un p/eosc, care nu se deosebește aproape deloc 
de plescăiturile fluide ale apei izbindu-se de submarin. Tipul 
tresare și cade-n genunchi. Mâinile îi rămân agăţate de 
bastingaj. Continuă să se cramponeze de balustradă, frăţiorul, 
dar capul îi atârnă în spate. 

E semnat „Pentru închiderea conturilor!” 

Trece un timp. Și apoi, vocea îngrijorată a mitraliorului se 

înalţă brusc. 

— Hei! Joe! Ce-ai pățit, te-a luat ameţeala? 

In chip de răspuns, numitul Joe se prăbușește pe spate. 
Mitraliorul se precipită spre el. Il secer înainte să ajungă la 
colegul lui, cu o prună babană între omoplaţi. Merge pe două 
cărări și se prăbușește pe leșul amicului. 

„Și doi!” număr eu, căci am fost întotdeauna bun la 
matematică. Fug spre cei doi domni și-i arunc în apă printre 
barele balustradei. Pleosc! Pleosc! Chiar dacă nu sunt complet 
out, știu din recenta-mi experienţă că nu se vor putea urca din 
nou la bord. 

Bun, și-acum? 

Mă uit în jur. Patru bile de pistol și o mitralieră, încep să stau 
bine. Remarcaţi că îmi prefer cele patru bile personale, care 
sunt silenţioase, ele. 

Regret că nu l-am păcălit pe mitralior cu figuri de judo, pentru 
a economisi un glonț. Trebuie să-ţi controlezi întotdeauna 
reflexele. Vezi un spate, îți descarci arma, e omenește! 

Imi repet, fără să mă bruschez, pentru că, susceptibil cum mă 
știu, dacă m-aș căpăci, mi-aș lua maul: și acum, ce fac? 

Mă reped la unul din proiectoarele fixate în bastingaj și-l fac 
să descrie un arc de cerc de 90° (aș încerca și o sută de grade, 
dar mă tem să nu înceapă să fiarbă). li îndrept fascicolul spre 
dunetă. Asta-i o chestie brici. Tipii care vor ieși, vor încasa cinci 
sute de kilowaţi drept în ocheane și n-o să-și mai poată 
recunoaște nici mamele de la treizeci de milimetri. 

Acum urmează așteptarea! Să aștepți tot timpul, să mai 
aștepți încă! Să aștepți pentru a învinge sau muri. 

Am un avantaj: pentru a ajunge pe punte din străfundurile 
submarinului, nu e decât o singură ieșire. Hăituiesc niște vulpi a 
căror vizuină nu are decât o ieșire. Da, dar vulpile astea au 
capacitatea de a se scufunda la câteva sute de metri adâncime 
în mare. 

Trece un timp, pe care nu sunt în stare să-l măsor. Aș putea 
să vă spun zece minute, dar mi-e teamă că greşesc. Oricum n- 
are nicio importanţă, așa că vă spun zece minute. 

Un bust ţâșnește din cupolă. E unul dintre tipii care-au însoțit- 
o pe Antigona. Incasând fascicolul, își acoperă ochii cu brațul. 

— Joe, pentru Dumnezeu! face el, reglează împuţitul ăsta de 
reflector, care s-a dereglat. 


VP - 140 


Mă ţin de nas cu două degete și-i răspund OK cu accent 
american. In loc să ascult ordinul, urc treptele de fier ale 
cupolei. 

Caraba pe care o încasează în ceafă, domnul ăsta, n-o să afle 
niciodată cine i-a administrat-o. Are corpul ieșit din orificiu și 
cade ca un pietroi la poalele cupolei. În același moment, apare 
altă scăfârlie care întreabă, ferindu-și ochii: 

— Ce-ai păţit, Burk? 

Îmi înnod braţul în jurul gâtului său. Nu poate să strige. ÎI 
extrag din orificiu și-l trântesc pe punte. Dar tipul e abil ca un 
grefier. Aterizează în patru labe și ridică capul. Eu sunt în plină 
lumină, acum. Sar. 

Teribilă și memorabilă cafteală, fetișcanele moșului! A mea, a 
ta e sârma de parchet! Lovituri cu capul, lovituri de pumn, 
lovituri cu genunchiul, lovituri sub centură! Lovituri! Lovituri! 
Lovituri! Primesc, dau, fac o provizie pentru la iarnă. Împart 
săracilor din parohie, pun la uscat, pun în ramă, pun peste tot! O 
demență, o orgie de dupaci. Nu e solid, amicul, dar neică, ce 
tare dă! 

Cazmaua îi merge ca un piston de locomotivă. Îmi încleștez 
dinţii, pumnii, restul. Trebuie să terminăm odată. S-ar putea să 
mă adoarmă cu un croșeu mai bine ţintit. Așa că mă smulg. Doi 
pași înapoi, cât să-l scot pe Gică din buzunar și să i-l arăt. Deloc 
recalcitrant, ridică mâinile! 

— Intoarce-te cu spatele! 

Se supune. İl miruiesc cu patul armei. Dispari, dulce nălucă! 
Se prăbușește. 

Am obiceiul să las după mine la fel de curat cum am găsit. 
Pentru început, puţină ordine. Tipul pe care l-am azvărlit din 
cupolă e zob, cu vertebrele terci. Îl trimit în baltă. Nu mă 
deranjează deloc să am și unul din bandă viu, trebuie să stăm 
de vorbă! Il târăsc pe individul leșinat către locul în care m-am 
urcat la bord și, graţie funiei mele, îl leg, cu braţele-n cruce, de 
bastingaj. 

Continui să supraveghez orificiul cupolei, pentru cazul în care 
ar apare altă pradă. Dar se înregistrează o acalmie. Atunci îi 
administrez o pereche de palme boxerului meu de elită, pentru 
a-l ajuta să-și adune minţile împrăștiate. Un firicel de salivă îi 
curge din colţul gurii. Smârcâie, geme și deschide un ochi. 

— Auzi, campion mic, fac eu, îmi trebuie niște ponturi. 

În timp ce trăncănesc, îi scotocesc buzunarele. Scot un cuţit 
cu arc, niște chibrituri, ţigări, dolari. Apăs pe butonul cuţitului. 
Apare lama. O apăs de burta individului, hotărât să merg până 
la capăt. 

— Câţi sunteți la bord? 

Nu-mi răspunde, așa că apăs niţel mai mult pe lamă. Dacă 
mardeiașul se-ncăpăţânează, riscă să aibă dreptul la un 
abonament gratuit la „Hara-Kiri”, Ar fi o răutate, dar nu o 
prostie! 

— Câţi, răspunde! 

— Șapte! 

Rapid calcul mintal al scumpului comisar: trei gorobeţi în apă, 
un al patrulea legat; mai rămân trei gușteri de neutralizat, 
dom'le plutonier! 

— Cum îi cheamă pe băieţi? Numele mici îmi ajung. 

Incă o apăsare pe cuţit. S-ar putea să mă înșel, dar cred că a 
pătruns cam un centimetru în pântecul amicului. 

— Roy! geme victima mea. 

— Și? 

— Floyd și Charlie. 

— OK! 

Mă întorc la cupolă. Mă aplec prin orificiu. Jos e camera 
periscopului, luminată. Nu se vede nimeni. 

— Hello, Charlie! strig eu, fonfănind. Vino imediat pe punte! 

După care mă retrag din orificiul uman. Un zgomot sonor, 
metalic: e numitul Charlie care vine-ncoace. Inainte să-și scoată 
mecla, încasează un pat de armă-n creștetul capului de-i cad 
amigdalele în vezică. El lasă tot și cade înapoi, ca o piatră într- 
un puț. Asta face un zbang memorabil. Un tip nu întârzie să 
apară și se apleacă deasupra lui. 

— Ce se-ntâmplă? întreabă vocea tipului care o însoţise pe 
Antigona. 

— E Charlie, care a tras pe dreapta. În viaţa mea n-am văzut 
un tolomac mai neîndemânatic! Pare să se fi pocnit rău. 

În timpul acestei conversații, un San-Antonio radios își spune 
„doar doi mai sunt!” Sunt tentat să-l împușc pe cel de-al șaselea 
de jos, dar cel de-al șaptelea ar intra în alertă și Antigona e cu 
el! 

— Ce să-i fac, Roy? întreabă tipul. În acel moment, înalță 
capul, simțindu-se observat. Nu pot să rezist: trag. Pralina îl 

traversează de sus în jos. | se înfige-n gât și-i iese prin anus 
(ceea ce e rar). 

— Așteaptă, răspunde în același moment vocea lui Roy, o să-ți 
aduc niște scotch. 

Nu mai e timp de pierdut. Încalec cupola și mă reped în jos pe 
seara de fier. 

Ajung în camera periscopului chiar când apare și sus-numitul 
Roy. Antigona se află lângă el. Tipul ţine un revolver într-o mână 
și o sticlă de whisky în cealaltă. Tresare, se uită la mine, la cei 
doi tipi întinși pe podea, apoi la pistolul meu, face o asociaţie de 
idei și moare înainte să fi tras vreo concluzie, căci am tras cu un 
nou foc de revolver. Bang! În ochi! 

Ce mai monoclu! 

Cântăresc în mână pistolul Gloriei. 

— A mai rămas chiar și un rest, anunţ eu. îţi jur, Antigona, că 
fac cât zece, plus un corp de armată pe deasupra. 

ULTIMUL CAPITOL 


(Căci, orișicât, să nu exagerăm!) 


Eu, mă știți? 

Fac colecţie de moace buimăcite. 

Faţa domnului Okapis, când se-ntoarce la submarin! Un poem, 
cum ar spune poetul. 

Expresia lui speriată, năucă, încremenită, neîncrezătoare, 
pleoștită, descompusă, atunci când mă vede în capul scării, 
ţinându-i fata pe după mijloc! 

— Treaba-i rezolvată, domnule Okapis, spun eu. 

Bietul om! Ține într-un sac, la grămadă, giuvaierele 
Brabantului și ale Teniei, ale Kurlandiei și Zona-Zosterului, ca și 
pe cele din alte părţi. Geme, diamante, briliante, perle, bijuterii 
până peste poate, de i-ar îmbolnăvi de nervi pe băieţii de la Van 
Cleef. Plus cecurile, ca un super-miliardar cuminte, toată 
panoplia lui de împărat. Bonurile de Tezaur, acţiunile (bune și 
rele), obligaţiunile (când ești tată, nu astea-ţi lipsesc), 
împrumutul SNCF, titlurile de rentă și titlurile de noblețe ale 
invitaţilor lui. Cornul abundenței, cornul suprem al bietului 
încornorat. N-a iertat nimic. Când îţi e pielea-n joc, lași gluma la 
o parte și azvârli la coș bunurile materiale. A făcut exces de zel, 
scumpul de grec, pentru a încerca să îmblânzească Organizaţia 
„Z”. Cred că a șterpelit până și dinţii de aur ai majordomilor lui 
ca să fie mai mult, să pară o chestie serioasă. Dacă i s-ar mai fi 
lăsat încă o oră de răgaz, și-ar fi ambalat tablourile. 

— Dumneata, dumneata! repetă el. 

— Da, da! răspund eu. Totul a reintrat în ordine, domnule 
Okapis. Cei răi și-au primit pedeapsa și cei buni vor continua să 
se decoreze reciproc. 

In timp ce dulcea mea Antigona îl pune la curent cu isprăvile 
mele, eu îmi recuperez prizonierul. 

— Acum, îi spun eu, vii cu noi. O să avem timp să ne dăm 
explicaţii pe uscat. 

Focuri de armă ne parvin exact în acel moment. 

la stai, nu cumva e vocea lui Beru? Stilul de a trage într-o 

veselie, e numai al Grasului. Își descarcă arma-n tine, cum te 
stropește bărbierul satului cu lavandă stătută după ras. Și 
culmea e că nimerește la fix! 

— După cum ai auzit, îi fac eu, explicaţiile au și-nceput deja. 
Hai, ai să treci la vâsle, micul meu galerian, și dă-i zor, vreau să 
mă duc la culcare, am avut o zi încărcată. 

(J 

Pe drum, îl iau la întrebări. Cum a priceput cu cine are de-a 
face, nu se zgârcește la răspunsuri. 

— Găselniţa asta cu bomba atomică o adevărată? îl întreb eu. 

El aprobă. 

— Nu voiam, face el. Am intrat în combinaţie cu ei, dar nu 
voiam s-o fac. 

— Bineînţeles, Puiule. Să dai vina pe morţi, se poartă! Toţi cei 
în situaţia ta procedează la fel. 

— Dar e adevărat! Uitaţi, dovada e că am scris 
Departamentului de Stat ca să-i previn că se pregătește ceva. 
Nu puteam să fac mai mult de-atât, fără să-mi trădez prietenii! 

Okapis scoase o exclamație. 

— Ah! Dumneata erai? 

— Pe o hârtie cu antetul ambasadei americane din Quito, 
completez eu; cum ţi-ai procurat-o? 

— Așa, ducându-mă să mi se pună o viză, secretarul a ieșit o 
clipă, am șutit niște hârtie. Mi-am spus că o să pară mai serios. 

— Ei bine, va trebui să le spui toate astea juraţilor, poate că o 
să capeți circumstanţele. Și tot tu ai vrut să-l împiedici să vină 
pe profesorul E. Prubette? 

Vâslește ca un dement. 

— Nu sunt la curent... 

— De ce-aţi încercat s-o răpiți pe miss Victis în mijlocul 
oceanului? 

Işi pleacă fruntea. 

— Ceilalţi aflaseră că venea în Kukubau un agent al Serviciilor 
Secrete. S-au temut să nu fi fost descoperită combinaţia și au 
vrut să pună mâna pe fată ca s-o interogheze. Eu, unul, îmi 
închipuiam de ce-a venit, dar dacă i-aș fi avertizat, m-ar fi 
lichidat! 

— Ce conţineau cuferele scufundate? 

— Aparatura radio pentru a comunica cu palatul. Trebuia să 
plasăm centrifuga de conexiune cu unde bivalvare în ultimul 

moment, căci altfel ar fi fost descoperit, e cam mare! 

— Vezi tu, amice, conchid eu, pe lumea asta, cei mai 
periculoși sunt oamenii ca tine, care n-au curajul să meargă 
până la capăt, semi-durii, pseudo-timoraţii, căcăcioșii, ce mai! 
Dacă ţi-ar fi fost într-adevăr teamă, ai fi ciripit tot cât mai era 
încă vreme. În loc să faci asta, ai făcut un gest pentru propria-ţi 
conștiință, după care te-ai dus cu plutonul. Și totul s-a dus de 
râpă! 

Nu răspunde nimic: vâslește! 

e 

Tot poporul (dacă pot să zic așa, vorbind despre regine și 
prinți) s-a bulucit în port. Oamenii sunt crispaţi și tăcuţi. 

Parcă ar fi niște naufragiaţi pe-o insulă pierdută care așteaptă 
vaporul salvator. 

— Sunt mai mulţi, remarcă vocea Gloriei de pe chei. 

Un organ puternic domină zgomotul fluxului și chiar pe cel al 
refluxului. 

— Ești acolo, San-A? 

— Da, Grasule, sunt aici. 

— Nu v-am zis eu, găozarilor! urlă partenerul de o seară al 
Carambei. 

— Mai moderat, Beru, vorbeşti cu niște monarhi! 

— Și cum s-a petrecut chestia? insistă Fremătătorul. 

— Ca o scrisoare la poștă, Grasule. Din șapte oameni, șase 
morți și un prizonier. 

— La naiba, m-ai luat! bodogăne Buhăitul. 

Barca acostează. O ajut pe Antigona să coboare și sar pe chei. 

— Cum așa, te-am luat? 

— Vino să vezi! 

— O secundă, fac eu. Gloria, tu, care ai talent, 
supraveghează-mi prizonierul! 

Mă iau după Grăsan. 

— Aveai dreptate, San-A. Pe toată linia. Canaliile astea își 
dosiseră deja o barcă cu motor printre stânci. Gloria și cu mine 
am dibuit-o aproape imediat și ne-am pitit cu câte-un pușcoci 
fiecare. A mers ca pe roate, după un timp apar patru gușteri la 
trap. 

„Ah! să mă fi văzut atunci, Bătrâne!” 

— Nu te-am văzut, dar te-am auzit. Tu i-ai curăţat? 

— Pe toţi patru! Mucoasa nici n-a avut timp să pri-timp, 


VP - 146 


ceapă, că deja gentlemanii mușcau coralul. 

— Și cine erau? 

Aici, Grasul se hlizește. 

— Trei dintre ei sunt servitori de-ai lui Okapis, dar cât despre 
al patrulea, ţin'te bine, că ai să cazi jos. 

— Nicidecum,  Grasule, m-am prins că e profesorul E. 
Prubette! 

Grasul împietrește. Îi atârnă buzele, pleoapele, limba și ștuţul 
cu cioc. 

— Măi, tu... Ah da! tu, San-A, ești Sfinxul în persoană! Cum 
naiba știi? 

— Mi-a zis degetul mic, Grasule, care e întotdeauna cel mai 
bine informat, și, cum mă scarpin cu el în ureche, îmi spune, e 
normal. 

Să ne păstrăm prestigiul în ochii subordonaţilor. Bănuiam că 
Prubette e amestecat în combinaţie din momentul în care 
vâslașul meu solitar mi-a spus că nu-l prevenise pe savant. Era 
greu de crezut ca printre toate canaliile astea să fi existat încă 
un nehotărât, iubitor de știință până la lichidarea secretarei unui 
savant pentru a-l intimida pe acesta din urmă! 

— Degeaba ești tu ghicitor, reia Grasul, pot totuși să-ți mai 
spun ceva ce nu știi despre Prubette... 

— Imi lasă gura apă, Grasule. 

— Înainte s-o mierlească, m-a confidenţat. Mi-a zis că de 
inventat, inventa colaboratoarea lui. El mai mult le comercializa. 
Avea mai mulţi biștari. Într-o zi, niște tipi din Organizaţia „Z” au 
venit să-l întrebe dacă n-ar putea să branșeze o bombă atomică 
veche. Îi ofereau un purcoi de aur. 

— Și a acceptat? 

— Da. Dar bătrâna asistentă, care pricepuse șmecheria, a 
făcut urât. Atunci... 

— Nu-i rea deloc, povestea cu amenințarea. Ucigașul se 
punea sub protecţia poliţiei, înainte chiar să înfăptuiască crima. 

— Și-ţi dai seama că nu-l deranja să i se dea ca însoțitor un 
poliţist de elită, pentru marea călătorie, dat fiind că insula 
trebuia să sară-n aer. 

lată-ne pe teritoriul isprăvilor lui. Beru îmi arată cele patru 
corpuri înșirate sub lumina lunii. 

— ... Și patru care fac zece, face el. Și când te gândești că tot 
măcelul ăsta, ni-l tragem în Pacific! Îţi stă mintea-n loc! 

CONCLUZIE 


Serviciul radio din Kukubau a putut să transmită S.O.S.-uri de 
la bordul afurisitului de submarin și, daţi-mi voie să vă spun că 
au apărut într-o viteză escadrile de avioane pentru a repatria pe 
toată lumea. 

Doar o zi a durat faimoasa croazieră a lui Okapis, cât un picnic 
pe câmp, ce mai! 

Dar ce picnic! 

Toate ziarele au comentat, vă aduceţi aminte! Nu vă amintiţi? 
Înseamnă că nu citiţi ziarele în concediu, atunci. 

Bietul armator își plânge acum frumoasa nevastă, al cărei 
cadavru a fost găsit. El crede (și poliţia de asemenea) că a fost 
lichidată de unul dintre bandiți. Să-i lăsăm cu pietate iluziile. 
Vorba poetului: există morți pe care e inutil să-i suprimi de două 
ori! 

Aţi aflat vestea? Toate monarhiile participante la croazieră mi- 
au trimis decoraţiile lor naţionale prin colete recomandate, drept 
mulțumire pentru Servicii excepţionale făcute ţărilor lor! 

O mare scofală, cum se spune într-a noastră. 

Voiam să expun toate fierătaniile astea în closet, ca să 
stimulez constipaţii ocazionali, dar Felicia, care are respectul 
instituţiilor tradiţionale, s-a opus categoric. Ea pretinde că dacă 
o să am plozi, mai târziu, vor fi mândri să-mi găsească astea în 
pedigree. Probabil că are dreptate, ca-ntotdeauna. 

Am invitat familia Berurier la masă. Asemenea anchete, dacă 
nu le stropești cum se cuvine, e mai bine să te lași de meserie și 
să te apuci de cultivat nuga sau de creșterea benedictinilor de 
angora, nu? 

lată-i că clopoţesc la ușă. Și, exact în acest moment, telefonul 
începe să zbârnâie. În timp ce mama se duce să le deschidă 
mastodonților, eu răspund la telefon. Imediat, un ciripit delicios 
îmi ia cu asalt timpanul. Vocea dulcei Antigona. Altfel spus, 
miere curată! 

— Sunt la Paris, îmi spune ea, tocmai am sosit. Ce faci în 
seara asta? 

Ce fac în seara asta, când o mică zeiță atât de drăguță se dă 
la mine! 

Ce fac, în seara asta? 
Eu, mă știți, nu? 
Atunci, dacă mă știți, trageţi concluzia! 

